杨朱游于鲁，舍于孟氏。孟氏问曰： 人而已矣，奚以名为？ 曰： 以名者为富。  既富矣，奚不已焉？ 曰： 为贵。  既贵矣，奚不已焉？ 曰： 为死。  既死矣，奚为焉？ 曰： 为子孙。  名奚益于子孙？ 曰： 名乃苦其身，燋其心。乘其名者，泽及宗族，利兼乡党；况子孙乎？  凡为名者必廉，廉斯贫；为名者必让，让斯贱。 曰： 管仲之相齐也，君淫亦淫，君奢亦奢。志合言从，道行国霸。死之后，管氏而已。田氏之相齐也，君盈则己降，君敛则己施。民皆归之，因有齐国；子孙享之，至今不绝。  若实名贫，伪名富。 曰： 实无名，名无实。名者，伪而已矣。昔者尧舜伪以天下让许由、善卷，而不失天下，享祚百年。伯夷、叔齐实以孤竹君让而终亡其国，饿死于首阳之山。实伪之辩，如此其省也。
杨朱曰： 百年，寿之大齐。得百年者千无一焉。设有一者，孩抱以逮昏老，几居其半矣。夜眠之所弭，昼觉之所遗，又几居其半矣。痛疾哀苦，亡失忧惧，又几居其半矣。量十数年之中，逌然而自得亡介焉之虑者，亦亡一时之中尔。则人之生也奚为哉？奚乐哉？为美厚尔，为声色尔。而美厚复不可常厌足，声色不可常翫闻。乃复为刑赏之所禁劝，名法之所进退；遑遑尔竞一时之虚誉，规死后之馀荣；偊偊尔顺耳目之观听，惜身意之是非；徒失当年之至乐，不能自肆于一时。重囚累梏，何以异哉？太古之人知生之暂来，知死之暂往；故从心而动，不违自然所好；当身之娱非所去也，故不为名所劝。从性而游，不逆万物所好，死后之名非所取也，故不为刑所及。名誉先后，年命多少，非所量也。
杨朱曰： 万物所异者生也，所同者死也。生则有贤愚、贵贱，是所异也；死则有臭腐、消灭，是所同也。虽然，贤愚、贵贱非所能也；臭腐、消灭亦非所能也。故生非所生，死非所死；贤非所贤，愚非所愚，贵非所贵，贱非所贱。然而万物齐生齐死，齐贤齐愚，齐贵齐贱。十年亦死，百年亦死。仁圣亦死，凶愚亦死。生则尧舜，死则腐骨；生则桀纣，死则腐骨。腐骨一矣，孰知其异？且趣当生，奚遑死后？
杨朱曰： 伯夷非亡欲，矜清之邮，以放饿死。展季非亡情，矜贞之邮，以放寡宗。清贞之误善之若此！
杨朱曰： 原宪窭于鲁，子贡殖于卫。原宪之窭损生，子贡之殖累身。  然则窭亦不可，殖亦不可，其可焉在？ 曰： 可在乐生，可在逸身。故善乐生者不窭，善逸身者不殖。
杨朱曰： 古语有之： 生相怜，死相捐。 此语至矣。相怜之道，非唯情也；勤能使逸，饥能使饱，寒能使温，穷能使达也。相捐之道，非不相哀也；不含珠玉，不服文锦，不陈牺牲，不设明器也。晏平仲问养生于管夷吾。管夷吾曰： 肆之而已，勿壅勿阏。 晏平仲曰： 其目奈何？ 夷吾曰： 恣耳之所欲听，恣目之所欲视，恣鼻之所欲向，恣口之所欲言，恣体之所欲安，恣意之所欲行。夫耳之所欲闻者音声，而不得听，谓之阏聪；目之所欲见者美色，而不得视，谓之阏明；鼻之所欲向者椒兰，而不得嗅，谓之阏颤；口之所欲道者是非，而不得言，谓之阏智；体之所欲安者美厚，而不得从，谓之阏适；意之所欲为者放逸，而不得行，谓之阏性。凡此诸阏，废虐之主。去废虐之主，熙熙然以俟死，一日、一月、一年、十年，吾所谓养。拘此废虐之主，录而不舍，戚戚然以至久生，百年、千年、万年，非吾所谓养。 管夷吾曰： 吾既告子养生矣，送死奈何？ 晏平仲曰： 送死略矣，将何以告焉？ 管夷吾曰： 吾固欲闻之。 平仲曰： 既死，岂在我哉？焚之亦可，沉之亦可，瘗之亦可，露之亦可，衣薪而弃诸沟壑亦可，衮衣绣裳而纳诸石椁亦可，唯所遇焉。 管夷吾顾谓鲍叔、黄子曰： 生死之道，吾二人进之矣。
子产相郑，专国之政；三年，善者服其化，恶者畏其禁，郑国以治。诸侯惮之。而有兄曰公孙朝，有弟曰公孙穆。朝好酒，穆好色。朝之室也聚酒千钟，积麹成封，望门百步，糟浆之气逆于人鼻。方其荒于酒也，不知世道之安危，人理之悔吝，室内之有亡，九族之亲疏，存亡之哀乐也。虽水火兵刃交于前，弗知也。穆之后庭比房数十，皆择稚齿婑媠者以盈之。方其耽于色也，屏亲昵，绝交游，逃于后庭，以昼足夜；三月一出，意犹未惬。乡有处子之娥姣者，必贿而招之，媒而挑之，弗获而后已。
子产日夜以为戚，密造邓析而谋之，曰： 侨闻治身以及家，治家以及国，此言自于近至于远也。侨为国则治矣，而家则乱矣。其道逆邪？将奚方以救二子？子其诏之！ 邓析曰： 吾怪之久矣，未敢先言。子奚不时其治也，喻以性命之重，诱以礼义之尊乎？ 子产用邓析之言，因间以谒其兄弟，而告之曰： 人之所以贵于禽兽者，智虑。智虑之所将者，礼义。礼义成，则名位至矣。若触情而动，耽于嗜欲，则性命危矣。子纳侨之言，则朝自悔而夕食禄矣。
朝、穆曰： 吾知之久矣，择之亦久矣，岂待若言而后识之哉？凡生之难遇而死之易及。以难遇之生，俟易及之死，可孰念哉？而欲尊礼义以夸人，矫情性以招名，吾以此为弗若死矣。为欲尽一生之欢，穷当年之乐。唯患腹溢而不得恣口之饮，力惫而不得肆情于色；不遑忧名声之丑，性命之危也。且若以治国之能夸物，欲以说辞乱我之心，荣禄喜我之意，不亦鄙而可怜哉？我又欲与若别之。夫善治外者，物未必治，而身交苦；善治内者，物未必乱，而性交逸。以若之治外，其法可暂行于一国，未合于人心；以我之治内，可推之于天下，君臣之道息矣。吾常欲以此术而喻之，若反以彼术而教我哉？
子产忙然无以应之，他日以告邓析。邓析曰： 子与真人居而不知也，孰谓子智者乎？郑国之治偶耳，非子之功也。
卫端木叔者，子贡之世也。藉其先赀，家累万金。不治世故，放意所好。其生民之所欲为，人意之所欲玩者，无不为也，无不玩也。墙屋台榭，园囿池沼，饮食车服，声乐嫔御，拟齐楚之君焉。至其情所欲好，耳所欲听，目所欲视，口所欲尝，虽殊方偏国，非齐土之所产育者，无不必致之；犹藩墙之物也。及其游也，虽山川阻险，涂径修远，无不必之，犹人之行咫步也。宾客在庭者日百住，庖厨之下不绝烟火，堂庑之上不绝声乐。奉养之馀，先散之宗族；宗族之馀，次散之邑里；邑里之馀，乃散之一国。行年六十，气干将衰，弃其家事，都散其库藏、珍宝、车服、妾媵。一年之中尽焉，不为子孙留财。及其病也，无药石之储；及其死也，无瘗埋之资。一国之人受其施者，相与赋而藏之，反其子孙之财焉。
禽骨釐闻之，曰： 端木叔，狂人也，辱其祖矣。 段干生闻之，曰： 端木叔，达人也，德过其祖矣。其所行也，其所为也，众意所惊，而诚理所取。卫之君子多以礼教自持，固未足以得此人之心也。
孟孙阳问杨子曰： 有人于此，贵生爱身，以蕲不死，可乎？ 曰： 理无不死。  以蕲久生，可乎？ 曰： 理无久生。生非贵之所能存，身非爱之所能厚。且久生奚为？五情好恶，古犹今也；四体安危，古犹今也；世事苦乐，古犹今也；变易治乱，古犹今也。既闻之矣，既见之矣，既更之矣，百年犹厌其多，况久生之苦也乎？ 孟孙阳曰： 若然，速亡愈于久生；则践锋刃，入汤火，得所志矣。 杨子曰： 不然。既生，则废而任之，究其所欲，以俟于死。将死，则废而任之，究其所之，以放于尽。无不废，无不任，何遽迟速于其间乎？
杨朱曰： 伯成子高不以一毫利物，舍国而隐耕。大禹不以一身自利，一体偏枯。古之人损一毫利天下不与也，悉天下奉一身不取也。人人不损一毫，人人不利天下，天下治矣。 禽子问杨朱曰： 去子体之一毛以济一世，汝为之乎？ 杨子曰： 世固非一毛之所济。 禽子曰： 假济，为之乎？ 杨子弗应。禽子出语孟孙阳。孟孙阳曰： 子不达夫子之心，吾请言之。有侵若肌肤获万金者，若为之乎？ 曰： 为之。 孟孙阳曰： 有断若一节得一国，子为之乎？ 禽子默然有间。孟孙阳曰： 一毛微于肌肤，肌肤微于一节，省矣。然则积一毛以成肌肤，积肌肤以成一节。一毛固一体万分中之一物，奈何轻之乎？ 禽子曰： 吾不能所以答子。然则以子之言问老聃、关尹，则子言当矣；以吾言问大禹、墨翟，则吾言当矣。 孟孙阳因顾与其徒说他事。
杨朱曰： 天下之美归之舜、禹、周、孔，天下之恶归之桀、纣。然而舜耕于河阳，陶于雷泽，四体不得暂安，口腹不得美厚；父母之所不爱，弟妹之所不亲。行年三十，不告而娶。及受尧之禅，年已长，智已衰。商钧不才，禅位于禹，戚戚然以至于死：此天人之穷毒者也。鮌治水土，绩用不就，殛诸羽山。禹纂业事雠，惟荒土功，子产不字，过门不入；身体偏枯，手足胼胝。及受舜禅，卑宫室，美绂冕，戚戚然以至于死：此天人之忧苦者也。武王既终，成王幼弱，周公摄天子之政。邵公不悦，四国流言。居东三年，诛兄放弟，仅免其身，戚戚然以至于死：此天人之危惧者也。孔子明帝王之道，应时君之聘，伐树于宋，削迹于卫，穷于商周，围于陈、蔡，受屈于季氏，见辱于阳虎，戚戚然以至于死：此天民之遑遽者也。凡彼四圣者，生无一日之欢，死有万世之名。名者，固非实之所取也。虽称之弗知，虽赏之不知，与株块无以异矣。桀藉累世之资，居南面之尊，智足以距群下，威足以震海内；恣耳目之所娱，穷意虑之所为，熙熙然以至于死：此天民之逸荡者也。纣亦藉累世之资，居南面之尊；威无不行，志无不从；肆情于倾宫，纵欲于长夜；不以礼义自苦，熙熙然以至于诛：此天民之放纵者也。彼二凶也，生有从欲之欢，死被愚暴之名。实者，固非名之所与也。虽毁之不知，虽称之弗知，此与株块奚以异矣？彼四圣虽美之所归，苦以至终，同归于死矣。彼二凶虽恶之所归，乐以至终，亦同归于死矣。
杨朱见梁王，言治天下如运诸掌。梁王曰： 先生有一妻一妾而不能治，三亩之园而不能芸；而言治天下如运诸掌，何也？ 对曰： 君见其牧羊者乎？百羊而群，使五尺童子荷箠而随之，欲东而东，欲西而西。使尧牵一羊，舜荷箠而随之，则不能前矣。且臣闻之：吞舟之鱼不游枝流；鸿鹄高飞，不集洿池。何则？其极远也。黄钟大吕不可从烦奏之舞，何则？其音疏也。将治大者不治细，成大功者不成小，此之谓矣。
杨朱曰： 太古之事灭矣，孰志之哉？三皇之事若存若亡，五帝之事若觉若梦，三王之事或隐或显，亿不识一。当身之事或闻或见，万不识一。目前之事或存或废，千不识一。太古至于今日，年数固不可胜纪。但伏羲已来三十馀万岁，贤愚、好丑，成败、是非，无不消灭；但迟速之间耳。矜一时之毁誉，以焦苦其神形，要死后数百年中馀名，岂足润枯骨？何生之乐哉？
杨朱曰： 人肖天地之类，怀五常之性，有生之最灵者也。人者，爪牙不足以供守卫，肌肤不足以自捍御，趋走不足以从利逃害，无毛羽以御寒暑，必将资物以为养，任智而不恃力。故智之所贵，存我为贵；力之所贱，侵物为贱。然身非我有也，既生，不得不全之；物非我有也，既有，不得而去之。身固生之主，物亦养之主。虽全生，不可有其身；虽不去物，不可有其物。有其物，有其身，是横私天下之身，横私天下之物。不横私天下之身，不横私天下物者，其唯圣人乎！公天下之身，公天下之物，其唯至人矣！此之谓至至者也。
杨朱曰： 生民之不得休息，为四事故：一为寿，二为名，三为位，四为货。有此四者，畏鬼，畏人，畏威，畏刑：此谓之遁民也。可杀可活，制命在外。不逆命，何羡寿？不矜贵，何羡名？不要势，何羡位？不贪富，何羡货？此之谓顺民也。天下无对，制命在内。故语有之曰： 人不婚宦，情欲失半；人不衣食，君臣道息。 周谚曰： 田父可坐杀。 晨出夜入，自以性之恒；啜菽茹藿，自以味之极；肌肉粗厚，筋节腃急，一朝处以柔毛绨幕，荐以粱肉兰橘，心靥体烦，内热生病矣。商鲁之君与田父侔地，则亦不盈一时而惫矣。故野人之所安，野人之所美，谓天下无过者。昔者宋国有田夫，常衣缊<麻贲>，仅以过冬。暨春东作，自曝于日，不知天下之有广厦隩室，绵纩狐貉。顾谓其妻曰： 负日之暄，人莫知者；以献吾君，将有重赏。 里之富室告之曰： 昔人有美戎菽，甘枲茎芹萍子者，对乡豪称之。乡豪取而尝之，蜇于口，惨于腹，众哂而怨之，其人大惭。子，此类也。
杨朱曰： 丰屋美服，厚味姣色，有此四者，何求于外？有此而求外者，无厌之性。无厌之性，阴阳之蠹也。忠不足以安君，适足以危身；义不足以利物，适足以害生。安上不由于忠，而忠名灭焉；利物不由于义，而义名绝焉。君臣皆安，物我兼利，古之道也。鬻子曰： 去名者无忧。 老子曰： 名者实之宾。 而悠悠者趋名不已。名固不可去？名固不可宾邪？今有名则尊荣，亡名则卑辱。尊荣则逸乐，卑辱则忧苦。忧苦，犯性者也；逸乐，顺性者也。斯实之所系矣。名胡可去？名胡可宾？但恶夫守名而累实。守名而累实，将恤危亡之不救，岂徒逸乐忧苦之间哉？


周穆王时，西极之国有化人来，入水火，贯金石；反山川，移城邑；乘虚不坠，触实不硋。千变万化，不可穷极。既已变物之形，又且易人之虑。穆王敬之若神，事之若君。推路寝以居之，引三牲以进之，选女乐以娱之。化人以为王之宫室卑陋而不可处，王之厨馔腥蝼而不可飨，王之嫔御膻恶而不可亲。穆王乃为之改筑。土木之功，赭垩之色，无遗巧焉。五府为虚，而台始成。其高千仞，临终南之上，号曰中天之台。简郑、卫之处子娥媌靡曼者，施芳泽，正蛾眉，设笄珥，衣阿锡，曳齐纨，粉白黛黑，佩玉环，杂芷若以满之，奏《承云》、《六莹》、《九韶》、《晨露》以乐之。月月献玉衣，旦旦荐玉食。化人犹不舍然，不得已而临之。
居亡几何，谒王同游。王执化人之袪，腾而上者，中天乃止。暨及化人之宫。化人之宫，构以金银，络以珠玉；出云雨之上而不知下之据，望之若屯云焉。耳目所观听，鼻口所纳尝，皆非人间之有。王实以为清都、紫微、钧天、广乐，帝之所居。王俯而视之，其宫榭若累块积苏焉。王自以居数十年不思其国也。化人复谒王同游，所及之处，仰不见日月，俯不见河海。光影所照，王目眩不能得视；音响所来，王耳乱不能得听。百骸六藏，悸而不凝。意迷精丧，请化人求还。化人移之，王若殒虚焉。既寤，所坐犹向者之处，侍御犹向者之人。视其前，则酒未清，肴未昲。王问所从来。左右曰： 王默存耳。
由此穆王自失者三月而复。更问化人。化人曰： 吾与王神游也，形奚动哉？且曩之所居，奚异王之宫？曩之所游，奚异王之圃？王闲恒有，疑暂亡。变化之极，徐疾之间，可尽模哉？ 王大悦。不恤国事，不乐臣妾，肆意远游。命驾八骏之乘，右服骅骝而左绿耳，右骖赤骥而左白[减木]，主车则造父为御，离离为右；次车之乘，右服渠黄而左逾轮，左骖盗骊而右山子，柏夭主车，参百为御，奔戎为右。驰驱千里，至于巨蒐氏之国。巨蒐氏乃献白鹄之血以饮王，具牛马之湩以洗王之足，及二乘之人。已饮而行，遂宿于昆仑之阿，赤水之阳。别日升于昆仑之丘，以观黄帝之宫，而封之以诒后世。遂宾于西王母，觞于瑶池之上。西王母为王谣，王和之，其辞哀焉。西观日之所入，一日行万里。王乃叹曰： 於乎！予一人不盈于德而谐于乐，后世其追数吾过乎！
穆王几神人哉！能穷当身之乐，犹百年乃徂，世以为登假焉。
老成子学幻于尹文先生，三年不告。老成子请其过而求退。尹文先生揖而进之于室，屏左右而与之言曰： 昔老聃之徂西也，顾而告予曰：有生之气，有形之状，尽幻也。造化之所始，阴阳之所变者，谓之生，谓之死。穷数达变，因形移易者，谓之化，谓之幻。造物者其巧妙，其功深，固难穷难终。因形者其巧显，其功浅，故随起随灭。知幻化之不异生死也，始可与学幻矣。吾与汝亦幻也，奚须学哉？ 老成子归，用尹文先生之言深思三月，遂能存亡自在，憣校四时；冬起雷，夏造冰；飞者走，走者飞。终身不箸其术，故世莫传焉。子列子曰： 善为化者，其道密庸，其功同人。五帝之德，三王之功，未必尽智勇之力，或由化而成。孰测之哉？
觉有八征，梦有六候。奚谓八征？一曰故，二曰为，三曰得，四曰丧，五曰哀，六曰乐，七曰生，八曰死。此者八征，形所接也。奚谓六候？一曰正梦，二曰蘁梦，三曰思梦，四曰寤梦，五曰喜梦，六曰惧梦。此六者，神所交也。
不识感变之所起者，事至则惑其所由然；识感变之所起者，事至则知其所由然。知其所由然，则无所怛。一体之盈虚消息，皆通于天地，应于物类。故阴气壮，则梦涉大水而恐惧；阳气壮，则梦涉大火而燔爇；阴阳俱壮，则梦生杀。甚饱则梦与，甚饥则梦取。是以以浮虚为疾者，则梦扬；以沉实为疾者，则梦溺。藉带而寝，则梦蛇；飞鸟衔发，则梦飞。将阴梦火，将疾梦食。饮酒者忧，歌舞者哭。
子列子曰： 神遇为梦，形接为事。故昼想夜梦，神形所遇。故神凝者想梦自消。信觉不语，信梦不达，物化之往来者也。古之真人，其觉自忘，其寝不梦，几虚语哉？
西极之南隅有国焉，不知境界之所接，名古莽之国。阴阳之气所不交，故寒暑亡辨；日月之光所不照，故昼夜亡辨。其民不食不衣而多眠。五旬一觉，以梦中所为者实，觉之所见者妄。
四海之齐，谓中央之国，跨河南北，越岱东西，万有馀里。其阴阳之审度，故一寒一暑；昏明之分察，故一昼一夜。其民有智有愚。万物滋殖，才艺多方。有君臣相临，礼法相持。其所云为不可称计。一觉一寐，以为觉之所为者实，梦之所见者妄。
东极之北隅有国，曰阜落之国。其土气常燠，日月馀光之照，其土不生嘉苗。其民食草根木实，不知火食，性刚悍，强弱相藉，贵胜而不尚义；多驰步，少休息，常觉而不眠。
周之尹氏大治产，其下趣役者侵晨昏而弗息。有老役夫，筋力竭矣，而使之弥勤。昼则呻呼而即事，夜则昏惫而熟寐。精神荒散，昔昔梦为国君。居人民之上，总一国之事。游燕宫观，恣意所欲，其乐无比。觉则复役。人有慰喻其懃者，役夫曰： 人生百年，昼夜各分。吾昼为仆虏，苦则苦矣；夜为人君，其乐无比。何所怨哉？
尹氏心营世事，虑钟家业，心形俱疲，夜亦昏惫而寐。昔昔梦为人仆，趋走作役，无不为也；数骂杖挞，无不至也。眠中啽呓呻呼，彻旦息焉。尹氏病之，以访其友。友曰： 若位足荣身，资财有馀，胜人远矣。夜梦为仆，苦逸之复，数之常也。若欲觉梦兼之，岂可得邪？ 尹氏闻其友言，宽其役夫之程，减己思虑之事，疾并少间。
郑人有薪于野者，遇骇鹿，御而击之，毙之。恐人见之也，遽而藏诸隍中，覆之以蕉，不胜其喜。俄而遗其所藏之处，遂以为梦焉。顺途而咏其事。傍人有闻者，用其言而取之。既归，告其室人曰： 向薪者梦得鹿而不知其处；吾今得之，彼直真梦矣。 室人曰： 若将是梦见薪者之得鹿邪？讵有薪者邪？今真得鹿，是若之梦真邪？ 夫曰： 吾据得鹿，何用知彼梦我梦邪？ 薪者之归，不厌失鹿，其夜真梦藏之之处，又梦得之之主。爽旦，案所梦而寻得之。遂讼而争之，归之士师。
士师曰： 若初真得鹿，妄谓之梦；真梦得鹿，妄谓之实。彼真取若鹿，而与若争鹿。室人又谓梦认人鹿，无人得鹿。今据有此鹿，请二分之。
以闻郑君。郑君曰： 嘻！士师将复梦分人鹿乎？ 访之国相。国相曰： 梦与不梦，臣所不能辨也。欲辨觉梦，唯黄帝、孔丘。今亡黄帝、孔丘，孰辨之哉？且恂士师之言可也。
宋阳里华子中年病忘，朝取而夕忘，夕与而朝忘；在途则忘行，在室则忘坐；今不识先，后不识今。阖室毒之。谒史而卜之，弗占；谒巫而祷之，弗禁；谒医而攻之，弗已。
鲁有儒生自媒能治之，华子之妻子以居产之半请其方。儒生曰： 此固非卦兆之所占，非祈请之所祷，非药石之所攻。吾试化其心，变其虑，庶几其瘳乎！ 于是试露之，而求衣；饥之，而求食；幽之，而求明。儒生欣然告其子曰： 疾可已也。然吾之方密，传世不以告人。试屏左右，独与居室七日。 从之。莫知其所施为也，而积年之疾一朝都除。
华子既悟，乃大怒，黜妻罚子，操戈逐儒生。宋人执而问其以。华子曰： 曩吾忘也，荡荡然不觉天地之有无。今顿识既往，数十年来存亡、得失、哀乐、好恶，扰扰万绪起矣。吾恐将来之存亡、得失、哀乐、好恶之乱吾心如此也，须臾之忘，可复得乎？ 子贡闻而怪之，以告孔子。孔子曰： 此非汝所及乎！ 顾谓颜回纪之。
秦人逢氏有子，少而惠，及壮而有迷罔之疾。闻歌以为哭，视白以为黑，飨香以为朽，尝甘以为苦，行非以为是：意之所之，天地、四方，水火、寒暑，无不倒错者焉。
杨氏告其父曰： 鲁之君子多术艺，将能已乎。汝奚不访焉？
其父之鲁。过陈，遇老聃，因告其子之证。
老聃曰： 汝庸知汝子之迷乎？今天下之人皆惑于是非，昏于利害。同疾者多，固莫有觉者。且一身之迷不足倾一家，一家之迷不足倾一乡，一乡之迷不足倾一国，一国之迷不足倾天下。天下尽迷，孰倾之哉？向使天下之人其心尽如汝子，汝则反迷矣。哀乐、声色、臭味、是非，孰能正之？且吾之言未必非迷，而况鲁之君子迷之邮者，焉能解人之迷哉？荣汝之粮，不若遄归也。
燕人生于燕，长于楚，及老而还本国。过晋国，同行者诳之，指城曰： 此燕国之城。 其人愀然变容。指社曰： 此若里之社。 乃喟然而叹。指舍曰： 此若先人之庐。 乃涓然而泣。指垄曰： 此若先人之冢。 其人哭不自禁。同行者哑然大笑，曰： 予昔绐若，此晋国耳。 其人大惭。及至燕，真见燕国之城社，真见先人之庐冢，悲心更微。


18、太宗曰：朕观诸兵书无出孙武，孙武十三篇无出虚实。夫用兵，识虚实之势，则无不胜焉。今诸将中，但能了背实出虚，及其临敌则鲜识虚实者，盖不能致人而反为敌所致故也。如何？卿悉为诸将言其要。
靖曰：先教之以奇正相变之术，然后语之以虚实之形可也。诸将多不知以奇为正、以正为奇，且安识虚是实、实是虚哉！
太宗曰：策之而知得失之计；作之而知动静之理；形之而知死生之地；角之而知有余不足之处。此则奇正在我、虚实在敌欤？
靖日；奇正者，所以致敌之虚实也。敌实，则我必以正；敌虚，则我必为奇。苟将不知奇正，则虽知敌虚实，安能致之哉！臣奉诏，但教诸将以奇正，然后虚实自知焉。
太宗曰：以奇为正者，敌意其奇，则吾正击之；以正为奇者，敌意其正，则吾奇击之；使敌势常虚，我势常实。当以此法授诸将，使易晓尔。
靖曰：千章万句，不出乎 致人而不致于人 而已。臣当以此教诸将。
19、太宗曰：朕置瑶池都督以隶安西都护，蕃汉之兵，如何处置？
靖曰：天之生人，本无蕃汉之别，然地远荒漠。必以射猎为生，由此常习战斗。若我恩信抚之，衣食周之，则皆汉人矣。陛下置此都护，臣请收汉卒，处之内地，减省粮馈，兵家所谓治力之法也。但择汉吏有熟蕃情者，散守堡障，此足以经久。或遇有警，则汉卒出焉。
太宗曰：《孙子》所言治力如何？
靖曰： 以近待远，以佚待劳，以饱待饥 ，此略言其概尔。善用兵者，推此三义而有六焉：以诱待来，以静待躁，以重待轻，以严待懈，以治待乱，以守待攻。反是则力有弗逮。非治力之术，安能临战哉！
太宗曰：今人习《孙子》者，但说空文，鲜克推广其义。治力之法，宜遍告诸将。
20、太宗曰：旧将老卒，凋零殆尽，诸军新置，不经陈敌今教以何道为要？
靖曰：臣尝教士，分为三等。必先结伍法，伍法即成，授之军校，此一等也。军校之法，以一为十，以十为百，此一等也。授之裨将，裨将乃总诸校之队聚为陈图，此一等也。大将军家此三等之教，于是大阅，稽查制度，分别奇正，誓众行罚，陛下临高观之，无施不可。
21、太宗曰：伍法有数家，孰者为要？
靖曰：臣案《春秋左氏传》云，先偏后伍；又《司马法》曰；五人为伍；《尉缭子》有束伍令；汉制有尺籍伍符。后世符籍以纸为之，于是失其制矣。臣酌其法，自五人变为二十五人，自二十五人而变为七十五人，此则步卒七十二人、甲士三人之制也。舍车用骑，则二十五人当八马，此则五兵五当之制也。是则诸家兵法，惟伍法为要。小列五人，大列二十五人，参列七十五人，又五参其数，得三百七十五人。三百人为正，六十人为奇；此则百五十人分二正，而三十人分二奇。盖左右等也。穰苴所谓五人为伍，十伍为队，至今因之，此其要也。
22、太宗曰：朕与李勣论兵，多同卿说，但勣不究出处尔。卿所制六花陈法。出何术乎？
靖曰：臣本诸葛亮八陈法也，大陈包小陈，大营包小营，隅落钩连，曲折相对，古制如此。臣为图因之，故外画之方，内环之圆，是成六花，俗所号尔。
太宗曰：内圆外方，何谓也？
靖曰：方生于步，圆生于奇，方所以矩其步，圆所以缀其旋。是以步数定于地，行缀应乎天，步定缀齐，则变化不乱。八阵为六，武侯之旧法焉。
23、太宗曰：画方以见步，点圆以见兵，步教足法，兵教手法，手足便利，思过半乎！
靖曰：吴起云： 绝而不离，却而不散。 此步法也。教士就布綦于盘，若无画路，綦安用之。孙武曰： 地生度，度生量，量生数，数生称，称生胜；胜兵若以镒称铢，败兵若以铢称镒。 皆出于度量方国也。
太宗曰：深乎，孙子之言！不度地之远近，形之广狭，则何以制其节乎！
靖曰：庸将安能知其节者也。 善战者，其势险，其节短，势如彍弩，节如发机。 臣修其术，几立队相去各十步，驻队去前队二十步，每隔一队立一战队。前进以五十步为节。角一声，诸队皆散立，不过十步之内。至第四角声，笼枪跪坐。于是鼓之，三呼三击，三十步至五十步以制敌之变。马军从背出，亦五十步临时节止。前正后夺，观敌如何。再鼓之，则前奇后正，复邀敌来。伺隙捣虚。此六花大率皆然也。
24。太宗曰：《曹公新书》云： 作陈对敌，必先立表，引兵就表而陈。一部受敌，余部不进救者斩。 此何术乎？
靖曰：临敌立表非也，此但教战时法尔。古人善用兵者，教正不教奇，驱众若驱羊群，与之进，与之退，不知所之也。曹公骄而好胜，当时诸将奉《新书》者，莫敢攻其短。且临敌立表，无乃晚乎？臣窃观陛下所制破陈乐舞，前出四表，后缀八幡，左右折旋，起步金鼓，各有其节，此即八陈图四头八尾之制也。人间但见乐舞之盛，岂有知军容如斯焉！
太宗曰：昔汉高帝定天下，歌云 安得猛士兮守四方。 盖兵法可以意授，不可以言传。朕为破陈乐舞，唯卿已晓其表矣，后世其知我不苟作也。
25、太宗曰：方色五旗为正乎？旛麾折冲为奇乎？分合为变，其队数曷为得宜？
靖曰：臣参用古法，凡三队合，则旗相依而不交五队合，则两旗交；十队合，则五旗交。吹角开五交之旗，则一复散为十；开二交之旗，则一复散为五；开相依不交之旗，则一复散为三。兵散则以合为奇，合则以散为奇、三令五申，三散三合，复归于正，四头八尾，乃可教焉。此队法所宜也。
太宗称善。
26、太宗曰：曹公有战骑、蹈骑、游骑，今马军何等比乎？
靖曰：臣案《新书》云：战骑居前，蹈骑居中，游骑居后。如此则是各立名号，分类三等尔。大抵骑兵八马当车徒二十四人；二十四骑当车徒七十二人，此古制也。车徒常教以正，骑队常教以奇。据曹公前后及中分为三复，不言两厢，举一端言也。后人不晓三复之义，则战骑必前于蹈骑、游骑，如何使用？臣孰用此法；回军转陈，则游骑当前，战骑当后，蹈骑临变而分，皆曹公之术也。
太公曰：多少人为曹公所惑。
27、太宗曰：车、步、骑三者一法也，其用在人乎？
靖曰：臣案春秋鱼丽陈，先偏后伍，此则车步无骑，谓之左右拒，言拒御而已，非取奇胜也。晋荀吴伐狄，舍车为行，此则骑多为便，唯务奇胜，非拒御而已。臣均其术，凡一马当三人，车步称之，混为一法，用之在人，敌安知吾车果何出，骑果何来，徒果何从哉？或潜九地，或动九天，其知如神，惟陛下有焉，臣何足以知之。
28、太宗曰：太公书云： 地方六百步，或六十步，表十二辰。 其术如何？
靖曰：画地方一千二百步，开方之形也。每部占地二十步之外，横以五步立一人，纵以四步立一人。凡二千五百人分五方。空地四处，所谓陈间容陈者也。武王伐纣，虎贲各掌三千人。每陈六千人，共三万之众，此太公画地之法也。
太宗曰：卿六花陈画地几何？
靖曰：大阅地方千二百步者，其义六陈各占地四百步。分为东西两厢，空地一千二百步为教战之所。臣常教士三万，每陈五千人，以其一为营法，五为方、圆、曲、直、锐之形，每陈正变，凡二十五变而止。
太宗曰：五行陈如何？
靖曰：本因五方色立此名。方、圆、曲、直、锐实因地形使然。凡军不素习此五者，安可以临敌乎？兵，诡道也。故强名五行焉。文之以术数相生相克之义。其实兵形象水，因地制流，此其旨也。
29、太宗曰；李勣言北牡，方圆、伏兵法，古有是否？
靖曰：北牡之法，出于俗传，其实阴阳二义而已。臣案范蠡云； 后则用阴，先则用阳；尽敌阳节，盈吾阴节而夺之。 此兵家阴阳之妙也。范蠡又云： 设左为牝，益右为牡，早宴以顺天道。 此则左右、早宴临时不同，在乎奇正之变者也。左右者人之阴阳，早宴者天之阴阳，奇正者天人相变之阴阳，若执而不变，则阴阳俱废，如何守牝牡之形而已。故形之者，以奇示敌，非吾正也；胜之者，以正击之，非吾奇也，此谓奇正相变。兵伏者，不止山谷草木伏藏；所以为伏也，其正如山，其奇如雷，敌虽对面，莫测吾奇正所在。至此，夫何形之有焉。
30、太宗曰：四兽之陈，又以商、羽、徵、角、象之，何道也？靖曰：诡道也。
太宗曰：可废乎？
靖曰：存之所以能度之也，若废而不用，诡愈甚矣。
太宗曰：何谓也？
靖曰：假之以四兽之陈，及天、地、风、云之号，又加商金、羽水、徵人、角木之配，此皆兵家自古诡道。存之，则余党不复增矣；废之，则使贪使愚之术从何而施哉。
太宗良久回：卿宜秘之，无泄于外。
31、太宗曰：严刑峻法使众畏我而不畏敌，朕甚惑之。昔光武以孤军当王莽百万之众，非有刑法临之，此何由乎？靖曰：兵家胜败，情状万殊，不可以一事推也。如陈胜、吴广败秦师，岂胜、广刑法能加于秦乎？光武之起，盖顺人心之怨莽也，况又王寻、王邑不晓兵法，徒誇兵众，所以自此败。臣案《孙子》曰： 卒未亲附而罚之，则不服；已亲附而罚不行，则不可用。 此言凡将先有爱结于士，然后可以严刑也；若爱未加而独用峻法，鲜克济焉。
太宗曰：《尚书》言。 威克厥爱，允济；爱克厥威，允罔功。 何谓也？
靖曰：爱设于先，威设于后，不可反是也。若威加于先，爱教于后，无益于事矣。《尚书》所以慎戒其终，非所以作谋于始也。故孙子之法万代不刊。
32、太宗曰：卿平萧铣，诸将皆欲藉伪臣家以赏士卒，独卿不从，以谓蒯通不戮于汉，既而江汉归顺。朕由是思古人有言曰： 文能附众，武能威敌。其卿之谓乎？
靖曰：汉光武平赤眉，入贼营中案行，贼曰：萧王推赤心于人腹中。此盖先料人情必非为恶，岂不豫虑哉！臣顷讨突厥，总蕃汉之众，出塞千里，未尝戮一扬千，斩一庄贾，亦推赤诚存至公而已矣。陛下过听，擢臣以不次之位，若于文武则何敢当。
33、太宗曰：昔唐俭使突厥，卿因击而败之。人言卿以俭的死间，朕至今疑焉，如何？
靖再拜曰：臣与俭比肩事主，料俭说必不能柔服，故臣因纵兵以击之，所以去大恶不顾小义也。人谓以俭为死间，非臣之心。案《孙子》用间最为下策，臣尝著论其末云： 水能载舟亦能覆舟。或用间以成功，或凭间以倾败。若束发事君，当朝正色，忠以尽节，信以竭诚，虽有善间，安可用乎？ 唐俭小义，陛下何疑。
太宗曰：诚哉，非仁义不能使间，此岂纤人所为乎。周公大义灭亲，况一使人乎。灼无疑矣。
34、太宗曰：兵贵为主，不贵为客；贵速，不贵久，何也？
靖曰：兵不得已而用之，安在为客且久哉。《孙子》曰： 远输则百姓贫 为此为客之弊也。又曰： 役不再籍，粮不三载。此不可久之验也。臣较量主客之势，则有变客为主，变主为客之术。
太宗曰：何谓也？
靖曰： 因粮于敌 ，是变客为主也； 饱能饥之，佚能劳之 ，是变主为客也。故兵不拘主客迟速，惟发必中节，所以为宜。
太宗曰：古人有诸？
靖曰：昔越伐吴，以左右两军鸣鼓而进，吴分兵御之；越以中军潜涉不鼓，袭取吴师。此变客为主之验也。石勒与姬澹战，澹兵远来，勒遣孔苌为前锋逆击澹军，孔苌退而澹来追，勒以伏兵夹击之，澹军大败。此变劳为佚之验也。古人如此者多。
35、太宗曰：铁蒺藜、行马，太公所制，是乎？
靖曰：有之，然拒敌而已。兵贵致人，非欲拒之也 。大公《六韬》言守御之具尔，非政战所施也。


36、太宗曰：太公云： 以步兵与车骑战者，必依丘墓险阻。 又孙子云： 天隙之地，丘墓故城，兵不可处。 如何？
靖曰：用众在乎心一，心一在乎禁祥去疑。倘主将有所疑忌，则群情摇。群情摇，则敌乘衅而至矣。安营据地，便乎人事而已。若涧、井、、隙之地，及如牢如罗之处，人事不便者也，故兵家引而避之，防敌乘我。丘墓故城非绝险处，我得之为利，岂宜反去之乎。太公所说兵之至要也。
37、太宗曰：朕思凶器无甚于兵者，行兵苟便于人事，岂以避忌为疑。今后请将有以阴阳拘忌于事宜者，卿当丁宁诫之。
靖再拜谢曰：臣案《尉缭子》曰： 黄帝以德守之，以刑伐之。 是谓刑德，非天官时日之谓也。然诡道可使由之，不可使知之。后世庸将泥于术数，是以多败，不可不诫也。陛下圣训，臣即宣告诸将。
38太宗曰：兵有分有聚，各贵适宜，前代事迹，孰为善此者？
靖曰：苻坚总百万之众，而败于肥水，此兵能合不能分之所致也。吴汉讨公孙述，与副将刘尚分屯，相去三十里述来攻汉，尚出合击，大破之，此兵分而能合之所致也。太公曰： 分不分为縻军，聚不聚为孤旅。
太宗曰：苻坚初得王猛实知兵，遂取中原；及猛卒，坚果政，此縻军之谓乎！吴汉为光武所任，兵不遥制，故汉果平蜀，此不陷孤旅之谓乎！得失事迹，足为万代鉴。
39。太宗曰：朕观千章万句，不出乎 多方以误之 一句而已。
靖良久曰：诚如圣语。大凡用兵，若敌人不误，则我师安能克哉。譬如奕棋，两敌均焉。一着或失，竟莫能助。是古今胜败率有一误而已，况多失者乎。
40、太宗曰：攻守二事，其实一法欤。《孙子》言： 善攻者，敌不知其所守；善守者，敌不知其所攻。 即不言敌来攻我，我亦攻之；我若自守，敌亦守之。攻守两齐，其术奈何？
靖曰：前代似此相攻相守者多矣。皆曰 守则不足，攻则有余 。便谓不足为弱，有余为强，盖不悟攻守之法也。臣按《孙子》云； 不可胜者守也，可胜者攻也。 谓敌未可胜，则我且自守，待敌可胜，则攻之尔非以强弱为辞也。后人不晓其义，则当攻而守，当守而攻，二役既殊，故不能一其法。
太宗曰：信乎。有余、不足使后人惑其强弱。殊不知守之法要在示敌以不足，攻之法要在示敌以有余也。示敌以不足，则敌必来攻，此是敌不知其所攻者也；示敌以有余，则敌必自守，此是敌不知其所守者也。攻守一法，敌与我分而为二事。若我事得，则敌事败；敌事得，则我事败；得失成败彼我之事分焉。攻守者一而已矣，得一者百战百胜。故曰； 知己知彼，百战不殆。 其知一谓乎。
靖再拜曰：深乎，圣人之法也。攻是守之机，守是攻之策，同归乎胜而已矣。若攻不知守，守不知攻，不惟二其事，抑又二其官。虽口诵孙、吴，而心不思妙，攻守两齐之说，其孰能知其然哉。
41、太宗曰：《司马法》言： 国虽大，好战必亡；天下更安，忘战必危。 此亦攻守一道呼？
靖曰：有国有家者，曷尝不讲乎攻守也。夫攻者，不仅攻其城、击其陈而已，必有攻其心之术焉。守者。不止完其壁、坚其陈而已，必也守吾气而有待焉。大而言之，为君之道；小而言之。为将之法。夫攻其心者，所谓知彼者也；守吾气者，所谓知己者也。
太宗曰：诚哉。朕常临陈，先料敌之心与己之心孰审，然后被可得而知焉；察敌之气与己之气孰治，然后我可得而知焉。是以知彼知己兵家大要。今之将臣，虽未知彼，苟能知己，则安有失利者哉。
靖曰：孙武所谓 先为不可胜 者，知己者也； 以待敌之可胜 者，知彼者也。又曰： 不可胜在己，可胜在敌。 臣斯须不敢失此诫。
42。太宗曰：《孙子》言三军可夺气之妙： 朝气锐，昼气惰，暮气归；善用兵者，避其锐气，击其惰归。 如何？
靖曰：夫含生禀血，鼓作斗争，虽死不省者，气使然也。故用兵之法，必是察吾士众，激吾胜气，乃可以击敌焉。吴起四机，以气机为上，无他道也，能使人人自斗，则其锐莫当。所谓朝气锐者，非限时刻而言也，举一日时刻为喻也。凡三鼓而敌不衰不竭，则安能必使之惰归哉。盖学者徒诵空文，而为敌所诱，苟悟夺之之理，则兵可任矣。
43、太宗曰：卿尝言李勣能兵法，久可用否？然非朕控御不可用也。他日太子治若何御之？
靖曰：为陛下计，莫若黜勣，令太子复用之，则必感恩图报，于理何损乎。
太宗曰：善！朕无疑矣。
太宗曰：李勣若与长孙无忌共掌国政，他日如何？
靖曰：勣忠义之臣，可保任也。无忌佐命大功，陛下以肺腑之亲，委之辅相。然外貌下士，内实嫉贤。故尉迟敬德而折其短，遂引退焉。侯君集恨其忘旧，因以犯逆，皆无忌致其然也。陛下询及臣，臣不敢避其说。
太宗曰：勿泄也，朕思其处置。
44。太宗曰：汉高祖能将将，其后韩、彭见诛，萧何下狱，何故如此？
靖曰：臣观刘、项皆非将将之君，当秦之亡也，张良本为韩报仇，陈平、韩信告怨楚不用，故假汉之势自为奋尔。至于萧、曹、樊、灌悉由亡命，高祖因之以得天下。设使六国之后复立，人人各怀其旧，则虽有能将将之才，岂为汉用哉。臣谓汉得天下，由张良借箸之谋，萧何漕挽之功也。以此言之，韩、彭见诛，范增不用，其事同也。臣故谓刘、项皆非将将之君。
太宗曰：光武中兴，能保全功臣，不任以吏事，此则善于将将乎？
靖曰：光武虽藉前构，易子成功，然莽势不下于项藉，寇、邓未越于萧、张，独能推赤心用柔治保全功臣，贤于高祖远矣。以此论将将之道，臣调光武得之。
45、太宗曰：古者出师命将，斋三日，授之以钺曰：从此至天将军制之。又授之以斧曰：从此至地将军制之。又推其毂曰：进退唯时。既行，军中但闻将军之令，不闻君命。朕谓此礼久废，今欲与卿参定遣将之仪，如何？
靖曰：臣窃谓圣人制作致斋于庙者，所以假威于神也；授斧钺而推其毂者，所以委寄以权也。今陛下每有出师，必与公卿议论，告庙而后遣，此则邀以神圣矣；每有任将，必使之便宜从事，此则假以权重矣。何异于致斋推毂邪！尽合古礼，其义同焉。不须参定。
上曰：善。乃命近臣书此二事为后世法。
46、太宗曰：阴阳术数，废之可乎？
靖曰：不可。兵者，诡道也。托之以阴阳术数，则使贪使愚，兹不可废也。
太宗曰：卿尝言天官时日，名将不法，闻者拘之，废亦宜然。
靖曰：昔纣以甲子日亡，武王以甲子日兴。天官时日，甲子一也，殷乱周兴，兴亡异焉。又宋武帝以往亡日起兵，军吏以为不可。帝曰： 我往彼亡。 果克之。由此言之，可废明矣。然而田单为燕所围，单命一人为神，拜而祠之，神言： 燕可破。 单于是以火牛出击燕，大破之。此是兵家诡道。天官时日，亦犹此也。
太宗曰：田单托神怪而破燕，太公焚蓍龟而灭纣；两事相反，何也？
靖曰；其机一也，或逆而转之，或顺而行之是也。昔太公性武王至牧野，遇雷雨，旗鼓毁折。散宜生欲卜吉而后行。此则因军中疑惧，必假卜以问神焉。太公以为腐草枯骨无足问。且以臣伐君，岂可再乎！然观散宜生发机于前，太公成机于后，逆顺虽异，其理致则同。臣前所谓术数不可废者，盖存其机于未萌也。及其成功在人事而已。
47、太宗曰：当今将帅，唯李勣、道宗、薛万彻，除道宗以亲属外，孰堪大用？
靖曰：陛下尝言勣、道宗用兵不大胜亦不大败；万彻若不大胜即须大败。臣愚思圣言，不求大胜亦不求大败者，节制之兵也；或大胜或大败者，幸而成功者也。故孙武云： 善战者，立于不败之地，而不失敌之败也。 节制在我云尔。
48、太宗曰：两陈相临，欲言不战，安可得乎？
靖曰：昔晋师伐秦，交绥而退。《司马法》曰： 逐奔不远，总绥不及。 臣谓绥者，御辔之索也。我兵既有节制，彼敌亦正行伍，岂敢轻战哉。故有出而交绥，退而不逐，各防其失败者。孙武云： 勿击堂堂之陈，无邀正正之旗。 若两陈体均势等，苟一轻肆，为其所乘，则或大败，理使然也，是敌兵有不战，有必战；夫不战者在我，必战者在敌。
太宗曰：不战在我，何谓也？
靖曰：孙武云： 我不欲战者，划地而守之；敌不得与我战者，乖其所之也。 敌有人焉，则交绥之间，未可图也，故曰不战在我。夫必战在敌者，孙武云： 善动敌者，形之，敌必从之；予之，敌必取之；以利动之，以本待之。 敌无人焉，则必来战，吾得以乘而破之。故曰，必战者在敌。
太宗曰：深乎，节制之兵。得其法则昌，失其法则亡。卿为纂述历代善于节制者，具图来上，朕当择其精微，垂于后世。
靖曰：臣前述进黄帝、太公二阵图，并《司马法》、诸葛亮奇正之法，此已精悉，历代名将用其一二而成功者亦众矣。但吏官鲜克知兵，不能纪其实迹焉。臣不敢奉诏，当纂述以闻。
49、太宗曰：兵法孰为最深者？
靖曰：臣常分为三等，使学者当渐而至焉。一曰道，二曰天地，三曰将法。夫道之说至微至深，《易》所谓聪明睿智神武而不杀者是也。夫天之说阴阳，地之说险易。善用兵者，能以阴夺阳，以险攻易，孟子所谓天时地利者是也。夫将法之说在乎任人利器，《三略》所谓得士者昌，管仲所谓器必坚利是也。
太宗曰：然。吾谓不战而屈人之兵者上也，百战百胜者中也，深沟高垒以自守者下也。以是较量孙武著书，三等皆具焉。
靖曰：观其文，迹其事，亦可差别矣。若张良、范蠡、孙武脱然高引不知所往，此非知道，安能尔乎。若乐毅、管仲、诸葛亮战必胜，守必固，此非察天时地利，安能尔乎。其次王猛之保秦，谢安之守晋，非任将择材，缮完自固，安能尔乎。故习兵之学，必先繇下以及中，繇中以及上，则渐而深矣。不然，则会空言，徒记诵，无足取也。
太宗曰：道家忌三世为将者，不可妄传也，不可不传也。卿其慎之。
靖再拜出，尽传其书与李勣。


1、太宗曰： 高丽数侵新罗，朕遣使谕，不奉诏，将讨之，如何？
靖曰： 探知盖苏文自恃知兵，谓中国无能讨，故违命。臣请师三万擒之。
太宗曰： 兵少地遥，何术临之？
靖曰： 臣以正兵。
太宗曰： 平突厥时用正兵，今言正兵，何也？
靖曰： 诸葛亮七擒孟获，无他道，正兵而已矣。
太宗曰： 晋马隆讨凉州，亦是依八阵图，作偏箱车。地广，则用鹿角车营；路狭，则木屋施于车上，且战且前。信乎，正兵古人所重也！
靖曰： 臣讨突厥，西行数千里。若非正兵，安能致远？偏箱、鹿角，兵之大要：一则治力，一则前拒，一则束部伍，三者迭相为用。斯马隆所得古法深也！
2、太宗曰： 朕破宋老生，初交锋，义师少却。朕亲以铁骑，自南原驰下，横突之，老生兵断后，大溃，遂擒之。此正兵乎，奇兵乎？
靖曰： 陛下天纵圣武，非学而能。臣按兵法，自黄帝以来，先正而后奇，先仁义而后权谲。且霍邑之战，师以义举者，正也；建成坠马，右军少却者，奇也。
太宗曰： 彼时少却，几败大事，曷谓奇邪？
靖曰： 凡兵以向前为正，后却为奇。且右军不却，则老生安致之来哉？《法》曰： 利而诱之，乱而取之 老生不知兵，恃勇急进，不意断后，见擒于陛下，此所谓以奇为正也。
太宗曰： 霍去病暗与孙、吴合，诚有是夫？当右军之却也，高祖失色，及朕奋击，反为我利。孙、吴暗合，卿实知言。
太宗曰： 凡兵却，皆谓之奇乎？
靖曰： 不然。夫兵却，旗参差而不齐，鼓大小而不应，令喧嚣而不一，此真败也，非奇也；若旗齐鼓应，号如一，纷纷纭纭，虽退走，非败也，必有奇也。《法》曰 徉北勿追 ，又曰 能而示之不能 ，皆奇之谓也。
太宗曰： 霍邑之战，右军少却，其天乎？老生被擒，其人乎？
靖曰： 若非正兵变为奇，奇兵变为正，则安能胜哉？故善用兵者，奇正，人而已。变而神之，所以推乎天也。 太宗俛首。
3、太宗曰： 奇正素分之欤，临时制之欤？
靖曰： 按曹公《新书》曰： 己二而敌一，则一术为正，一术为奇；己五而敌一。则三术为正，二术为奇。 此言大略耳。唯孙武云： 战势不过奇正，奇正之变，不可胜穷。奇正相生，如循还之无端，孰能穷之？ 斯得之矣，安有素分之邪？若士卒未习吾法，偏裨未熟吾令，则必为之二术。教战时，各认旗鼓，迭相分合，故曰分合之变，此教战之术耳。教阅既成，众知吾法，然后如驱群羊，由将所指，孰分奇正之别哉？孙武所谓 形人而我无形 。此乃奇正之极致。是以素分者教阅也，临时制变者不可胜穷也。
太宗曰： 深乎，深乎！曹公必知之矣。但《新书》所以授诸将而已，非奇正本法。
太宗曰： 曹公云 奇兵旁击 ，卿谓若何？
靖曰： 臣按曹公注《孙子》曰： 先出合战为正，后出为奇。 此说与旁击之说异也。臣愚谓大众所合为正，将所自出为奇，乌有先后、旁击之拘哉？
太宗曰： 吾之正，使敌视以为奇；吾之奇，使敌视以为正；斯所谓 形人者 欤？以奇为正，以正为奇，变化莫测，斯所谓 无形者 欤？
靖再拜曰： 陛下神圣，迥出古人，非臣所及。
4、太宗曰： 分合为变者，奇正安在？
靖曰： 善用兵者，无不正，无不奇，使敌莫测，故正亦胜，奇亦胜，三军之士止知其胜，莫知其所以胜，非变而通，安能至是哉！分合所出，唯孙武能之。吴起而下，莫可及焉。
太宗曰： 吴术若何？
靖曰： 臣请略言之。魏武侯问吴起两军相向，起曰： 使贱而勇者前击，锋始交而北，北而勿罚，观敌进取。一坐一起，奔北不追，则敌有谋矣。若悉众追北，行止纵横，此敌人不才，击之勿疑。 臣谓吴术大率类此，非孙武所谓以正合也。
太宗曰： 卿舅韩擒武尝言，卿可与论孙、吴，亦奇正之谓乎？
靖曰： 擒武安知奇正之极，但以奇为奇，以正为正耳！曾未知奇正相变，循环无穷者也。
5、太宗曰： 古人临阵出奇，攻人不意，斯亦相变之法乎？
靖曰： 前代战斗，多是以小术而胜无术，以片善而胜无善，斯安足以论兵法也？若谢玄之破坚，非谢玄之善也，盖坚之不善也。
太宗顾侍臣检《谢玄传》阅之，曰： 坚甚处是不善？
靖曰： 臣观《坚载记》曰秦诸军皆溃散，唯慕容垂一军独全。坚以千馀骑赴之，垂子宝劝垂杀坚，不果。此有以见秦军之乱，慕容垂独全，盖坚为垂所陷明矣。夫为人所陷而欲胜敌，不亦难乎？臣故曰无术焉，坚之类是也。
太宗曰： 《孙子》谓多算胜少算，有以知少算胜无算。凡事皆然。
6、太宗曰： 黄帝兵法，世传《握奇文》，或谓为《握机文》，何谓也？
靖曰： 奇音机，故或传为机，其义则一。考其辞云： 四为正，四为奇，馀奇为握机。 奇，馀零也。因此音机。臣愚谓兵无不是机，安在乎握而言也？当为馀奇则是。夫正兵受之于君，奇兵将所自出。《法》曰： 令素行以教其民者，则民服。 此受之于君者也。又曰： 兵不豫言，君命有所不受。 此将所自出者也。凡将正而无奇，则守将也；奇而无正，则斗将也；奇正皆得，国之辅也。是故握机、握奇本无二法。在学者兼通而已。
7、太宗曰： 陈数有九，中心零者，大将握之，四面八向，皆取准焉。陈间容陈，队间容队。以前为后，以后为前。进无速奔，退无遽走。四头八尾，触处为首。敌冲其中，两头皆救。数起于五，而终于八。此何谓也？
靖曰： 诸葛亮以石纵横布为八行，方陈之法即此图也。臣尝教阅，必先此陈。世所传《握机文》，盖得其粗也。
8、太宗曰： 天、地、风、云、龙、虎、鸟、蛇，斯八阵，何义也？
靖曰： 传之者，误也。古人秘藏此法，古诡设八名耳。八阵，本一也，分为八焉。若天、地者，本乎旗号；风、云者，本乎旛名；龙、虎、鸟、蛇，本乎队伍之别。后世误传，诡设物象，何止八而已乎？
9、太宗曰： 数起于五，而终于八，则非设象，实古阵也。卿试陈之。
靖曰： 臣按黄帝始立丘井之法，因以制兵，故井分四道，八家处之，其形井字，开方九焉。五为陈法，四为闲地；此所谓数起于五也。虚其中，大将居之环其四面，诸部连绕；此所谓终于八也。及乎变化制敌，则纷纷纭纭，斗乱而法不乱；混混沌沌，形圆而势不散。此所谓散而成八，复而为一者也。
太宗曰： 深乎，黄帝之制兵也！后世虽有天智神略，莫能出其阃阈。降此孰有继之者乎？
靖曰： 周之始兴，则太公实缮其法：始于岐都，以建井亩；戎车三百辆，虎贲三百人，以立军制；六步七步，六伐七伐，以教战法。陈师牧野，太公以百夫制师，以成武功，以四万五千人胜纣七十万众。周《司马法》，本太公者也。太公既没，齐人得其遗法。至桓公霸天下，任管仲，复修太公法，谓之节制之师。诸侯毕服。
太宗曰： 儒者多言管仲霸臣而已，殊不知兵法乃本于王制也。诸葛亮王佐之才，自比管、乐，以此知管仲亦王佐也。但周衰时，王不能用，故假齐兴师尔。
靖再拜曰： 陛下神圣，知人如此，老臣虽死，无愧昔贤也。臣请言管仲制齐之法：三分齐国，以为三军；五家为轨，故五人为伍；十轨为里，故五十人为小戎；四里为连，故二百人为卒；十连为乡，故二千人为旅五乡一师，故万人为军。亦由《司马法》一师五旅、一旅五卒之义焉。其实皆得太公之遗法。
10、太宗曰： 《司马法》，人皆言穰苴所述，是欤，否也？
靖曰： 按《史记.穰苴传》，齐景公时，穰苴善用兵，败燕、晋之师，景公尊为司马之官，由是称司马穰苴，子孙号司马氏。至齐威王，追论古司马法，又述穰苴所学，遂有《司马穰苴书》数十篇，今世所传兵家者流，又分权谋、形势、阴阳、技巧四种，皆出《司马法》也。
太宗曰：  汉张良、韩信序次兵法，凡百八十二家，删取要用，定著三十五家。 今失其传，何也？
靖曰： 张良所学，太公《六韬》、《三略》是也。韩信所学，穰苴、孙武是也。然大体不出 三门  四种 而已。
太宗曰： 何谓 三门 ？
靖曰： 臣按《太公谋》八十一篇，所谓阴谋。不可以言穷；《太公言》七十一篇，不可以兵穷；《太公兵》八十五篇，不可以财穷。此 三门 也。
太宗曰： 何谓 四种 ？
靖曰： 汉任宏所论是也。凡兵家流，权谋为一种，形势为一种，及阴阳、技巧二种，此 四种 也。
11、太宗曰： 《司马法》首序蒐狩，何也？
靖曰： 顺其时而要之以神，重其事也。周礼最为大政：成有歧阳之蒐，康有酆宫之朝，穆有涂山之会，此天子之事也。及周衰，齐桓有召陵之师，晋文有践土之盟，此诸侯奉行天子之事也。其实用九伐之法以威不恪。假之以朝会，因之以巡游，训之以甲兵，言无事兵不妄举，必于农隙，不忘武备也。故首序蒐狩，不其深乎？
12、太宗曰： 春秋楚子二广之法云： 百官象物而动，军政不戒而备。 此亦得周制欤？
靖曰： 按左氏说，楚子乘广三十乘，广有一卒，卒偏之两。军行右辕，以辕为法，故挟辕而战，皆周制也。臣谓百人曰卒，五十人曰两，此是每车一乘，用士百五十人，比周制差多耳。周一乘步卒七十二人，甲士三人。以二十五人为一甲，凡三甲，共七十五人。楚，山泽之国，车少而人多。分为三队，则与周制同矣。
13、太宗曰： 春秋荀吴伐狄，毁车为行，亦正兵欤，奇兵欤？
靖曰： 荀吴用车法耳，虽舍车而法在其中焉。一为左角，一为右角，一为前拒，分为三队，此一乘法也，千万乘皆然。臣按曹公《新书》云：攻车七十五人，前拒一队，左右角二队，守车一队，炊子十人，守装五人，厩养五人，樵汲五人，共二十五人。攻守二乘，凡百人。兴兵十万，用车千乘，轻重二千，此大率荀吴之旧法也。又观汉魏之间军制：五车为队，仆射一人；十车为师，率长一人；凡车千乘，将吏二人。多多仿此。臣以今法参用之：则跳荡，骑兵也；战锋队，步、骑相半也；驻队，兼车乘而出也。臣西讨突厥，越险数千里，此制未尝敢易。盖古法节制，信可重也。
14、太宗幸灵州回，召靖赐坐，曰： 朕命道宗及阿史那杜尔等讨薛延陀，而铁勒诸部乞置汉官，朕皆从其请。延陀西走，恐为后患，故遣李勣讨之。今北荒悉平，然诸部番汉杂处，以何道经久，使得两全安之？
靖曰： 陛下敕自突厥至回纥部落，犯置驿六十六处，以通斥候，斯已得策矣。然臣愚以谓，汉戍宜自为一法，番落宜自为一法，教习各异，勿使混同。或遇寇至，则密敕主讲，临时变号易服，出奇击之。
太宗曰： 何道也？
靖曰： 此所谓 多方以误之 之术也。番而示之汉，汉而示之番，彼不知番汉之别，则莫能测我攻守之计矣。善用兵者，先为不测，则敌 乖其所之 也。
太宗曰： 正合朕意，卿可密教边将。只以此番、汉，便见奇正之法矣。
靖曰： 圣虑天纵，闻一知十，臣安能极其说哉！
15、太宗曰： 诸葛亮言 有制之兵，无能之将，不可败也；无制之兵，有能之将，不可胜也。 朕疑此谈非极致之论。
靖曰： 武侯有所激云耳。臣按《孙子》有曰： 教习不明，吏卒无常，陈兵纵横，曰乱。 自古乱军引胜，不可胜纪。夫教道不明者，言教阅无古法也；吏卒无常者，言将臣权任无久职也；乱军引胜者，言己自溃败，非敌胜之也。是以武侯言 兵卒有制，虽庸将未败若兵卒自乱，虽贤将危之。 又何疑焉？
太宗曰： 教阅之法，信不可忽。
靖曰： 教得其道，则士乐为用。教不得法，虽朝督暮责，无益于事矣！臣所以区区古制、皆纂以图者，庶乎成有制之兵也。
太宗曰： 卿为我择古陈法，悉图以上。
16、太宗曰： 番兵唯劲马奔冲，此奇兵欤？汉兵为弩、犄角，此正兵欤？
靖曰： 按《孙子》云： 善用兵者，求之以势，不责于人，故能择人而任势。 夫所谓择人者，各随番汉所长而战也。番长于马，马利乎速斗；汉长于弩，弩利乎缓战。此自然各任其势也，然非奇正所分。臣前曾述番汉必变号易服者，奇正相生之法也。马亦有正，弩亦有奇，何常之有哉！
太宗曰： 卿更细言其术
靖曰： 先形之，使敌从之，是其术也。
17、太宗曰： 近契丹、奚皆内属，置松漠、饶乐二都督，统于安北都护。朕用薛万彻，如何？
靖曰： 万彻不如阿史那社尔及执失思力、契必何力，此皆番臣之知兵者也。臣尝与之言松漠、饶乐山川道路，番情逆顺，远至于西域部落十数种，历历可信。臣教之以阵法，无不点头服义。望陛下任之勿疑，若万彻，则勇而无谋，难以独任。
太宗曰： 番人皆为卿役使！古人云， 以蛮夷攻蛮夷，中国之势也。 卿得之矣。


漢官一卷清孫星衍輯太傅，長史一人，秩千石，掾屬二十四人，令史、御屬二十二人。
建武十二年八月乙未詔書，三公舉茂才各一人，廉吏各二人；光祿歲舉茂才四行各一人，察廉吏三人；中二千石歲察廉吏各一人，廷尉、大司農各二人；將兵將軍歲察廉吏各二人；監察御史、司隸、州牧歲舉茂才各一人。案：此條引作「漢官目錄」。
司徒掾屬三十人。案：此條引作「漢官目錄」，「司徒掾屬」四字從續漢志補，以小字別之，下凡倣此。
司空掾屬二十四人。〔一〕案：此條引作「漢官目錄」。
太常員吏八十五人，其十二人四科，十五人佐，五人假佐，十三人百石，十五人騎吏，九人學事，十六人守學事。
太史待詔三十七人，其六人治曆，案：唐六典十引「太史屬員有理曆六人」，因避唐諱改。三人卜，三人廬宅，四人日時，三人易筮，二人典禳，九人籍氏、許氏、典昌氏，各三人，嘉法、請雨、解事各二人，醫二人。案：各本引此條俱作「漢官儀」。
太史靈臺待詔四十一人，其十四人候星，二人候日，三人候風，十二人候氣，三人候晷景，七人候鍾律。一人舍人。案：唐六典十引漢官「靈臺員吏十三人，靈臺待詔四十六人」。
太祝員吏四十一人，其二人百石，二人斗食，二十二人佐，二人學事，四人守學事，九人有秩。〔二〕百五十人祝人，宰二百四十二人，屠者六十人。
太宰明堂丞一人，二百石。員吏四十二人，其二人百石，二人斗食，二十三人佐，〔三〕九人有秩，二人學事，四人守學事。宰二百四十二人，屠者七十三人，衛士一十五人。
太予樂令員吏二十五人，其二人百石，一人斗食，〔四〕七人佐，十人學事，四人守學事。〔五〕樂人八佾舞三百八十人。
高廟員吏四人，衛士一十五人。
世祖廟員吏六人，衛士二十人。
先帝陵每陵食監一人，秩六百石。監丞一人，〔六〕三百石。中黃門八人，從官二人。
光祿勳員吏四十四人，其十人四科，三人百石，二人斗食，〔七〕二人佐，六人騎吏，八人學事，十三人守學事，一人官醫。衛士八十一人。
長，墨綬銅印。
廉郎作，主羽林九百人。二監官屬史吏，皆自出羽林中，有材者作。
奉車都尉三人。
駙馬都尉五人。
騎都尉一十人。
光祿大夫三人。
太中大夫二十人，秩比二千石。
中散大夫三十人，秩比二千石。
諫議大夫三十人。
議郎五十人，無常員。
謁者三十人，其二人公府掾，六百石持使也。
衛尉員吏四十一人，其九人四科，二人二百石，文學三人百石，十二人斗食，二人佐，十三人學事，〔八〕一人官醫。衛士六十人。
南宮衛士員吏九十五人，衛士五百三十七人。
北宮衛士員吏七十二人，衛士四百七十二人。〔九〕
右都侯員吏二十二人，衛士四百一十六人。左都侯員吏二十八人，衛士三百八十三人。
案：「侯」皆當作「候」。〔一０〕
南宮南屯司馬員吏九人，衛士百二人。
（北）宮門蒼龍司馬〔一一〕員吏六人，衛士四十人。
玄武司馬員吏二人，衛士三十八人。
北屯司馬員吏二人，衛士三十八人。
北宮朱爵司馬員吏四人，衛士百二十四人。
東明司馬員吏十三人，衛士百八十人。
朔平司馬員吏五人，衛士百一十七人。
員吏皆隊長佐。案：謂南屯司馬以下。
太常、光祿勳、衛尉。右三卿，太尉所部。案：此條引作「漢官目錄」。
太僕員吏七十人，其七人四科，一人二百石，文學八人百石，六人斗食，七人佐，六人騎吏，三人假佐，三十一人學事，一人官醫。
考工員吏百九人。
車府員吏二十四人。
未央廄員吏七十人，卒騶二十人。
長樂廄員吏十五人，卒騶二十人，苜蓿苑官田所一人守之。
廷尉員吏百四十人，其十一人四科，十六人二百石廷吏，文學十六人百石，十三人獄史，二十七人佐，二十六人騎吏，三十人假佐，一人官醫。
大鴻臚員吏五十五人，其六人四科，二人二百石，文學六人百石，一人斗食，十四人佐，六人騎吏，十五人學事，五人官醫。
大行員吏四十人。其四人四科，五人二百石，文學五人百石，九人斗食，六人佐，六人學事，十二人守學事。
太僕、廷尉、大鴻臚。右三官，司徒所部。案：此條引作「漢官目錄」。
宗正員吏四十一人，其六人四科，一人二百石，四人百石，三人佐，六人騎吏，二人法家，十八人學事，〔一二〕一人官醫。
諸公主主簿一人，秩六百石。僕一人，秩六百石。私府長一人，秩六百石。家丞一人，三百石。直吏三人，〔一三〕從官三人。〔一四〕
大司農員吏百六十四人，其十八人四科，九人斗食，十六人二百石，文學二十人百石，二十五人佐，七十五人學事，〔一五〕一人官醫。
太倉員吏九十九人。
平準員吏百九十人。
導官員吏百一十二人。
廩犧丞一人，三百石。員吏四十人，其十一人斗食，十七人佐，七人學事，五人守學事，皆河南屬縣給吏者。
雒陽市市長一人，秩四百石。丞一人，二百石，明法補。員吏三十六人，十三人百石嗇夫，十一人斗食，十二人佐。又有櫂丞，三百石，別治中水官，主水渠，在馬市東，有員吏六人。
少府員吏三十四人，其一人四科，一人二百石，五人百石，四人斗食，三人佐，六人騎吏，十三人學事，一人官醫。
太醫員醫二百九十三人，員吏十九人。
太官員吏六十九人，衛士三十八人。
守宮員吏六十九人。外官丞二百石，公府吏府也。
上林苑員吏五十八人。
黃門員吏十八人。〔一六〕
掖庭吏從官百六十七人，待詔五人，員吏十人。
永巷員吏六人，吏從官三十四人。右丞一人，暴室一人。
御府員吏七人，吏從官三十人。右丞一人。
祠祀從官吏八人，騶僕射一人，家巫八人。
鉤盾吏從官四十人，員吏四十八人。又有署一人，胡熟監一人。
中藏府員吏十三人，吏從官六人。
內者從官祿士一人，〔一七〕員吏十九人。
尚方員吏十三人，吏從官六人。
符節當得明法律郎。
宗正、大司農、少府。右三卿，司空所部。案：此條引作「漢官目錄」。
執金吾員吏二十九人，其十人四科，一人二百石，文學三人百石，二人斗食，十三人佐學事，注緹騎。執金吾緹騎二百人，五百二十人。〔一八〕
太子少傅員吏十三人。〔一九〕
太子舍人十三人，選良家子孫。
太子門大夫門大夫二人，選四府掾屬。
太子洗馬選郎中補也。
北軍中候員吏七人，候自得辟召，通大鴻臚一人，斗食。
屯騎校尉員吏百二十八人，領士七百人。
越騎校尉員吏百二十七人，領士七百人。
步兵校尉員吏七十三人，領士七百人。
長水校尉員吏百五十七人，烏桓胡騎七百三十六人。
射聲校尉員吏百二十九人，領士七百人。
河南尹員吏九百二十七人，十二人百石。諸縣有秩三十五人，官屬掾史五人，四部督郵吏部掾二十六人，案獄仁恕三人，監津渠漕水掾二十五人，百石卒吏二百五十人，文學守助掾六十人，書佐五十人，脩行二百三十人，〔二０〕幹小史二百三十一人。
雒陽令秩千石，丞三人四百石，孝廉左尉四百石，孝廉右尉四百石。員吏七百九十六人，十三人四百石。鄉有秩、獄史五十六人，佐史、鄉佐七十七人，斗食、令史、嗇夫、假五十人，官掾史、幹小史二百五十人，書佐九十人，脩行二百六十人。
鄉戶五千，則置有秩。
沛國譙，刺史治。去雒陽千二十里。
常山國高邑，刺史治。去雒陽一千里。
武陵郡漢壽，刺史治。去雒陽三千里。案：此條引作「漢官儀」，誤。
九江郡壽春刺史治，去雒陽千三百里。
漢陽郡隴（州），〔二一〕刺史治。去雒陽一千一百里。
太原郡晉陽，刺史治。南有梗陽城，中行獻子見巫皋。
廣陽郡薊，刺史治。雒陽東北二千里。
蒼梧郡廣信刺史治，去雒陽九千里。案：以上俱見續漢志補注
校勘記〔一〕「二十四人」原作「三十四人」，中華書局點校本（以下簡稱點校本）、汲古閣本（以下簡稱汲本）武英殿本（以下簡稱殿本）、王先謙後漢書集解本（以下簡稱集解本）、續漢百官志補注均作「二十四人」，據改。
〔二〕「九人有秩」原作「四人有秩」據諸本改。
〔三〕「二十三人佐」原作「二十二人佐」，據諸本改。
〔四〕「一人斗食」，汲本、集解本同，點校本、殿本作「二人斗食」。
〔五〕「守學事」原作「守樂事」，據諸本改。
〔六〕「監丞一人」原作「監丞五人」，據諸本改。
〔七〕「二人斗食」點校本作「一人斗食」。
〔八〕「十三人學事」點校本作「十二人學事」。
〔九〕「衛士四百七十二人」點校本作「衛士四百七十一人」。
〔一０〕諸本「侯」均作「候」，孫輯作「侯」，當係自誤。
〔一一〕據黃山後漢書集解校補刪「北」字。又汲本續漢百官志亦無「北」字。
〔一二〕「學事」原作「學士」，據諸本改。
〔一三〕「直吏」原作「直隸」，據諸本改。
〔一四〕「從官三人」，汲本、集解本同，點校本、殿本作「從官二人」。
〔一五〕「學事」原作「學士」，據諸本改。
〔一六〕「十八人」原作「十九人」，據諸本改。
〔一七〕「從官祿士」，點校本作「從官祿事」，當是。
〔一八〕「五百」即伍伯，其上點校本據北堂書鈔（以下簡稱書鈔）卷五四引應劭漢官儀補「持戟」二字。
〔一九〕諸本中唯點校本作「員吏十二人」。
〔二０〕「脩行」原作「循行」，據點校本續漢百官志五校勘記改。下引同。
〔二一〕惠棟後漢書補注卷二三曰：「「州」字衍。或曰當作「西」。」按漢書地理志作「隴」，師古曰：「今呼隴城縣者也。」據此則「州」字係衍文無疑，故刪。


孫星衍敘錄隋志：漢官五卷，應劭注。漢官儀十卷，應劭撰。據後漢書應劭傳，建安二年，「詔拜劭為袁紹軍謀校尉。時始遷都於許，舊章堙沒，書記罕存。劭慨然歎息，乃綴集所聞，著漢官禮儀故事」。劭所撰，止一書，不知隋志何以分為二。又劭傳云：「凡朝廷制度，百官典式，多劭所立。初，父奉為司隸時，並下諸官府郡國，各上前人像贊，劭乃連綴其名，錄為狀人紀。」今諸書引漢官儀，有諸人姓名，狀人紀者，疑即其書中篇名。陳氏書錄解題有「應劭漢官儀一卷，載三公官名及名姓州里，李埴補一卷，俱不傳」。諸書引有作應劭漢官，應劭漢官儀，亦有彼此互舛，不可分別。今併錄為二卷。續漢志劉昭補注引漢官不標名應劭者，悉是目錄，不知何人所撰。別為一卷，以存其舊。
漢官儀卷上漢軍謀校尉應劭撰清孫星衍校集太傅，古官也。周成王時，康叔為之。高后元年，初用王陵，金印紫綬。八年省。哀帝元壽二年復置，位在三公上。世祖中興，特遣使者備禮，徵故密令卓茂，〔一〕策曰：案：北堂書鈔引作「卓茂甲申策書」。「前密令卓茂，束身自修，執節純固。案：北堂書鈔引有「前密令」下十三字，無下文「夫士」二字，又「束身」作「束髮」。〔二〕夫士誠能為人所不能為，名冠天下，當受天下重賞。〔三〕故武王誅紂，封比干之墓，表商容之閭。今以茂為太傅，案：文選任彥升為范尚書讓吏部封侯表注引作「特擢盛德，南陽卓茂為太傅」。封宣德侯。」〔四〕北堂書鈔設官部、藝文類聚職官部、太平御覽職官部案，此條引俱作應劭漢官，唯文選注引作漢官儀。下文凡言漢官者，上皆有「應劭」二字。
傅者，覆也。續漢志補注
明帝甲辰策書曰：〔五〕「高密侯鄧禹，元功之首，其以禹為太傅。」北堂書鈔設官部案：此條引作漢官。〔六〕
和帝丁酉策書曰：〔七〕「故太尉鄧彪，元功之族，三讓彌高，海內歸仁，為群賢首。其以彪為太傅，〔八〕案：北堂書鈔、初學記、藝文類聚俱引作「太尉」。錄尚書事，百官總己以聽，庶得專位內之事。」〔九〕北堂書鈔設官部、初學記職官部、藝文類聚職官部、太平御覽職官部兩引
殤帝策曰：〔一０〕「張禹三世在位，黃髮罔愆，〔一一〕忠孝彌篤。其以禹為太傅，錄尚書事，百官總己以聽。」北堂書鈔設官部兩引
沖帝丁酉策書曰：〔一二〕「舅氏輔翼股肱，三公國之楨榦，朝廷取正，以成斷金。太尉趙峻，三世掌典機衡，〔一三〕案：太平御覽引作「樞衡」。有匪石不二之心。〔一四〕大司農李固，公族之苗，忠直不回，〔一五〕有史魚之風。今以峻為太傅，固為太尉，與大將軍冀參錄尚書事。」北堂書鈔設官部兩引、初學記職官部、藝文類聚職官部兩引、太平御覽職官部兩引
靈帝策書曰：「故太尉陳蕃，忠亮蹇諤，有不吐茹之節。司徒胡廣，惇德允元，五世從政。今以蕃為太傅，與廣參錄尚書事。」藝文類聚職官部、太平御覽職官部
太師，太傅，太保，皆古官也。〔一六〕初學記職官部
太師，古官也。平帝元年，孔光以太傅見，授詔，太師無朝，十日一賜餐，賜靈壽杖，省中施坐置几。太師入省中用杖，自是而□。續漢志補注案：三公，太師在太傅前。後漢省太師、太保，唯置太傅。今改列於後。又案：此條末「□」，今本作「闕」字，乃校者所記，而後來誤入正文也。今訂正。
孝平皇帝元始元年，〔一七〕太后詔曰：「太師光，今年老有疾，俊乂大臣，惟國之重。書曰「無遺老成」，〔一八〕國之將興，尊師重傅。其令大師無朝，十日一賜餐，賜以靈壽杖，黃門令為太師於省中施坐置几，太師入省用杖焉。」北堂書鈔設官部、初學記職官部、太平御覽職官部
平帝元始元年，〔一九〕孔光以太師見授。太后詔曰：「太師先聖之後，〔二０〕道術通明，案：北堂書鈔又引作「先師之子，德行純淑」。宜居四輔職，訓導帝躬。」北堂書鈔設官部、初學記職官部
太保，古官也。保，養也。北堂書鈔設官部、藝文類聚職官部、太平御覽職官部〔二一〕
太尉，秦官也，武帝更名大司馬。後漢書光武紀注案：通典職官云：「應劭漢官謂太尉為周官，非也。」與此異。
武帝元狩四年，置大司馬，以冠將軍之號，而無印綬。北堂書鈔設官部
元狩六年，罷太尉，法周制置司馬。時議者以為漢軍有官、千人、司馬，故加「大」為大司馬，所以別異大小司馬之號。續漢志補注
三司之職，司馬主兵。漢承秦曰太尉，武帝改曰大司馬，無印綬，官兼加而已。世祖改曰太尉。太平御覽職官部案：引作漢官序
張衡云：案：太平御覽引作「河閒相張衡說」。「明帝更司馬、司空府，欲復更太尉府。案：太平御覽引作「明帝以為司徒、司空府已榮，欲更治太尉府」。時公南陽趙也。案：太平御覽引有「南陽」二字。西曹掾安眾鄭均，素好名節，以為朝廷新造北宮，整飭官寺，旱魃為虐，民不堪命，曾無殷湯六事，周宣雲漢之辭。今府本館陶公主第舍，員職既少，自足相容。〔二二〕表陳之，即聽許。〔二三〕其冬，臨辟雍，〔二四〕歷二府，見皆壯麗，〔二五〕而太尉府獨卑陋。顯宗東顧歎息曰：「椎牛縱酒，勿令乞兒為宰。」時子世為侍中，驂乘，歸具白之，以為恨，頻譴責均，均自劾去，道發病亡。」續漢志補注、太平御覽職官部
章帝詔曰：「司空牟融，典職六年，勤勞不怠。其以融為太尉，錄尚書事。」北堂書鈔設官部、藝文類聚職官部兩引、太平御覽職官部兩引
殤帝策書曰：「司徒徐防，以臺閣機密，施政牧守。其以防為太尉，錄尚書事，百官總己以聽。」藝文類聚職官部
太尉、司徒、司空長史，秩比千石，號為「毗佐三台，助成鼎味」。〔二六〕太平御覽職官部
東西曹掾比四百石，餘掾比三百石。賊曹，主盜賊之事。後漢書銚期傳注
決曹，主罪法事。〔二七〕後漢書王霸傳注
宮騎（二十二）〔三十〕人。〔二八〕續漢志補注
王莽時，議以漢無司徒官，故定三公之號曰大司馬、大司徒、大司空。世祖即位，因而不改。續漢志補注
漢儀曰：〔二九〕「司徒府與蒼龍闕對，厭於尊者，不敢號府」。應劭曰：「此不然。丞相舊位在長安時，有四出門，〔三０〕隨時聽事。明帝東京本欲依之，迫於太尉、司空，但為東西門耳。每國有大議，天子車駕親幸其殿。」通典職官案：「應劭曰」以下，是漢官儀之文。
相國、丞相，皆六國時官。通典職官
丞相有疾，御史大夫三日一問起居，百官亦如之。案：藝文類聚引作「百僚亦然」。朝廷遣中使太醫高手，膳羞絡繹。及瘳視事，尚書令若光祿大夫，賜以養牛、上尊酒。藝文類聚職官部、太平御覽職官部
丞相見免，乘騩馬自府歸。說文繫傳十九
武帝置丞相司直。元壽二年改丞相為大司徒，司直仍舊。今省。後漢書光武紀注
司徒府掾屬三十一人，秩千石。令史及御屬三十六人。後漢書光武紀注、梁冀傳注
綏和元年，罷御史大夫官，法周制，初置司空。議者又以縣道官獄司空，故覆加「大」，為大司空，亦所以別大小之文。續漢志補注
御史大夫、尚書令、司隸校尉，皆專席，號三獨坐。後漢書王常傳注
大司空朱博奏：「高皇帝置御史大夫，位次丞相。」北堂書鈔設官部
司空騎吏以下皁，因秦水行。今漢家火行，宜絳。太平御覽服章部
三公聽採長吏臧否，人所疾苦，還條奏之，是為舉謠言也。頃者舉謠言，〔掾〕屬令史都會殿上，〔三一〕主者大言州郡行狀云何，善者同聲稱之，不善者默爾銜枚。後漢書蔡邕傳注、范滂傳注
今司徒太尉下書州郡，〔三二〕文皆稱公。蓋倉頡作書，自環者謂之私，〔三三〕背私者謂之公。案：通典職官引下有「韓子曰「背私曰公」」七字。春秋「九命作宰」。天子御坐即起，其興案：「其興」當作「在輿」，見通典。為下。凡拜，天子臨軒，六百石以上悉會，直事卿贊，〔三四〕御史授，案：當脫「印綬」二字，見通典。公三讓，然後乃受之。漢禮儀曰：「天子稱尊號曰皇帝，言曰制，補制言曰詔，稱民有言有辭曰陛下。」今皆施行。詩云：「肅肅王命，仲山甫將之；邦國若不，仲山甫明之。」詔令之義。三公三人以承君，蓋由鼎有足。故易曰「鼎象」也。北堂書鈔設官部案：通典職官引作「鼎足三者，三光也」。
群臣上書，公、卿、校尉、諸將不言姓。凡制書皆（稱）璽封，〔三五〕尚書令重封。惟赦贖令司徒印，露布州郡也。後漢書鮑昱傳注
世祖詔：案：北堂書鈔引作「中興甲寅詔書」。「方今選舉，賢佞朱紫錯用。丞相故事，四科取士。一曰德行高妙，志節清白；二曰學通行修，經中博士；〔三六〕三曰明達法令，足以決疑，能案章覆問，文中御史；〔三七〕四曰剛毅多略，遭事不惑，明足以決，才任三輔令。〔三八〕皆有孝悌廉公之行。〔三九〕自今以後，審四科辟召，及刺史、二千石察茂才尤異孝廉之吏，務盡實覈，選擇英俊、賢行、廉潔、平端於縣邑，務授試以職。有非其人，臨計過署，不便習官事，書疏不端正，不如詔書，有司奏罪名，並正舉者。」又舊河隄謁者，世祖改以三府掾屬為謁者領之，遷超御史中丞、刺史，或為小郡。監察黎陽謁者，世祖以幽并州兵騎定天下，〔四０〕案：後漢書竇憲傳注引作「光武中興」，又「定」上有「克」字。故於黎陽立營，以謁者監之，兵騎千人，復除甚重。謁者任輕，多放情態，順帝改用公解府掾有清名威重者，遷超牧守焉。續漢志補注、北堂書鈔設官部案：後漢書和帝紀注、太平御覽治道部引作「建初八年十二月己未詔書」，文略同，唯無「河隄謁者」以下一段。
三公府有長史一人。後漢書梁冀傳注
將軍，周官也。趙王以李牧為將軍破秦，〔四一〕始受大名。王翦、灌嬰並為之。北堂書鈔設官部
將軍，周官也。漢興，置大將軍，位丞相上。北堂書鈔設官部
和帝以竇憲為大將軍，乃冠三公。太平御覽職官部
梁冀為大將軍，以三世姻媾援立之功，公卿希旨，上比周、霍，舉高第茂才官屬，皆倍餘府。太平御覽職官部
鼓吹二十人，非常員。舍人十人。續漢志補注、通典職官
鼓吹為國盤娛，禦每爪牙。〔四二〕北堂書鈔儀飾部
漢興，置驃騎將軍，位次丞相。是以漢百官志云驃騎將軍秩與大將軍同。〔四三〕北堂書鈔設官部、太平御覽職官部
章帝以元舅馬防為車騎將軍，服銀印青綬，位在卿上，絕席。續漢志補注、北堂書鈔設官部、太平御覽職官部
和帝以竇憲為車騎將軍，賜金印紫綬，位次司空。續漢志補注、北堂書鈔設官部
武帝西征西夷，有前後左右將軍，為國爪牙，所以提示威靈，折衝萬里。北堂書鈔設官部
度遼將軍，孝武皇帝初用范明友。明帝十八年，案：當云「八年以中郎將吳常」，見明帝紀注。〔四四〕行度遼將軍事。安帝元初元年，置真。銀印青綬，秩二千石。長史、司馬六百石。續漢志補注
度遼將軍屯五原曼柏縣。後漢書安帝紀注
將軍掾屬二十九人，中大夫無員，令史四十一人。後漢書東平憲王傳注
太常，古官也。書曰：「伯夷，「典朕三禮」。帝曰：「咨伯，汝作秩宗」。」百官公卿表云：「太常，古官。」云伯夷也。北堂書鈔設官部
太常，古官也。書曰「伯夷」。欲令國家盛大，社稷常存，故稱太常。以列侯為之，重宗廟也。後漢書光武紀注、北堂書鈔設官部
北海周澤為太常，齋有疾，〔四五〕其妻憐其年老被病，〔四六〕窺內問之。澤大怒，以為干齋，掾吏叩頭爭之，不聽，遂收送詔獄，〔四七〕並自劾謝。論者非其激發不實。〔四八〕諺曰：「居世不諧，為太常妻。一歲三百六十日，三百五十九日齋，一日不齋醉如泥。〔四九〕既作事，復低迷。」初學記職官部、藝文類聚職官部、太平御覽職官部
卿，彰也，明也。言當背邪向正，彰有道德。北堂書鈔設官部
太史令屬太常，案：張衡傳注引有此二字。秩六百石。掌天時星歷，凡歲奏新年歷；凡國祭祀喪娶之事，奏良日；國有瑞應災異，（掌）記之。〔五０〕後漢書張衡傳注、太平御覽職官部案：太平御覽引作「應劭曰」。
太史令，秩六百石。望郎三十人，掌故三十人。昔在顓頊，南正重司天，火正黎司地。唐虞之際，分命羲和歷象日月星辰，敬授民時。至于夏后、殷、周，世序其官，皆精研術數，窮神知化。當春秋時，魯有梓慎，晉有卜偃，宋有子韋，鄭有裨灶，觀乎天文，以察時變，其言屢中，有備無害。漢興，甘石、唐都、司馬父子，抑亦次焉。末塗偷進，苟忝茲階，既闇候望，競飭邪偽，以凶為吉，莫之懲糾。太平御覽職官部案：引「應劭曰」。
張溫字伯慎，穰人也，封玄鄉侯。〔五一〕太史奏言有大臣誅死，董卓取溫笞殺於市而厭之。〔五二〕後漢書竇武傳注
博士，秦官也。博者，通博古今；士者，辨於然否。〔五三〕案：藝文類聚、太平御覽引有「博者」以下十二字。孝武建元五年，案：朱浮傳注引作「武帝」，無年號。初置五經博士，秩六百石。案：太平御覽引有此四字。後增至十四人。太常差次有聰明威重者一人為祭酒，〔五四〕總領綱紀。其舉狀曰：「生事愛敬，喪歿如禮。通易、尚書、孝經、論語，兼綜載籍，窮微闡奧。隱居樂道，不求聞達。身無金痍痼疾，世六屬不與妖惡交通、〔五五〕王侯賞賜。行應四科，經任博士。」下言某官某甲保舉。後漢書朱浮傳注、藝文類聚職官部、太平御覽職官部
光武中興，恢宏稽古，易有施、孟、梁邱賀、京房，書有歐陽和伯、夏侯勝、建，詩有申公、轅固、韓嬰，春秋有嚴彭祖、顏安樂，禮有戴德、戴勝。凡十四博士。太常差選有聰明威重一人為祭酒，總領綱紀也。〔五六〕後漢書徐防傳注
漢置博士祭酒一人，秩六百石。唐六典二十一
文帝博士七十餘人，為待詔博士。朝服玄端，〔五七〕章甫冠。唐六典二十一
博士入平尚書，出部刺史、諸侯相，次轉諫大夫。北堂書鈔設官部
博士限年五十以上。後漢書楊仁傳注
秘書監一人，秩六百石。〔五八〕後漢書桓帝紀注、唐六典十
大予樂令一人，秩六百石。後漢書明帝紀注
置陵園令、食監各一人，秩皆百石。後漢書皇后紀注
憲陵園丞秩三百石，陽陵令秩六百石。〔五九〕後漢書段熲傳注
丞皆選孝廉郎年少薄伐者，遷補府長史、都官令、候、司馬。續漢志補注
光，明也。祿，爵也。勳，功也。言光（六）〔祿〕典郎、謁、諸虎賁、羽林，〔六０〕舉不安得，〔六一〕賞不失勞，故曰光祿勳。太平御覽職官部
光祿勳有南北廬主事、三署主事。案：後漢書張霸傳注：光祿勳主事，見漢官儀。〔六二〕於諸郎之中，察茂才高第者為之，秩四百石。次補尚書郎，出宰百里。唐六典一〔六三〕
光祿有主簿。唐六典十五
光祿舉敦厚、質樸、遜讓、節儉，此為四行。〔六四〕後漢書吳祐傳注、范滂傳注
五官中郎將，秦官也。秩比二千石，三署郎屬焉。太平御覽職官部
五官、左、右中郎將，秦官也。秩比二千石。凡郎官皆主更直，執戟宿衛。北堂書鈔設官部
郎中令，屬官有五官中郎將，左、右中郎將，曰三署。署中各有中郎、議郎、侍郎、郎中，皆無員。（外）多至千人，〔六五〕主執戟衛宮陛，及諸虎賁、羽林郎皆屬焉。謂之郎中令者，言領諸郎而為之長。初學記職官部案：續漢志無郎中令。〔六六〕
三署謂五官署也，左、右署。〔六七〕各置中郎將以司之。郡國舉孝廉以補三署郎，年五十以上屬五官，其次分在左、右署，凡有中郎、議郎、侍郎、郎中四等，無員。後漢書和帝紀注
建武二十四年，〔六八〕遣中郎將段郴迎單于於五原塞。北堂書鈔設官部
虎賁中郎將，古官也。書稱「武王伐紂，戎車三百兩，虎賁八百人，〔六九〕擒紂於牧之野」。言其猛怒如虎之奔赴也。孝武建元三年，初置期門。案：順帝紀注引有「孝武」以下十字。北堂書鈔引作「孝武皇帝初置期門」。平帝元始元年，更名虎賁郎。案：白帖七十五引「更名虎賁中郎將」。〔七０〕古有勇者孟賁，改奔為賁。中郎將冠兩鶡尾。案：太平御覽服章部引「冠」下有「插」字。〔七一〕鶡，鷙鳥中之果勁者也，每所攫撮，應瓜摧碎，鬥不死不止。案：北堂書鈔引有「鬥」下五字。鶡尾，上黨所貢也。後漢書順帝紀注、北堂書鈔設官部、初學記服食部、〔七二〕太平御覽職官部、服章部
虎賁中郎將衣紗縠禪衣、虎文錦，〔七三〕餘郎亦然。漢書江充傳注、北堂書鈔衣冠部兩引、初學記寶器部、太平御覽服章部兩引、布帛部
虎賁千五百人，戴鶡尾，屬虎賁中郎將。後漢書光武紀注
武帝太初元年，初置建章營騎，後更名羽林。以天有羽林之星，故取名焉。又取從軍死事之子孫養羽林官，教以五兵，號曰羽林孤兒。光武中興，以征伐之士勞苦者為之，故曰羽林士。後漢書順帝紀注
羽林者，言其為國羽翼，如林盛也。皆冠鶡冠。一名為嚴郎，言其禦侮嚴厲。其後簡取五營高才，別為左、右監。〔七四〕羽林父死子繼，與虎賁同。廣韻九麌注、〔七五〕太平御覽職官部
羽林郎出補三百石丞、尉自占。丞、尉小縣（丞、尉）三百石，〔七六〕其次四百石，比秩為真，皆所以優之。後漢書和帝紀注
羽林左、右監，屬光祿。後漢書來歷傳注
羽林左監主羽林八百人，右監主九百人。後漢書安帝紀注
羽林左騎，秩六百石，領羽林，屬光祿勳。後漢書曹褒傳注
光祿大夫，秩比二千石，不言屬光祿勳。案：藝文類聚引有此六字。
光祿勳門外特施行馬，以旌別之。藝文類聚職官部、白帖七十五
成帝時，王延世以校尉領河隄。語曰：案：「語」當作「詔」。「東郡決河，流漂二州，校尉延世隄防立塞。改為河平元年。惟延世長於計策，功費約省。以延世為光祿大夫，秩二千石。」北堂書鈔政術部
天子二十七大夫，職在言議，毗亮九卿，無員，多至數十人。北堂書鈔設官部
登高能作賦，可以為大夫。感物造端，才知深美，可與國事，故舉為列大夫。古者諸侯、卿大夫交接鄰國，以微言相感，當揖讓之時，必稱時案：「時」當作「詩」。〔七七〕以喻其志，別賢不肖，而觀盛衰焉。北堂書鈔設官部
議郎、郎中，秦官也。議郎秩比六百石，特徵賢良方正敦朴有道。第公府掾，試博士者，拜郎中。北堂書鈔設官部
議郎十二人，秩比六百石，不屬署，不直事。侍御史遷補博士、諸侯王郎中令。北堂書鈔設官部
謁者僕射，秦官也。僕，主也。古者重武事，每官必有主射以督課之。〔七八〕後漢書光武紀注、北堂書鈔設官部
孝明皇帝丁酉詔書曰：「謁者，堯之尊官，所以試舜於四門。」北堂書鈔設官部
明帝詔書：「昔燕太子使荊軻劫始皇，變起兩楹之閒。其後謁者之引客，持匕首劍刺腋。高祖偃武行文，故易之以版。」北堂書鈔設官部
謁者皆著緗幘大冠、〔七九〕白絹單衣。北堂書鈔衣冠部、太平御覽服章部〔八０〕
謁者三十人，秩四百石，掌報章奏事及喪弔祭享。北堂書鈔設官部
謁者三十五人，以郎中秩滿歲稱給事，未滿歲稱灌謁者。後漢書雷義傳注
舊河隄謁者居之。水經注濟水
公車司馬令，〔八一〕周官也。秩六百石，冠一梁，掌殿司馬門，夜徼宮中，天下上事及闕下，案：和帝紀注引作「諸上書詣闕下者，皆集奏之」。凡所徵召，皆總領之。李郃以公車司馬入為侍中。漢書百官公卿表注、後漢書光武紀注、和帝紀注、三輔黃圖二、北堂書鈔設官部、太平御覽職官部
北宮衛士令一人，秩六百石。後漢書譙玄傳注
凡居宮中，皆施籍於掖門，案姓名當入者，本官為封棨傳，審印信，然後受之。後漢書竇武傳注
崇賢門內德陽殿。後漢書順帝紀注
未央大廄、〔八二〕長樂、承華等廄令，案：文選東京賦注引「漢有承華廄」。皆秩六百石。後漢書和帝紀注、三輔黃圖六
牧師諸苑三十六所，分置西北邊，〔八三〕分養馬三十萬頭。漢書百官公卿表注、後漢書和帝紀注
廷尉責案上御史臺。通典職官
光武時有以疑獄見廷尉曹史張禹，所問輒對，處當詳理。於是冊免廷尉，以禹代之，雖越次而授，亦足以厲其臣節也。通典職官、太平御覽職官部
秦置典客，掌諸侯及歸義蠻夷。漢因之。景帝更名大行令，武帝改曰大鴻臚。初學記職官部〔八四〕
鴻臚，景帝置。北堂書鈔設官部
皇帝延諸侯王，賓王諸侯，皆屬大鴻臚。故其薨，奏其跡，賜與謚及哀策誄文。通典職官
昔唐、虞賓于四門，此則禮賓之制。〔與〕鴻臚之任亦同。〔八五〕初學記職官部
宗正卿，秩中二千石。後漢書安帝紀注
長公主傅一人，私府長一人，食官一人，永巷長一人，家令一人，秩皆六百石，各有員吏。而鄉公主傅一人，秩六百石；僕一人，六百石；家丞一人，〔八六〕三百石。後漢書皇后紀注
長公主官屬，傅一人，員吏五人，騶僕射五人，私府〔長〕、食官〔長〕、永巷（長）令、〔八七〕家令各一人。後漢書鄧晨傳注
大司農，古官也。唐、虞分命羲、和四子，敬授民時。高祖受命，懲秦之獘，與民休息。逮至文、景，國家無事，家給人足。京師之錢，累一日巨萬，〔八八〕貫朽而不可校。太倉之粟，陳陳相因，充溢露積，腐敗而不可食。北堂書鈔設官部、藝文類聚職官部、太平御覽職官部
初秦置治粟內史，掌穀貨。漢因之。景帝更名大農令，武帝更名大司農，王莽改日羲和，又改為納言。〔八九〕東漢復曰大司農。初學記職官部、白帖七十五
丞二千石。續漢志補注案：此條引作「應劭漢官秩」。
平準令一人，秩六百石。後漢書靈帝紀注
廩犧令一人，秩六百石。後漢書和帝紀注、董鈞傳注
少府掌山澤陂池之稅，名曰禁錢，以給私養，自別為藏。少者，小也，故稱少府。秩中二千石。大用由司農，小用由少府，故曰小藏。北堂書鈔設官部
少者，小也，小故稱少府。王者以租稅為公用，山澤陂池之稅以供王之私用。古皆作小府。續漢志補注案：引作「漢官」。太平御覽職官部引漢官宰尹下曰：「少府，言別為少藏，故曰少府。」〔九０〕
田租、芻以給經用，凶年，山澤魚鹽市稅少府以給私用。續漢志補注
太醫令，周官也。兩梁冠，秩千石，丞三百石。北堂書鈔設官部、太平御覽職官部
太醫令一人，秩六百石。後漢書安帝紀注
太官令，兩梁冠，秩千石，丞四人。郡孝廉年五十，清修聰明者，光祿上名，迺召拜，比秩四百石。三歲為令，以供養勞苦遷。案：此下當有闕文。左丞有湯官丞，案：當云「有左丞，有湯官丞」。掌諸甘配。案：當云「有甘丞，掌諸甘肥」。皆見續漢書志及補注〔九一〕有丞，掌瓜菜茹薪炭。太平御覽職官部
太官令，秩一千石。桓帝延熹元年，使太官令得補二千石，置四丞。唐六典十五
太官，主膳羞也。後漢書皇后紀注案：光武紀注引「口實，膳羞之事也」。
太官〔〕丞官別在外，〔九二〕掌瓜菜茹。太平御覽菜茹部
太官右監丞，秩比六百石。後漢書桓帝紀注
守宮令一人，〔九三〕秩六百石。後漢書桓帝紀注
鴻德苑令一人，秩六百石。後漢書桓帝紀注案：「鴻德」二字，從桓帝紀注以小字別之，下凡倣此。
侍中，周官也。案：太平御覽引連下「金蟬」一段。侍中便蕃左右，與帝升降，卒思案：北堂書鈔引作「切問」近對，拾遺補闕，百寮之中，莫密於茲。北堂書鈔設官部、初學記職官部、藝文類聚職官部、白帖七十一、太平御覽職官部
侍中金蟬左貂。案：藝文類聚引作「有貂」，誤。金取堅剛，百鍊不秏。〔九四〕蟬居高食潔，案：晉書輿服志引作「飲清」。目在腋下。案：續漢志補注引作「口在腋下」。〔九五〕貂內勁悍而溫潤。案：晉書輿服志引「溫潤」作「柔縟」。貂蟬不見傳記者，因物論義。案：「者」上當有「說」字，「論」當作「生」。依續漢志補注引予覽戰國策，乃知趙武靈王胡服也。〔九六〕其後秦始皇破趙，得其冠，以賜侍中。高祖滅秦，亦復如之。孝桓末，案：北堂書鈔引有「孝桓」二字。侍中皇權參乘。問貂蟬何法，〔九七〕不知其說。復問地震，云不為災。還宮，左遷議郎。續漢志補注、晉書輿服志、北堂書鈔設官部、初學記職官部、器物部、藝文類聚職官部、太平御覽職官部、服章部
侍中冠武弁大冠，亦曰惠文冠。加金璫，附蟬為文，貂尾為飾，謂之貂蟬。初學記職官部〔九八〕
侍中，左蟬右貂，本秦丞相史，往來殿中，故謂之侍中。分掌乘輿服物，下至褻器虎子之屬。武帝時，孔安國為侍中，以其儒者，特聽掌御（坐）唾壺，〔九九〕朝廷榮之。至東京時，屬少府，亦無員。駕出，則一人負傳國璽，操斬蛇劍乘。案：「乘」上當有「參」字，見通典。輿中官俱止禁中。案：「輿」當作「與」，見通典。後漢書獻帝紀注、太平御覽職官部
侍中秩千石。初學記職官部、太平御覽職官部案：唐六典八引作「秩比二千石」。〔一００〕續漢志補注引漢官秩「千石」。
侍中殿下稱制，出則參乘，佩璽抱劍。北堂書鈔設官部、文選恩倖傳論注、太平御覽職官部
漢成帝取明經者充為侍中，使辟百官公卿，參議可正止殿，〔一０一〕行則負璽。舊高取一人為僕射，後改為祭酒。北堂書鈔設官部
史丹為侍中。元帝寢疾，丹以親密近臣得侍疾，候上閒獨寢時，丹直入臥內，頓首伏青蒲上。〔一０二〕初學記職官部、太平御覽職官部
桓帝時，侍中迺存案：藝文類聚人部引作「刁存」。〔一０三〕年老口臭，上出雞舌香與含之。〔一０四〕雞舌香頗小，辛螫，不敢咀咽。自嫌有過，得賜毒藥，歸舍辭決，欲就便宜。家人哀注，不知其故。
賴寮友諸賢聞其失，求視其藥，〔一０五〕出在口香，咸嗤笑之，更為吞食，其意遂解。存鄙儒，蔽于此耳。北堂書鈔設官部、初學記職官部、藝文類聚人部、太平御覽人事部、職官部、香部
侍中，周官。號曰常伯，選於諸伯，言其道德可常尊也。文選陳太邱碑注
侍中，周成王常伯任侍中。殿中稱制，出即陪乘，佩璽抱劍。文選東京賦注、藉田賦注、安陸王碑注
漢官表曰：凡侍中、左右曹諸吏、散騎、中常侍，皆加官也。通典職官
漢因秦置侍中舍人。北堂書鈔設官部
中常侍，秦官也。漢興，或用士人，銀璫左貂。光武以後，專任宦者，右貂金璫。後漢書朱穆傳注、太平御覽服章部
給事黃門侍郎，六百石，無員。掌侍從左右，給事中使，關通中外。後漢書獻帝紀注
給事黃門侍郎，案：北堂書鈔、文選注引無「黃門」二字，下同。〔一０六〕位次侍中，侍從左右，關通內外，給事於中，故曰給事案：太平御覽引下有「中」字黃門侍郎。獻帝置六員。北堂書鈔設官部、文選恩倖傳論注、太平御覽職官部
黃門侍郎，每日暮向青瑣門拜，謂之夕郎。後漢書獻帝紀注〔一０七〕
給事中，秦官也。漢因之，無常員，皆為加官。初學記職官部〔一０八〕
漢武元鼎三年，初置散騎，俱掌問應對。世祖省之。案漢初有散騎侍郎，掌侍省，皆為騎郎，貲滿五萬為常侍郎。〔一０九〕張釋之以貲為常侍，蓋此官也。北堂書鈔設官部
秦及前漢置散騎及中常侍各一人。〔一一０〕散騎騎馬並乘輿車，〔一一一〕獻可替否。北堂書鈔設官部、藝文類聚職官部、白帖七十三、太平御覽職官部、初學記職官部
秦置散騎，又置中常侍。漢因之，兼用士人，無〔常〕員，〔一一二〕多以為加官。初學記職官部
黃門令，秩六百石。後漢書皇后紀注
黃門有畫室署，玉堂署，各有長一人。初學記職官部、太平御覽職官部
黃門冗從僕射一人，秩六百石。後漢書桓帝紀注
黃門鼓吹百四十五人。後漢書安帝紀注
暴室在掖庭內，丞一人，主宮中婦人疾病者。其皇后、貴人有罪，亦就此室也。後漢書皇后紀注
永巷令一人，宦者為之，秩六百石，掌宮婢侍使。後漢書靈帝紀注
濯龍監，六百石。續漢志補注案：此條本引作「應劭漢官秩」。
中黃藏府，掌中幣帛金銀諸貨物也。後漢書桓帝紀注〔一一三〕案：續漢志「中藏府令一人，六百石。本注曰：掌中幣帛金銀諸貨物」。此衍「黃」字。
內者，署名，令一人，秩六百石，屬少府。後漢書梁商傳注
內者，主帷帳。後漢書皇后紀注
朔平署司馬一人。後漢書桓帝紀注案：朔平署不見於續漢志。
尚書令主贊奏，總典綱紀，〔一一四〕無所不統，秩千石。故公為之〔者〕，〔一一五〕朝會不陛奏事，增秩二千石。天子所服五時衣賜尚書令。其三公、列卿、〔大夫〕、五營校尉行複道中，遇尚書〔令〕、僕射、左、右丞，〔一一六〕皆迴車豫避。案：初學記職官部又引「尚書官出，百官寮皆迴車避也」。〔一一七〕衛士傳不得紆臺官，〔一一八〕臺官過，乃得去。唐六典一、太平御覽職官部
尚書令、侍中上東、西寺及侍中寺。初學記職官部
尚書令，秦官，銅印墨綬。案：初學記一引作「漢初並用士人為尚書令，秩二千石」，與此異。又案：「墨」當作「青」，見通典職官，與後漢書輿服志合。每朝會，案：唐六典引有此三字。與司隸校尉、御史大夫中丞，案：唐六典、太平御覽引無「大夫」二字。皆專席坐，京師號曰三獨坐，言其尊重如此。唐六典一、初學記職官部兩引、藝文類聚禮部、太平御覽職官部
漢舊置中書官，領尚書事。北堂書鈔設官部〔一一九〕
僕射秩六百石，公為之，加至二千石。唐六典一
獻帝建安四年，始置左、右僕射，以執金吾營郃為左僕射，〔一二０〕衛臻為右僕射。文選王文憲集序注
尚書，唐、虞官也。書曰：「龍作納言，朕命惟允。」〔一二一〕案：藝文類聚、白帖引俱有此四字。詩曰：「惟仲山甫，王之喉舌。宣王以中興。」秦改稱尚書。漢亦尊此官，典機密也。北堂書鈔設官部、藝文類聚職官部、白帖十七、太平御覽職官部
漢明帝詔曰：「尚書蓋古之納言，出納朕命。機事不密則害成，可不慎歟！」北堂書鈔設官部、藝文類聚職官部、太平御覽職官部
尚書四員，武帝置，成帝加一為五。有〔常〕侍曹尚書，〔一二二〕主丞相御史事；二千石尚書，主刺史、二千石事；戶曹尚書，主人庶上書事；主客尚書，主外國四夷事；成帝加三公尚書，主斷獄事。後漢書光武紀注
尚書秩五百石，次補二千石。唐六典二
初秦代少府，遣吏四（一）〔人〕在殿中，〔一二三〕主發書，故號尚書。尚猶主也。漢因秦置之。故尚書為中臺，謁者為外臺，御史為憲臺，謂之三臺。初學記職官部、文選潘正叔贈王元貺詩注、袁紹檄豫州注〔一二四〕
尚書左丞、右丞，秩各四百石，遷刺史。太平御覽職官部
尚書令、左丞，總領綱紀，無所不統。僕射、右丞，掌假錢穀。唐六典一
左、右丞久次郎補也。北堂書鈔設官部案：引作「侍臣上注」。
左、右曹受尚書事。前世文士，以中書在右，因謂中書為右曹，又稱西掖。初學記職官部兩引，〔一二五〕太平御覽職官部
尚書郎四人：一人主匈奴單于營部，一人主羌夷吏民，一人主案：「吏民」二字當在此下，見通典。天下戶口土田墾作，一人主錢帛貢獻委輸。北堂書鈔設官部、太平御覽職官部
尚書郎，初從三署郎選詣尚書臺試。每一郎缺，則試五人，先試箋奏。初入臺，稱郎中，滿歲稱侍郎。〔一二六〕初學記職官部
尚書郎初上詣臺，稱守尚書郎。滿歲稱尚書郎中。三年稱侍郎。太平御覽職官部
郎以孝廉年未五十，先試牋奏。初上稱郎中，滿歲為侍郎。北堂書鈔設官部
尚書郎，初入臺為郎中，滿歲稱為侍郎，五歲遷太尉也。北堂書鈔設官部
能通蒼頡史篇，案：通典引作「史籍」。〔一二七〕補蘭臺令史。滿歲補尚書令史。滿歲為尚書郎。出亦與郎同，宰百里。郎與令史分職受書。〔一二八〕令史見僕射、尚書，執板拜；見丞、郎，執板揖。唐六典一、通典職官、太平御覽職官部
尚書郎見左、右丞，對揖無敬。北堂書鈔禮儀部〔一二九〕
丞、郎見令、僕射，執板拜，朝賀對揖。丞、郎見尚書，執板對揖，稱曰明時。案：當云「執板揖」，無「對」字，見通典。郎見左、右丞，對揖呼曰左、右君。唐六典一、初學記職官部
尚書郎主作文書起草，夜更直五日于建禮門內。〔一三０〕初學記職官部、白帖七十二、太平御覽職官部
尚書郎給青縑白綾被，以錦被，〔一三一〕帷帳、氈褥、通中枕，太官供食，湯官供餌五熟果實，下天子一等。給尚書史二人，女侍史二人，案：初學記引作「入直臺廨中，給女侍史二人」。皆選端正。從直女侍執香爐燒薰從入臺護衣，〔一三二〕奏事明光殿。省皆胡粉塗畫古賢人烈女。郎握蘭含香，趨走丹墀奏事。黃門郎與對揖。天子五時賜服。案：北堂書鈔引作「賜珥，赤管大筆一雙，分墨一丸」。〔一三三〕若郎處曹二年，賜遷二千石、刺史。北堂書鈔設官部、初學記職官部、太平御覽職官部
尚書郎奏事明光殿，省中皆胡粉塗壁，其邊以丹漆地，故曰丹墀。尚書郎含雞舌香，伏其下奏事。黃門侍郎對揖跪受。太平御覽職官部案：引作「漢官」。〔一三四〕
尚書令、僕、丞、郎月給赤管大筆一雙，篆題曰「北工作案：太平御覽引作「一宮工作」，無下文十一字。〔一三五〕楷」於頭上，象牙寸半著筆下。藝文類聚雜文部、太平御覽文部
尚書令、僕、丞、郎月賜渝麋大墨一枚，小墨一枚。〔一三六〕初學記文部
曹郎二人，掌天下歲盡集課。有尚書曹郎，有考功郎中一人。〔一三七〕唐六典二
明帝時，〔一三八〕館陶公主為子乞郎，不許，賜錢千萬。上曰：「夫郎上應列宿，出居百里，使非其人，民受其傷。」故時稱明慎之至也。北堂書鈔設官部
漢制：八座丞郎初拜，並集都座交禮，〔一三九〕遷又解交。唐六典一、初學記職官部、太平御覽職官部
周禮有典瑞掌節之士，蓋所以宣命重威，為國信者也。北堂書鈔設官部
御史中丞二人，本御史大夫之丞。其一別在殿中，兼典蘭臺秘書。外督部刺史，內領侍御史，受公卿章奏，糾察百寮。〔一四０〕後漢書周紆傳注、初學記職官部、太平御覽職官部案：周紆傳注引「寮」作「司」。
御史，秦官也。案：周有御史，掌邦國都鄙，及萬民之治，令以贊冢宰。北堂書鈔設官部、太平御覽職官部案：引皆曰「漢官儀侍臣下曰」，蓋其篇名也。
侍御史，周官也，為柱下史，冠法冠。一曰柱後，〔一四一〕以鐵為柱。〔一四二〕或說古有獬豸獸，觸邪佞，〔一四三〕故執憲者以其角形為冠耳。余覽奏事云：案：「奏」當作「秦」，見通典。〔一四四〕始皇滅楚，以其君冠賜御史。漢興襲秦，因而不改。後漢書何敞傳注、初學記職官部、服食部、〔一四五〕太平御覽職官部、服章部
柱史以鐵為冠。張武曰：「當以柱史惠文冠治之。」〔一四六〕錦繡萬花谷十一
柱後冠，〔一四七〕左傳「南冠而縶」，則楚冠也。秦滅楚，以其冠賜近臣，御史服之，即今獬豸冠也。古有獬薦獸，案：此「豸」、「薦」二字，皆當作「廌」。觸不直者。故執憲以其形用為冠，令觸人也。左氏正義成公
柱下史，老聃為之。秦改為御史。柱下史一名柱後，史謂冠以鐵為柱，言其審案：當有「固」字。不橈也。〔一四八〕北堂書鈔設官部
侍御史出督州郡賦稅，運漕軍糧。侍御史至後漢，復有護漕都尉官，建武七年省。通典職官
老子為周柱下史。張蒼秦時為御史，主柱下方書，侍御史之任也。〔一四九〕初學記職官部
治書侍御史，宣帝嘗幸宣室，齋居而決獄事，令侍御史二人治書。後置，秩六百石，印綬與符璽郎共，平治廷尉奏事。北堂書鈔設官部
蘭臺令史六人，秩百石，掌書劾奏。後漢書班固傳注案：續漢志蘭臺令史秩六百石。
執金吾比二千石，丞六百石。續漢志補注〔一五０〕案：此條引作「漢官秩」。
執金吾典執金革，以禦非常。北堂書鈔設官部
吾，禦也，掌執金革，以禦非常。緹騎二百案：當有「人」字。〔一五一〕五十人，案：當作「五百二十人」，見續漢書志補注、通典。此「五百」者，伍伯也。輿馬導從，充滿于路。〔一五二〕世祖微時歎曰「仕宦當作執金吾」是也。續漢志補注、太平御覽職官部案：引作「漢官」。太平御覽又作「宰尹下」。
執金吾屬官府武庫令丞，案：「府」當作「有」，見續漢書志補注。從騎二百人，案：後漢書竇憲傳注、張酺傳注引作「緹騎」。持戟五百二十人，輿服導從，光滿道路，群僚之中，斯最壯矣。中興以來，但專徼循，不預國政。北堂書鈔設官部〔一五三〕
執金吾，車駕出，從六百騎，走六千二百人也。北堂書鈔設官部
靜室令、式道候，秦官也。靜宮令，車駕出，在前驅，靜清所徼車逆日，以示重慎也。式道左右凡三，惟車駕出，迎式道持麾王宮，行之乃閉。北堂書鈔設官部案：續漢書志「執金吾」下本注云「本有式道左右中候三人，六百石。車駕出，掌在前清道，還持麾至宮門，宮門乃開」云云。此所引多訛，當依彼訂。
太子太傅，日就月將，琢磨玉質。言太子有玉之質，琢磨以道也。文選陸士衡侍宴宣猷堂詩注、劉越石勸進表注、王元長曲水詩序注、太平御覽職官部
詹事，秦官也。詹，省也，給也。秩二千石。廣韻二十四鹽注、〔一五四〕藝文類聚職官部、白帖七十一、太平御覽職官部
帝祖母為太皇太后，其所居曰長信宮。〔一五五〕文選齊敬皇后哀策文注
帝祖母稱長信宮，帝母稱長樂宮，故有長信少府、長樂少府及職吏，〔一五六〕皆宦者為之。後漢書皇后紀注
永樂太僕，用中人為之。後漢書皇后紀注
太子舍人、王家郎中，案：侯霸傳注引「王家郎中」作「選良家子孫」，與續漢志補注引漢官同。又案：通典云：「比郎中，選良家子孫。」續漢書志云：「更直宿衛，如三署郎中。」此有訛脫。並秩二百石，無員。後漢書靈帝紀注、侯霸傳注
皇太子五日一至臺，因坐東廂，省視膳食，以法制敕大官尚食宰吏。其非朝日，〔一五七〕使僕、中允〔旦旦〕請問，〔一五八〕明不媟黷，所以廣敬也。太子僕一人，秩千石；中允一人，四百石，主門衛徼巡。後漢書班彪傳注
安帝時，太子謁廟，門大夫乘從，兩梁冠。通典職官
門大夫選四府掾屬。通典職官
將作大匠，世祖中興，以謁者領其官。章帝建初元年，乃置真，位次河南尹。永元七年，〔一五九〕案：續漢志補注引漢官作「永元十年」。大匠應慎上言：「百郡計吏，觀國之光，而舍逆旅，崎嶇私館，貢篚之物，朽濕曝露。〔一六０〕昔晉國霸之盟主耳，〔一六一〕舍諸侯于隸人，鄭子產以為大譏。況今四海之大，而可無乎？」和帝嘉納之，即創業焉。續漢志補注、藝文類聚職官部、太平御覽職官部
左校署，屬將作大匠。後漢書皇甫規傳注
洛陽十二門，東面三門。最北〔門〕名上東門，〔一六二〕次南曰中東門。每門校尉一人，秩二千石；司馬一人，秩千石；候一人，秩六百石。後漢書張湛傳注、張奮傳注
平城門為宮門，不置候，置屯司馬，秩二千石。〔一六三〕續漢志補注案：此條引作「漢官秩」。
十二門皆有亭。後漢書皇后紀注
上西門所以不純白者，漢家於戌，案：續漢志補注引作「漢家初戌」，故以丹漆鏤之。續漢志補注、太平寰宇記河南道案：續漢志補注引作「故丹鏤之」。
開陽門始成，未有名，夜案：續漢志補注引「夜」作「宿昔」。有一柱來止樓上。〔一六四〕琅邪開陽縣上言，縣南城門一柱飛去。光武皇帝使來識視之，良是，案：續漢志補注引「良是」作「悵然」。遂堅縛之，因刻記其年月，〔一六五〕以名門焉。後漢書循吏傳注、續漢志補注、水經注穀水、太平寰宇記河南道兩引、文選懷舊賦注、太平御覽居處部
屯騎、越騎、步兵、射聲各領士七百人。長水領士（七）千三百六十七人。〔一六六〕後漢書安帝紀注
驍騎，漢官也。武帝以李廣為之。後世祖建武九年始改屯騎。北堂書鈔設官部
越騎司馬一人，秩千石。後漢書鄭眾傳注
步兵校尉比二千石，掌宿衛兵，屬北軍中候。後漢書皇后紀注
司隸校尉部河南、內、案：「內」上當有「河」字。〔一六七〕右扶風、左馮翊、京兆、河東、弘農七郡案：後漢書魯恭傳注引作「董領京師及三輔、三河、弘農」。段熲傳注引作「部河南洛陽，管三輔、三河、弘農七郡」。〔一六八〕於河南洛陽，故謂東京為司隸。後漢書光武紀注
司隸校尉，征和中，陽石子孫敬聲案：「子」當作「公」。〔一六九〕巫蠱之獄，乃依周禮，置司隸校尉，持節都督大姦猾事，復置其司。今董領京師、三輔、三河、弘農者。北堂書鈔設官部
司隸校尉糾皇太子、三公以下，及旁州郡國無不統。陛下見諸卿，〔一七０〕皆獨席。太平御覽職官部
司隸校尉初置，唯（寔領）〔寬饒〕、〔一七一〕王章、鮑宣糾上檢下，嚴刑必斷，貴戚憚之，京師政清。北堂書鈔設官部
司隸都官從事，主洛陽百官，朝會與三府掾同。後漢書竇武傳注、北堂書鈔設官部案：北堂書鈔引作「掌洛陽中百姓」。
司隸功曹從事，即治中也。後漢書傳燮傳注、太平御覽職官部
別駕秩百石，同諸郡從事。〔一七二〕北堂書鈔設官部
河南尹所治，周地也。洛陽本周城，案：「周城」當作「成周」。〔一七三〕周之衰微，分為西周。案：「西」上當有「東」字。東周洛陽，西周河南。〔一七四〕秦兼天下，置三川守，河、雒、伊也。案：藝文類聚引「河、雒、伊」作「洛陽、伊」，誤。〔一七五〕漢更名河南。孝武皇帝增曰太守。世祖中興，徙都雒陽，改號為尹。尹，正也。詩曰「赫赫師尹」。藝文類聚地部、職官部、太平御覽職官部
尹，正也。郡府聽事壁諸尹畫贊，肇自建武，訖于陽嘉。注其清濁進退，所謂不隱過，不虛譽，甚得述事之實。後人是瞻，足以勸懼，雖春秋采毫毛之善，貶纖介之惡，〔一七六〕不避王公，無以過此，尤著明也。續漢志補注
仁恕掾，主獄，屬河南尹。後漢書魯恭傳注
周監二代曰伯。漢興，海內未定，令刺史舉州事。北堂書鈔設官部
孝武皇帝南平百越，北攘夷狄，置交阯、朔方之州，復徐、梁之地，改雍曰梁，改梁曰益，凡十三州。所以交、朔獨不稱州，明示帝王未必相襲，始開北方，遂交南方，〔一七七〕為子孫基阯也。後漢書光武紀注、太平御覽職官部〔一七八〕
孝武元封四年始，〔一七九〕御史丞相之遷部刺史十三人，乘驛奏事。北堂書鈔設官部
朱博言：「刺史督察郡國，從來故事，居九歲，案：「居」下當有「部」字。為守相。」北堂書鈔設官部
翟方進奏：「刺史位下大夫，而臨二千石，輕重失次，請罷署牧，〔一八０〕案：「署」當作「置」，見通典所載何武與翟方進奏。秩二千石者也。」北堂書鈔設官部
元帝時，丞相于定國條州大小，為設吏員，治中、別駕、諸部從事，秩皆百石，同諸郡從事。北堂書鈔設官部、太平御覽職官部
秦用李斯議，分天下為三十六郡。凡郡，或以列國，陳、魯、齊、吳是也；或以舊邑，長沙、丹陽是也；或以山陵，〔一八一〕太山、山陽是也；或以川源，西河、河東是也；或以所出，金城城下有金，酒泉泉味如酒，案：初學記州郡部、藝文類聚水部、太平御覽地部引「酒泉城下有金泉，泉味如酒，故曰酒泉」。豫章章樹生庭中，〔一八二〕案：水經注贛水、太平御覽木部俱引此句。鴈門鴈之所育是也；或以號令，禹合諸侯，大計東冶之山，會稽是也。水經注河水、太平御覽州郡部
京兆，絕高曰京。京，大也。十億曰兆，欲令帝都殷盈也。左輔右弼，蕃翊承風也。張掖，始開垂，張臂掖也。太平御覽州郡部案：後漢書明帝紀注引「張國臂掖，故曰張掖」。
馮輔蕃翊，故以為名。太平御覽州郡部
弘，大也，所以廣大農業也。太平御覽州郡部
濟南、樂安、齊國、東萊、平原、北海六郡，青州所管也。青州在齊國臨淄。後漢書史弼傳注
荊州管長沙、零陵、桂陽、南陽、江陵、案：「陵」當作「夏」。武陵、南郡、案：續漢書志荊州郡七，此上是也。下章陵乃南陽縣，中有脫文。〔一八三〕章陵。後漢書劉表傳注
大府秩二千石。丞一人，邊郡稱長史，皆六百石。丞者，丞也。長史，眾史之長。北堂書鈔設官部
都尉，秦官也。本名郡尉。掌佐太守，典其武職，秩比二千石。孝景時更名都尉。後漢書彭修傳注
秦郡有尉一人，典兵禁，補盜賊。案：「補」當作「備」，見續漢書志。〔一八四〕景帝更名都尉，建武（十）〔六〕年省，惟邊郡〔往往〕置都尉及屬國都尉。〔一八五〕後漢書桓帝紀注
京兆虎牙、扶風都尉案：耿恭傳注引有「郡比二千石」五字。〔一八六〕以涼州近羌，數犯三輔，將兵衛護園陵。扶風都尉居雍縣，故俗人稱雍營焉。後漢書安帝紀注、耿恭傳注、竇憲傳注、南匈奴傳注
蓋天生五材，民並用之，廢一不可，誰能去兵？兵之設尚矣。易稱「弦木為弧，剡木為矢，弧矢之利，以威天下」。春秋「三時務農，一時講武」。詩美公劉，「匪居匪康，入耕出戰，乃裹餱糧，干戈戚揚，四方莫當」。自郡國罷材官騎士之後，官無警備，實啟寇心。一方有難，三面救之，發興雷震，煙蒸電激，一切取辨，黔首囂然。不及講其射御，用其戒誓，一旦驅之以即強敵，猶鳩鵲捕鷹鸇，豚羊弋豺虎，是以每戰常負，王旅不振。張角懷挾妖偽，遐邇搖蕩，八州並發，煙炎絳天，牧守梟裂，流血成川。爾乃遠徵三邊殊俗之兵，非我族類，忿鷙縱橫，多僵良善，以為己功，財貨糞土。哀夫民氓遷流之咎，見出在茲。「不教而戰，是謂棄之」，跡其禍敗，豈虛也哉！春秋家不藏甲，所以一國威抑私力也。今雖四海殘壞，王命未洽，〔央〕折衝壓難，〔一八七〕若指於掌，故置右扶風。案：此下當脫文。續漢志補注
世祖中興，海內人民可得而數，裁十二三。邊陲蕭條，靡有孑遺，鄣塞破壞，亭隊絕滅。建武二十一年，始遣中郎將馬援、謁者，分築烽候，堡壁稍興，立郡縣十餘萬戶，案：二字有訛。或空置太守、令、長，招還人民。上笑曰：「今邊無人而設長吏治之，難如春秋素王矣。」乃建立三營，屯田殖穀，弛刑謫徒以充實之。續漢志補注
高祖命天下郡國選能引關蹶張、材力武猛者，以為輕車、騎士、材官、樓船，常以立秋後講肄課試，〔一八八〕各有員數。平地用車騎，山阻用材官，水泉用樓船。後漢書光武紀注
民年二十三為正，一歲以為衛士，一歲為材官騎士，習射御騎馳戰陣。八月，太守、都尉、令、長、相、丞、尉會都試，課殿最。水家為樓船，亦習戰射行船。邊郡太守各將萬騎，行鄣塞烽火追虜。置長史一人，丞一人，〔一八九〕治兵民。當兵行長領。置部尉、千人、司馬、候、農都尉，皆不治民，〔一九０〕不給衛士。材官、樓船年五十六老衰，乃得免為民就田。應合選為亭長。亭長課徼巡。尉、〔游徼、亭長〕皆習設備五兵。〔一九一〕五兵：弓弩，戟，楯，刀劍，甲鎧。鼓吏赤幘行縢，帶劍佩刀，持楯被甲，設矛戟，習射。設十里一亭，亭長、亭候。五里一郵，郵閒相去二里半，司姦盜。亭長持二尺版以劾賊，索繩以收執賊。續漢志補注案：此條亦見漢舊儀。
督郵、功曹，郡之極位。後漢書張酺傳注
孝廉，古之貢士，耆儒甲科之謂也。北堂書鈔設官部
孝廉年未五十，先試箋奏。初上試之以事，非試之以誦也。北堂書鈔設官部
孝武元封四年詔曰：「上士，貢名，茂才者是也。」北堂書鈔設官部
元朔元年，詔二千石舉孝廉，以化風俗。北堂書鈔設官部
元朔元年，詔曰：「深詔執事，興孝廉，成風俗，紹聖緒。」北堂書鈔設官部
和帝詔曰：「大郡口五十萬，舉孝廉二人。」北堂書鈔設官部
前書百官表云：萬戶以上為令，萬戶以下為長。三邊始孝武皇帝所開，縣戶數百而或為令。荊揚江南七郡，惟有臨湘南昌吳三令爾。及南陽穰中，土沃民稠，四五萬戶而為長。桓帝時，以（江）〔汝〕南陽安為女公主邑，〔一九二〕改號為令，主薨復復其故。若此為繫其本。俗說令長以水土為之，及秩高下，皆無明文。班固通儒，述一代之書，斯近其真。續漢志補注
明帝臨觀，見洛陽令車騎，意河南尹，及至而非，尤其太盛，敕去軒綏。時偃師長治有能名，以事詣臺，因取賜之，下縣遂以為故事。通典職官、太平御覽職官部
大縣丞、左右尉，所謂命卿三人。小縣一尉、一丞，命卿二人。續漢志補注、通典職官、太平御覽職官部
北邊郡庫，官之兵器所藏，故置令。漢書成帝紀注、河閒獻王傳如淳注〔一九三〕
使匈奴中郎將，擁節，秩比二千石。後漢書光武紀注
使匈奴中郎將屯西河美稷縣。後漢書光武紀注
擁節，屯中步南，設官府掾史。單于歲遣侍子來朝，謁者常送迎焉，得賂弓馬氈罽他物百餘萬。謁者事訖，還具表付帑藏，詔書敕自受。續漢志補注
護烏桓校尉，孝武帝時，烏桓屬漢，始于幽州置之，擁節監領，秩比二千石。太平御覽職官部
烏桓校尉屯上谷〔郡〕（密）〔寧〕縣。〔一九四〕後漢書張奐傳注
擁節。長史一人，司馬二人，皆六百石。并領鮮卑。客賜質子，歲時胡市馬。續漢志補注案：此屬烏桓校尉。
護羌校尉，〔一九五〕武帝置，秩比二千石，持節，以護西羌。王莽亂，遂罷。時班彪議，〔一九六〕宜復其官，以理冤結。帝從之，以牛邯為護羌校尉都，〔一九七〕于隴西令居縣。後漢書光武紀注
擁節。長史、司馬二人，皆六百石。續漢志補注案：此屬護羌校尉。「史」字下亦當有「一人」二字。
戊己，中央，〔一九八〕鎮撫四方。又開渠播種，以為厭勝，故稱戊己焉。後漢書明帝紀注、西域傳注案：戊己校尉不見于續漢志。
西域都護，武皇帝始開通西域三十六國，其後稍分至五十餘國，置使者、校尉以領護之。宣帝神雀三年，改曰都護，秩二千石。平帝時省都護，令戊己（都護）〔校尉〕領之。〔一九九〕太平御覽職官部
馬曰羈，牛曰縻。言制四夷如牛馬之受羈縻也。史記司馬相如列傳索隱、文選難蜀父老注
諸侯功德優盛，朝廷所敬異者，賜位特進，在三公下；其次朝廷，案：「廷」當作「侯」。〔二００〕在九卿下；其次侍祠侯；其次下土小國侯，案：續漢書志無此句。似當云「無土關內侯」。以肺腑親公主子孫，奉墳墓于京師，亦隨時朝見，是為隈諸侯。案：「隈」當作「猥」。後漢書和帝紀注、鄧禹傳注
皇后父兄，率為特進侯，朝會位次三公。故章帝啟馬太后曰：「漢典：舅氏之封侯，猶皇子之為王。」其功臣四姓為朝侯、侍祠侯，皆在卿校下。通典職官
天子建侯，上法四七。後漢書劉瑜傳注
伯使，主為諸侯官驅，使避路于道陌中，故言伯使。通典職官引云「漢官中有伯使」云云。
太保，俸月三百五十斛。唐六典一
中二千石，俸月百八十斛。史記外戚世家索隱
二千石，〔二０一〕其俸月百二十斛。史記外戚世家索隱
斗食月俸十一斛，〔二０二〕佐史月俸八斛。漢書百官公卿表注、通典職官案：引皆作「漢官名秩簿」。
張敞、蕭望之言曰：「夫倉廩實而知禮節，衣食足而知榮辱。今小吏俸率不足，常有憂父母妻子之心，雖欲潔身為廉，其勢不能。請以什率增天下吏俸。」宣帝乃益天下吏俸什二。通典職官
范遷字子閭，〔二０三〕沛人也。後漢書明帝紀注、牟融傳注案：凡引人名，皆舉其官，今不能知者，總附于此。
王敏字叔公，并州隰城人也。後漢書明帝紀注
尹睦字伯師，河南鞏（州）人也。〔二０四〕後漢書和帝紀注、張酺傳注
梁鮪字伯元，河東平陽人也。後漢書殤帝紀注、魯恭傳注
周章字次叔，荊州隨縣人也。後漢書安帝紀注
李修字伯游，豫州襄城人也。後漢書安帝紀注、虞詡傳注、李膺傳注
劉授字孟春，徐州武原人也。後漢書安帝紀注、楊震傳注
呂字君上，范陵人。〔二０五〕後漢書魯恭傳注
許訓字季師，平輿人。後漢書劉寬傳注
宋俱字伯儷。後漢書宋均傳注
陶敦字文理，京兆人也。〔二０六〕後漢書虞詡傳注
劉矩字叔方。後漢書皇甫規傳注
尹訟字公孫，〔二０七〕鞏人也。後漢書段熲傳注
樊陵字德雲。後漢書李膺傳注
劉弘字子高，安眾人。後漢書董卓傳注
校勘記〔一〕類聚卷四六「密令」下引有「南陽」二字。
〔二〕孔本書鈔卷五二引無「前密令卓茂」五字，又「純固」下有「斷斷無他技，其心休休焉」十字。
〔三〕孔本書鈔卷五二有「夫士」二字。又「名冠」上有「則」字，「重賞」作「之大賞」。
〔四〕後漢書卓茂傳作「褒德侯」，袁紀亦同。而此引則與東觀漢記、續漢書同。
〔五〕後漢書作中元二年夏四月丙辰詔。
〔六〕孔本書鈔卷五二引作漢官儀。孫案乃沿陳本之訛。
〔七〕後漢書作章和二年三月庚戌竇太后詔。
〔八〕書鈔卷五二、初學記卷一一、御覽卷二０六「其」均作「今」；而書鈔卷五九、類聚卷四八、御覽卷二一０則作「其」，後漢書亦同。孫輯作「其」，當是。又孔本書鈔卷五二、初學記卷一一均作「太傅」，唯類聚卷四八作「太尉」，孫案非。
〔九〕孔本書鈔卷五二「庶得」上有「朕」字，後漢書亦然。
〔一０〕孔本書鈔卷五二「策」下有「書」字。
〔一一〕孔本書鈔卷五九「張禹」上有「太尉」二字。又卷五二引作「太傅」，則非。
〔一二〕袁紀卷一九作建康元年秋八月庚午詔，疑書鈔引誤。
〔一三〕御覽卷二０七引作「趙峻貳掌樞衡」；類聚卷四六作「二世掌典機衡」，又卷四八引「掌」作「常」，餘同；初學記卷一一作「二世掌樞衡」。諸引雖有異，然作二世典掌樞衡則同。按後漢書順、沖帝紀，趙峻於順帝漢安元年十一月壬午任太尉，沖帝即位，仍任太尉，此詔下始轉任太傅，則二世典掌樞衡明矣。嚴可均初稿此引從御覽卷二０七而錄，見全後漢文，甚是。孫氏改從書鈔卷五九作「三世」，失考。
〔一四〕孔本書鈔卷五九「之心」作「其心」，類聚卷四八亦同。又書鈔卷五一此句引作「有若匪石不可轉其心也」。
〔一五〕孔本書鈔卷五九引作「忠真」，類聚卷四八作「忠貞」，而初學記卷一一、御覽卷二０七則均作「忠正不撓」。
〔一六〕此引乃徐堅綜合前引「太傅，古官也」，及下引「太師，古官也」，「太保，古官也」三句而成，已非漢官儀之舊。
〔一七〕據漢書孔光傳、百官公卿表所載，光任太師於元始元年，而太后下詔則在王莽號宰衡之後，即元始四年。四、元形近易訛，諸引恐皆誤。
〔一八〕孔本書鈔卷五二作「不遺老」，漢書孔光傳亦同，恐當以此為正。
〔一九〕此「元年」亦當作「四年」，說詳前注。
〔二０〕孔本書鈔卷五二「太師」下引有「光」字。
〔二一〕書鈔卷五二引作漢書儀，而類聚卷四六、御覽卷二０六引作漢官。
〔二二〕「容」點校本續漢志補注作「受」，御覽卷二０七作「授」，孫輯與汲本、殿本同。
〔二三〕御覽卷二０七「即」下引有「見」字。
〔二四〕御覽卷二０七「臨」上引有「帝」字。
〔二五〕點校本續漢志補注、御覽卷二０七「見皆」均作「光觀」。
〔二六〕御覽卷二０九「助成」作「助和」，孔本書鈔卷六八亦作「和」。
〔二七〕點校本後漢書王霸傳注作漢舊儀之文。
〔二八〕諸本續漢百官志補注均引作「三十人」，據改。
〔二九〕此漢儀乃蔡質漢官典職儀式選用之文。
〔三０〕此引首見于續漢志補注，「有」上引有「府」字。嚴氏稿有此出處，孫氏誤刪之。
〔三一〕據後漢書范滂傳注補「掾」字。續漢志補注引應劭曰，亦有「掾」字。
〔三二〕孔本書鈔卷五０「州郡」下引有「事」字。
〔三三〕通典卷二０引作「自者謂之輔」。
〔三四〕通典卷二０「」下有「拜」字，疑此脫。
〔三五〕據後漢書鮑昱傳注刪「稱」字。
〔三六〕後漢書和帝紀注引作「經明行修，能任博士」，御覽卷六二八引亦同。
〔三七〕後漢書和帝紀注、御覽卷六二八「明達法令」均作「明曉法律」，「文中」作「文任」。
〔三八〕後漢書和帝紀注、御覽卷六二八「明足以決」均作「明足照姦，勇足決斷」。
〔三九〕後漢書和帝紀注、御覽卷六二八「皆有」引作「皆存」，「廉公」引作「清公」。
〔四０〕後漢書竇憲傳注「幽」下引有「冀」字，後漢書南匈奴傳注亦同。而通鑑卷四五胡三省注有「冀」無「并」。又「騎」原誤作「驕」，據諸引而改。
〔四一〕孔本書鈔卷五一「趙王」下引有「乃」字，又引書作漢官。
〔四二〕此引又見類聚卷六八，孫輯脫注。
〔四三〕漢書有百官公卿表，東觀漢記有百官表，皆不稱志。稱百官志者，自謝承後漢書始，然應劭不得而見之。疑原引有誤。俞安期唐類函刪「是以」以下，或近其真。
〔四四〕黃山校補曰：「柳從辰曰：「據紀，事在永平八年，故志以為明帝初。「十」字衍。」今按：史無紀年不著年號者，蓋注實闕「永」字，「平」字亦殘其半，遂訛為「十」字也。」黃說是。
〔四五〕初學記卷一二、御覽卷二二八「齋有疾」引作「恒齋」。據下文謠諺，恐當以作「恆齋」為是。
〔四六〕御覽卷二二八「被病」引作「瘦弱」。
〔四七〕「收」原作「取」，初學記卷一二、類聚卷四九、御覽卷二二八均引作「收」，據改。
〔四八〕「論」原作「議」，據初學記卷一二、類聚卷四九、御覽卷二二八引改。
〔四九〕此引又見後漢書儒林傳注，孫輯脫注。
〔五０〕據御覽卷二三五引刪「掌」字。
〔五一〕王先謙後漢書集解曰：「官本「玄」作「互」，是。」王說是。
〔五二〕點校本後漢書竇武傳注「而」引作「以」。
〔五三〕類聚卷四六、御覽卷二三六「辨」均作「辯」。此引又略見於書鈔卷六七，作「辨」。陳本作漢舊儀之文，故孫氏分入兩書，而孔本則作漢官儀。按之類聚、御覽，恐當以作漢官儀之文為是。
〔五四〕後漢書朱浮傳注「差次」作「差選」。又下引後漢書徐防傳注亦作「差選」。
〔五五〕後漢書點校本校勘記曰：「集解引惠棟說，謂注「世」別本作「卅」，音先合反。今按：通典卷二十七引後漢督郵狀作「三十六屬」，則「世」字當作「卅」。因版刻「世」字往往作「世」，與「卅」形近而誤。」其說是。
〔五六〕後漢書徐防傳注引作漢官。
〔五七〕唐六典作漢儀之文。
〔五八〕唐六典作漢官之文。
〔五九〕後漢書段熲傳注引無「憲陵園」、「陽陵」等字。其原意指凡帝后陵園丞，秩皆三百石，令秩六百石，非有專指。孫氏所補非是。
〔六０〕據御覽卷二二九改「六」作「祿」。
〔六一〕初學記卷一二引應劭曰作「舉不失德」，當是。
〔六二〕點校本後漢書張霸傳注作「見漢官」。
〔六三〕唐六典引作漢官。
〔六四〕「此為四行」四字乃李賢之語。首句當依後漢書吳祐傳注作「光祿舉四行」為是。
〔六五〕據初學記卷一一敘事刪「外」字。
〔六六〕郎中令，秦時置。漢初因而未改，至武帝太初元年更名光祿勳。中興後，仍名光祿勳，百官志載之甚明。應劭敘漢官，上溯西京之制，用其舊稱耳。故非續漢志無郎中令也。又「羽林郎」之「郎」字，原在「虎賁」下，「為之長」之「長」字上，原有「令」字，孫輯或改或刪，甚是。
〔六七〕後漢書和帝紀注「左、右署」下有「也」字。
〔六八〕後漢書光武帝紀、南匈奴傳均作建武二十六年事，疑原引誤。
〔六九〕後漢書順帝紀注、御覽卷二四一均作「三百人」，尚書牧誓亦同。孫輯所據本誤。
〔七０〕孔本書鈔卷六三亦引作「更名虎賁中郎將」。
〔七一〕孔本書鈔卷六三、初學記卷二六均引有「插」字。
〔七二〕「初學記服食部」乃「初學記器物部」之誤。
〔七三〕初學記卷二七、御覽卷八一五「虎賁中郎將」下均有「古官」二字。又此上御覽服章部僅有一引，即卷六九五所引。另一引見卷六九一，乃董巴輿服志之文，孫注誤。
〔七四〕「禦侮」二字原誤倒，「別」亦訛作「列」，皆據御覽卷二四二引以改。
〔七五〕「九麌」見廣韻卷三。
〔七六〕劉攽東漢書刊誤卷四曰：「文云丞、尉小縣三百石，其次四百石已足，不當更有丞、尉字。」點校本據刪，甚是，今從之。
〔七七〕孔本書鈔卷五六引作「詩」。
〔七八〕後漢書光武帝紀所言乃尚書僕射事。又書鈔卷六二引乃言謁者僕射事。其引無「僕，主也」三字，「每官必有」作「是故設」，無「課」字，當別作一條。
〔七九〕「幘」原誤作「績」，據書鈔、御覽引而改。晉書輿服志亦作「緗幘」。
〔八０〕此條御覽服章部有兩引，分見卷六八七、卷六九一。
〔八一〕漢書百官公卿表注、三輔黃圖卷二、後漢書光武帝紀注均無「令」字。又後漢書和帝紀注作「公車令一人」。
〔八二〕三輔黃圖卷六作「未央宮六廄」。
〔八三〕漢書百官公卿表注作「分置北邊、西邊」。
〔八四〕初學記卷一二引作漢官。
〔八五〕據初學記卷一二引補「與」字。又初學記引書作漢官。
〔八六〕「家丞」原作「家乘」，諸本後漢書皇后紀皆作「家丞」，故據以改。
〔八七〕諸本後漢書鄧晨傳注均引作「私府長、食官長、永巷令」，故據以改補。
〔八八〕類聚卷四九、御覽卷二三二「一日」均引作「百」。又史記平準書、漢書食貨志亦作「累百巨萬」。孫輯作「一日」，恐非。
〔八九〕初學記卷一二引作漢官之文，「又改」上引有「後」字。
〔九０〕影宋本御覽卷二三六「少藏」引作「小藏」。
〔九一〕影宋本御覽卷二二九即引作「甘肥」。
〔九二〕據御覽卷九七八引補「」字。
〔九三〕「宮」原誤作「官」，據後漢書桓帝紀注引改。續漢志亦作「守宮令」。
〔九四〕續漢志補注、晉書輿服志「金取」上均引「說者」二字。
〔九五〕晉書輿服志、初學記卷二六、御覽卷二一九「目」均引作「口」。
〔九六〕御覽卷六八八「乃知」下引有「昔」字。
〔九七〕書鈔卷五八「問」上有「帝」字。
〔九八〕初學記引作漢官。
〔九九〕後漢書獻帝紀注、御覽卷二一九均無「坐」字，通典職官正文亦同，據刪。
〔一００〕日本廣池本唐六典引作漢官。
〔一０一〕孔本書鈔卷五八「可正」引作「國正」。
〔一０二〕初學記卷一二、御覽卷二一九均作漢官之文，而其下以小字引應劭注曰：「以青規地曰青蒲。」文與漢書史丹傳應劭注同。據此疑「漢官」或係「漢書」之誤。
〔一０三〕孔本書鈔卷五八引作「刁存」；初學記卷一二作「方存」，與陳本書鈔同；御覽卷三六七則作「乃存」。本輯從御覽卷九八一、又卷二一九，作「存」。按：刁、方、乃三字形近易訛。嚴可均稿有案曰：「野客叢書二十五作「刁協」。案：刁存是也。刁協晉人，誤。」嚴說近是。
〔一０四〕類聚卷一七「上出」作「帝賜」。又「與含之」三字書鈔卷五八引作「教令含之」，類聚卷一七、御覽卷三六七作「令含之」，初學記卷一二、御覽卷二一九作「使含之」。諸引各異。
〔一０五〕御覽卷九八一「視」作「」。，古視字，見玉篇。
〔一０六〕孔本書鈔卷五八、文選恩倖傳論注皆引有「黃門」二字，孫案非。
〔一０七〕後漢書獻帝紀注作「應劭曰」，未著明出何書。而同注中前兩處引文明言出自漢官儀，此引不作「又曰」，疑非漢官儀之文。
〔一０八〕初學記卷一二引作漢官。
〔一０九〕漢書張釋之傳注引如淳曰：「漢注貲五百萬得為常侍郎。」據此疑書鈔原引「五」下脫「百」字。
〔一一０〕孔本書鈔卷五八「各一人」下引有「官無員」三字。初學記卷一二引作「官並無員」。
〔一一一〕孔本書鈔卷五八、初學記卷一二「並」皆引作「夾」。
〔一一二〕據初學記卷一二引補「常」字。又初學記引作漢官之文。
〔一一三〕後漢書桓帝紀注引作漢官。
〔一一四〕「綱紀」兩字誤倒，據原引以改。
〔一一五〕據唐六典卷一、御覽卷二一０補「者」字。
〔一一六〕據唐六典卷一、御覽卷二一０補「大夫」及「令」字。
〔一一七〕初學記卷一一引作漢官。
〔一一八〕唐六典卷一「傳」下有「呼」字。
〔一一九〕孔本書鈔卷五七引作漢舊儀，孫輯從陳本。然此引與初學記卷一一引漢舊儀之文基本相同，疑當以孔本為是。
〔一二０〕初學記卷一一引作「營劭」。然考之後漢書，既無營劭，也無營郃。按續漢百官志注昭案曰：「獻帝分置左、右僕射，建安四年以榮邵為尚書左僕射是也。獻帝起居注曰：「邵卒官，贈執金吾。」」又按魏志賈詡傳注引獻帝紀有「司隸榮邵」。唐六典卷一亦引作「營邵」。據此則「營劭」、「營郃」均係「營邵」之誤。孫輯從文選注，非。
〔一二一〕類聚卷四八引作「龍，命汝作納言，朕命惟允」，與尚書舜典原文最切近。
〔一二二〕點校本後漢書光武帝紀注據東漢書刊誤補「常」字，甚是。續漢百官志即作「常侍曹尚書」。今據補。
〔一二三〕據初學記卷一一改「一」作「人」。又其引作漢官之文。
〔一二四〕「袁紹檄豫州注」係「為袁紹檄豫州」之誤。
〔一二五〕初學記卷一一僅一引，孫注誤。
〔一二六〕初學記卷一一引作漢官。
〔一二七〕廣池本唐六典卷一考訂曰：「鄭氏通志略引漢官儀，「史」下有「籀」字，六典脫之。」甚是。通典亦作「史籀篇」，孫注誤。
〔一二八〕唐六典卷一「受書」引作「受事」。
〔一二九〕孔本書鈔卷八五引作漢官典儀。孔廣陶按：「「典儀」當作「典職」。本鈔六十諸尚書左右丞篇引，正作「典職」。」又御覽禮儀部亦引作漢官典職。孫輯乃沿陳本之訛。
〔一三０〕初學記卷一一「夜」上引有「晝」字。
〔一三一〕此上書鈔卷六０、初學記卷一一均作漢官典職之文，且「以」上皆引有「或」字。按通典職官、唐六典卷一、錦萬花谷前集卷一二均有「或」字，御覽偶脫之。
〔一三二〕據御覽卷二一五、初學記卷一一引補「薰」字。又初學記卷一一「端正」下有「妖麗」二字，「香爐」下有「香囊」二字，與他引異。
〔一三三〕孔本書鈔卷六０仍引作「賜服」，下又引「赤管大筆」等十字。孫輯乃從陳本。
〔一三四〕初學記卷一一兩引此條，孫輯脫注。
〔一三五〕影宋本御覽作「北宮二作」，孫輯所據本誤。
〔一三六〕初學記卷二一敘事引作漢書，事對中引作蔡質漢官。又御覽卷六０五亦作漢官典職之文。孫輯引誤。
〔一三七〕廣池本唐六典作「尚書郎曹」。
〔一三八〕「明帝」原誤作「武帝」，據書鈔卷六０改。
〔一三九〕唐六典卷一「都座」作「都堂」。而宋書百官志作「都坐」，言本漢舊制。
〔一四０〕初學記卷一二末句下尚引「休有烈光」四字。
〔一四一〕初學記卷一二「曰」作「名」。御覽卷二二七則作「名曰」。
〔一四二〕「柱」原誤作「之」，據初學記卷一二、又卷二六、御覽卷六八五引改。又初學記卷一二「為柱」下有「言其審固不撓」六字。御覽卷二二七、又卷六八五亦同。
〔一四三〕御覽卷二二七「觸」上有「主」字。御覽卷六八五又引作「主觸不直」。而初學記卷二六則引作「性觸不直」。主、性形近易訛，疑此引「觸」上脫「性」字。
〔一四四〕影宋本御覽卷二二七正引作「秦」。
〔一四五〕「服食部」係「器物部」之訛，且當注明有兩引。
〔一四六〕北圖藏明版錦萬花谷兩「柱史」皆作「柱後」，「冠」作「柱」。孫氏所據本誤。
〔一四七〕左傳正義卷二六成公九年疏引漢官儀首句作「法冠，一曰柱後冠」。
〔一四八〕孔本書鈔卷六二引有「固」字，又「橈」作「撓」。
〔一四九〕初學記卷一二引作漢官。
〔一五０〕續漢志補注有兩引，孫輯脫注。
〔一五一〕影宋本御覽卷二三七引有「人」字。
〔一五二〕續漢志補注引作「光滿道路」，下尚有「群僚之中，斯最壯矣」八字。
〔一五三〕孔本書鈔卷五四引作漢舊儀。
〔一五四〕該出處當作廣韻下平聲卷二鹽二十四注。
〔一五五〕「曰」原作「者」，據文選齊敬皇后哀策文注而改。
〔一五六〕「長信少府」、「長樂少府」原誤倒，據後漢書皇后紀注改正。
〔一五七〕「其非」原亦誤倒，據後漢書班彪傳注改正。
〔一五八〕沈家本諸史瑣言曰：中允，「續志作「中盾」」。後漢書班彪傳注恐誤。又據原引補「旦旦」二字。
〔一五九〕疑「永元」以下，乃劉昭之語。
〔一六０〕續漢志補注「貢篚」引作「直裝」，「朽濕」引作「敝朽」。
〔一六一〕續漢志補注脫「晉」字，作「霸國」。御覽卷二三六引有「晉」字，無「國」字。孫輯從類聚卷四九。
〔一六二〕諸本後漢書張湛傳注「最北」下均有「門」字，故據補。
〔一六三〕諸本中唯點校本作「秩千石」。按續漢志曰：「司馬一人，千石。」掌諸門司馬、門候之城門校尉不過秩比二千石，而平城門屯司馬豈能秩二千石！疑「二」字係衍文。惠棟曰：「北宋本作「秩千石」。」亦可證。
〔一六四〕水經注穀水注亦作「宿昔」。又「來止」作「來在」。又御覽卷一八七「一柱」下引有「飛」字。
〔一六五〕水經注穀水注、文選懷舊賦注「年月」下均有「日」字。
〔一六六〕據後漢書安帝紀注原引刪「七」字。
〔一六七〕後漢書光武帝紀注「內」上有「河」字。
〔一六八〕「段熲傳注」係「張奐傳注」之誤。
〔一六九〕孔廣陶按：「考後漢三十七百官志注引荀綽晉百官表注有「征和中，陽石公主巫蠱之獄起」句，則本鈔「子孫」固誤，而淵如作「公孫」亦非矣。」今按：據漢書五行志所載，「陽石」當指陽石公主，而「子孫」指丞相公孫賀：「敬聲」即太僕敬聲，公孫賀之小。疑此句當作「陽石、公孫賀、敬聲巫蠱之獄」。
〔一七０〕影宋本御覽卷二五０「陛下」作「陛坐」。本條又見書鈔卷六一，孫輯脫注。
〔一七一〕據子本書鈔卷六一改「寔領」作「寬饒」。寬饒者，蓋寬饒也。
〔一七二〕孔本書鈔卷七三「諸郡」引作「州郡」。
〔一七三〕影宋本御覽卷二五二即作「成周」，孫氏所據本誤。
〔一七四〕影宋本御覽卷二五二引作「分為東、西周」。
〔一七五〕類聚職官部誤作「洛陽伊」，而地部仍引作「河、雒、伊」。
〔一七六〕點校本續漢志補注「貶」作「罰」，「介」作「釐」。
〔一七七〕後漢書光武帝紀注「南方」作「於南」。
〔一七八〕「職官部」係「州郡部」之誤。
〔一七九〕漢書武帝紀、百官公卿表均作「元封五年」，疑書鈔引誤。
〔一八０〕孔本書鈔卷七二「請罷」下有「刺史」二字。又漢書朱博傳載翟方進奏言，「請罷」下亦有「刺史」二字。
〔一八一〕「山陵」原作「山林」，據水經注河水注、類聚卷六引改。
〔一八二〕類聚卷六亦引此句，孫輯脫注。
〔一八三〕按後漢書劉表傳作「荊州八郡」，則當包括章陵在內。洪亮吉曰：「案諸地志皆不言章陵郡何時所置，惟禰衡傳黃祖長子射為章陵太守。魏志趙儼傳太祖征荊州，以儼領章陵太守。劉表傳注引傅子言蒯越拜章陵太守，事又在射、儼前。疑郡亦建安時所立也。」黃山曰：「案續志劉注引獻帝起居注曰：「建安十八年三月庚寅，省州并郡，復禹貢之九州。荊州得交州之蒼梧、南海、九真、交阯、日南，與其舊所部南陽、章陵、南郡、江夏、武陵、長沙、零陵、桂陽凡十三郡。」據此則官儀「江陵」確為「江夏」之誤，而章陵亦舊郡也。疑光武改舂陵為章陵縣，後車駕屢幸，親祠園陵，嘗升為郡，旋又并省。桓、靈時，因而復置。傕、氾亂長安，圖籍盡亡，遂無可徵也。觀表於初平元年至荊州，蒯越即云荊州八郡，已數章陵矣，安得元郡為建安時立乎！」黃說是，可補洪說不足，又可證應劭所言八郡與漢末荊州建置不殊。嚴可均立此案語，疑所不當疑，孫氏因而不改，失考矣。
〔一八四〕後漢書桓帝紀注「補」作「捕」，不誤。孫案非。
〔一八五〕黃山校補曰：「「十年」官本作「七年」。據光武紀及續志，皆「六年」之訛。」點校本據以改。今亦從之。又諸本原引均有「往往」二字，亦補之。
〔一八六〕點校本據劉攽東漢書刊誤改耿恭傳注「郡」為「都尉」，是。
〔一八七〕諸本續漢百官志補注「折衝」上均有「可」字，故據補。
〔一八八〕「肄」原作「詣」，諸本後漢書光武紀注皆作「肄」，故據以正。
〔一八九〕「丞一人」原作「丞二人」，諸本續漢百官志補注皆作「丞一人」，故改。
〔一九０〕「皆不治民」原作「皆不治兵」，據諸本續百官志補注引而改。
〔一九一〕諸本續百官志補注「尉」下均有「游徼、亭長」四字，與下文「皆」字相應，據補。
〔一九二〕點校本續漢百官志補注「江南」作「汝南」。按郡國志陽安縣正屬汝南郡。孫輯從汲本、殿本，非。今正之。
〔一九三〕漢書成帝紀注、河間獻王傳注均作漢官之文。
〔一九四〕諸本後漢書張奐傳注「上谷」下有「郡」字，據補。又點校本改「密縣」為「甯縣」。王先謙按：「作「甯」是。」今亦據改。
〔一九五〕此四字孫氏所補，依例當作小字。
〔一九六〕「時班彪議」以下，乃李賢之語，孫輯誤引。
〔一九七〕「尉都」二字原誤倒，據後漢書光武帝紀注以正。
〔一九八〕後漢書明帝紀注「中央」下有「也」字。
〔一九九〕據影宋本御覽卷二五一改「都護」作「校尉」。
〔二００〕後漢書鄧禹傳注原作「朝侯」，此乃孫輯沿嚴氏稿之訛。
〔二０一〕此三字亦孫氏所補，當作小字。
〔二０二〕「十一斛」原作「一十斛」，據漢書百官公卿表注、通典職官引而改。
〔二０三〕後漢書牟融傳注作「字子廬」。
〔二０四〕據後漢書和帝紀注刪「州」字。兩漢志均作鞏縣。
〔二０五〕點校本後漢書魯恭傳注「君上」作「君玉」，「范陵」作「苑陵」，是。孫輯從汲本，非。
〔二０六〕後漢書順帝紀注作「京縣人」，是。
〔二０七〕點校本後漢書段熲傳注引作「尹頌」，是。
漢官儀卷下漢軍謀校尉應劭撰清孫星衍校集皇者，大也，言其煌煌盛美。帝者，德象天地，言其能行天（下號曰皇帝）道，〔一〕舉措審諦，父天母地，為天下主。太平御覽皇王部光武第雖十二，〔二〕於父子之次，於成帝為兄弟，於哀帝為諸父，於平帝為祖父，皆不可為之後。上至元帝，於光武為父，故上繼元帝而為九代。故河圖云「赤九會昌」，謂光武也。後漢書光武紀注
皇后稱椒房，取其蕃實之義也。案：初學記、一切經音義引作「國風美其繁興」。〔三〕太平御覽引作「美其繁蕪」，在下文引詩下。詩云：「椒聊之實，蕃衍盈升。」案：太平御覽引作「蔓延盈升」。以椒塗室，取溫煖除惡氣也。案：廣韻四霄注引作「取其溫也」。〔四〕猶天子朱泥殿上，曰丹墀也。後漢書皇后紀注、初學記中宮部、藝文類聚后妃部、一切經音義十九、錦繡萬花谷九、白帖三十七、太平御覽皇親部、居處部案：文選景福殿賦注引作漢舊儀
婕妤以下，皆居掖庭。後漢書班固傳注、文選西都賦注
掖庭，後宮所處。中宮，謂諸中人。後漢書宦者傳論注〔五〕
姬，內官也，秩比二千石，位次婕妤下，在八子上。漢書文帝紀臣瓚注案：引作「秩祿令」。
姬妾數百。漢書文帝紀注
北郊壇在城西北角，去城一里所。謂方壇四陛，但存壇祠舍而已。其鼓吹樂及舞人御帳，皆從南郊之具。地祇位南面西上，高皇后配，西面，皆在壇上。地理群神從食壇下。南郊焚犢，北郊埋犢。後漢書光武紀注
祭地于河東汾陰后土宮。宮曲入河，古之祭地，澤中方丘也。以夏至日祭，其禮儀如祭天。後漢書光武紀注
馬第伯封禪儀記曰：案：封禪儀馬第伯所作，劭錄之於此書。群書注有引「封禪儀」，或引「馬第伯封禪記」者，皆此書文也。史記孝武本紀索隱：封禪儀，見應劭漢官儀。「車駕正月二十八日發雒陽宮，二月九日到魯，遣守謁者郭堅伯將徒五百人治泰山道。十日，魯遣宗室諸劉及孔氏、瑕邱丁氏上壽受賜，皆詣孔氏宅，賜酒肉。十一日發，十二日宿奉高。是日遣虎賁郎將先上山，三案行。還，益治道徒（一）千人。〔六〕十五日，始齋。案：通典引下作「諸扈從王公以下，及東方諸侯盡齋」十四字，無下文一段。國家居太守府舍，諸王居府中，諸侯在縣庭中齋。諸卿、校尉、將軍、大夫、黃門郎、百官及宋公、衛公、褒成侯、東方諸侯、雒中小侯齋城外汶水上。太尉、太常齋山虞。馬第伯自云，某等七十人先之山虞，觀祭山壇及故明堂宮郎官等郊肆處。入其幕府，觀治石。石二枚，狀博平，圓九尺，此壇上石也。其一石，武帝時石也。時用五車不能上也，因置山下為屋，號五車石。四維距石長丈二，案：通典引「二」下有「尺」字。廣二尺，厚尺半所，四枚。檢石長三尺，廣六寸，狀如封篋。長檢十枚。一紀號石，高丈二尺，廣三尺，厚尺二寸，名曰立石。一枚，刻文字，紀功德。案：太平御覽地部引作「石二枚，一是武帝時石，用五車載不能上，因置山中為屋，號五車石。一是刻號紀功德，立壇上」。藝文類聚地部引同。〔七〕是朝上山騎行，往往道峻峭，下騎，步牽馬，乍步乍騎，且相半，至中觀留馬。去平地二十里，南向極望無不睹。案：通典引「望」作「眺」。仰望天關，如從谷底仰觀抗峰。其為高也，如視浮雲。其峻也，石壁窅窱，如無道徑。遙望其人，端如行朽兀，或為白石或雪，案：太平御覽地部引作「望人如盂升，或以為小白石，或以為冰雪」。久之，白者移過樹，乃知是人也。案：通典引「遙望」至此二十七字無。殊不可上，四布僵臥石上，有頃復蘇。亦賴齎酒脯，處處有泉水，目輒為之明。復勉強相將行，到天關，自以已至也，問道中人，〔言〕尚十餘里。〔八〕其道旁山脅，大者廣八九尺，狹者五六尺。仰視巖石案：通典引「視」作「窺」。松樹，鬱鬱蒼蒼，若在雲中。俛視谿谷，碌碌不可見丈尺。遂至天門之下，仰視天門，窔遼如從穴中視天。直上七里，賴其羊腸逶迤，名曰環道，往往有索，可得而登也。兩從者扶挾，〔九〕前人相牽，後人見前人履底，前人見後人頂，如畫重累人矣。案：通典引「矣」作「耳」。所謂摩胸石，捫天之難也。初上此道，行十餘步一休，稍疲，咽唇燋，五六步一休。牒牒據頓，地不避濕闇，前有燥地，目視而兩腳不隨。案：通典引「所謂」至此五十一字無。早食上，脯後到天門。郭使者得銅物。銅物形狀如鍾，又方柄有孔，莫能識，疑封禪具也。得之者，汝南召陵人，姓楊名通。東上一里餘，得木甲。木甲者，武帝時神也。東北百餘步，得封所，始皇立石及闕在南方，漢武在其北。二十餘步，得北垂圓臺，高九尺，方圓三丈所，有兩陛。人不得從，上從東陛上。臺上有壇，方一丈二尺所，上有方石，四維有距石，四面有闕。鄉壇再拜謁，人多置錢物壇上，亦不埽除。國家上見之，則詔書所謂酢酸棗案：太平御覽果部兩引云：光武封泰山，上壇見酢酸棗。上問其故，主者曰：「百官上者所置」。上曰：「封禪大禮，千歲一會，衣冠士大夫何故爾也！」〔一０〕狼藉，散錢處數百，幣帛具，道是武帝封禪至泰山下，未及上，百官為先上，案：續漢志補注引無「先」字，〔一一〕通典引有。跪拜，置棗錢于道以求福，即此也。東山名曰日觀，案：藝文類聚天部、太平御覽地部引作「泰山東南有峰名曰日觀」。〔一二〕水經注汶水引作「東南山頂」。日觀者，雞一鳴時，見日始欲出，長三丈所。秦觀者，望見長安；案：文選顏延年詩注引此作「漢舊儀」。〔一三〕吳觀者，望見會稽；周觀者，望見齊西。〔一四〕北有石室。壇以南有玉盤，中有玉龜。案：藝文類聚禮部、雜器物部、文選張平子四愁詩注、白帖十三、太平御覽器物部、珍寶部引同。山南脅神泉，飲之極清美利人。日入下去，行數環。日暮時頗雨，不見其道，一人居其前，先知蹈有人，乃舉足隨之。比至天門下，夜人定矣。」續漢志補注、通典禮案：通典引文多刪節。
太山盤道屈曲而上，凡五十餘盤。經小天門、大天門，如從穴中視天矣。〔一五〕案：太平御覽居處部引「泰山有天」。自下至古封禪處，凡四十里。山頂西巖為仙人石閭，東巖為介邱，案：下本有「東南巖名日觀」一段，已見上，今刪。黃河去太山二百餘里，於祠所瞻黃河如帶，若在山阯。山南有廟，悉種柏千株，大者十五六圍，〔一六〕相傳云漢武所種。小天門有秦時五大夫松，見在。初學記地部、太平御覽地部
泰山東上七十里至天門。初學記地部
秦始皇上封太山，逢疾風暴雨，賴得松樹，〔一七〕因復其下，封為五大夫。〔一八〕藝文類聚木部、太平御覽木部、事類賦木部
車駕十九日之山虞，國家居亭，案：藝文類聚禮部引作「建武三十一年東巡狩。二月九日到魯。十九日國家居亭」。百官布野。此日山上雲氣成宮闕，百官並見之。二十一日夕牲時，白氣廣一丈，東南極望致濃厚。時天清和無雲。瑞命篇「岱嶽之瑞，以日為應」也。〔一九〕續漢志補注案：補注皆作「封禪儀」，下同。
建武三十二年，車駕東巡狩。正月二十八日發雒陽宮。二月九日到魯。十二日宿奉高。
十五日始齋。十九日之山虞，國家居亭。二十一日夕牲。二十二日祭〔天〕，〔二０〕日高三丈所，燔燎正北鄉。〔二一〕禮畢，百官以次上，國家時御輦，人挽升車也。北堂書鈔禮儀部案：「車」當作「山」。〔二二〕
晨祭也。日高二丈所，燔燎煙正北也。續漢志補注
百官各以次上。郡儲輦三百，為貴臣、諸公、王、侯，卿、大夫、百官皆步上，少用輦。（輦者）〔二三〕續漢志補注
國家御首輦，人輓升山。案：北堂書鈔車部引作「乘王輦以升山」。至中觀休，須臾復上。續漢志補注須臾，群臣畢就位。續漢志補注
國家臺上北面，虎賁陛戟臺下。續漢志補注
建武三十二年二月辛卯，登封太山。皇帝北面，尚書令奉玉牒檢進，南面跪。太常曰：「請封。」皇帝親封畢，退復位。太常曰：「請拜。」皇帝再拜。大行禮畢，〔二四〕群臣皆呼萬歲。命人發壇上石，尚書令藏玉牒，封石檢也。北堂書鈔禮儀部三引〔二五〕
騶騎二千餘人發壇上方石。續漢志補注
以金為繩，以石為泥，南三檢，〔二六〕案：續漢志補注、通典引無「為泥南」三字。東方、西方各二檢。案：「二」當依通典引作「三」。〔二七〕又案：續漢志、通典皆云東西各三，南北各二，此有誤。檢中石泥及壇土，色赤白黑，案：「赤」上當有「青」字。〔二八〕各依如其方色。續漢志補注、通典禮、北堂書鈔禮儀部
封禪太山，即武帝封處，累其石，登壇，置玉牒書封石此中，復封石檢。藝文類聚禮部
群臣稱萬歲，音動山谷，有青氣屬天，〔二九〕遙望不見山巔，山巔人在氣中，不知也。〔三０〕續漢志補注、北堂書鈔禮儀部、太平御覽天部案：續漢志補注引無「青」字。北堂書鈔天部引作「白氣」。
世祖封禪，久案：「久」當作「夕」。〔三一〕有白氣一丈，東南〔極望〕，〔三二〕正直壇所，有青氣上與天屬，遙望不見巔，〔三三〕瑞命之符也。太平御覽休徵部
元封封禪，書有白氣，案：「書」當作「晝」。夜有光，下天下案：此「下」字當衍。闕石門。〔三四〕藝文類聚禮部
封畢有頃，詔百官以次下，國家隨後。數百人維持行，相逢推，百官連延二十餘里。道多迫小，深谿高岸數百丈。步從匍匐邪上，起近炬火，止亦駱驛。步從觸擊大石，石聲正讙，但讙石見相應和者。〔三五〕腸不能已，口不能默。夜半後到，百官明日乃訖。其中老者氣劣不能行，臥巖石下。〔三六〕明日早，太醫令復遵問起居，國家云：「昨上下山，欲行迫前，〔三七〕欲休則後人所蹈，道峻危險，恐不能度。國家不勞，百官以下露臥水飲，無一人蹉跌，無一人疾病，豈非天邪！」泰山率多暴雨，如今上直下柴祭封登，青晏溫和。明日上壽，賜百官省事。事畢發，暮宿奉高三十里。明日發，至梁甫九十里夕牲。續漢志補注案：此條有誤字。
功效如彼，天應如此，群臣上壽，國家不聽。續漢志補注
建武三十二年，車駕東巡狩。二月二十二日祭（上）〔天〕。〔三八〕日中到山，禮畢，群臣稱萬歲。有頃詔百官以次下。明案：當有「日」字。〔三九〕問起居。二十四日發，至梁父九十里夕牲。二十五日禪祭于梁陰。〔四０〕陽者祭天，陰者祭地。始元舊禮，以高帝配天，高后配地。北堂書鈔設官部
明堂四面起土作塹，上作橋，塹中無水。明堂去平城門二里所，天子出，從平城門，先歷明堂，乃至郊祀。後漢書光武紀注
辟雍去明堂三百步。車駕臨辟雍，從北門入。三月、九月，皆于中行鄉射禮。辟雍以水周其外，以節觀者。諸侯曰泮宮。東西南有水，北無，下天子也。後漢書光武紀注
辟雍四門外有水，以節觀者。門外皆有橋。後漢書儒林傳序注
大射于曲臺。漢書藝文志如淳注〔四一〕
春三月，秋九月，習鄉射禮，禮生皆使太學學生。後漢書儒林傳序注
立春之日，遣使者賜文官司徒、司空帛三十匹，案：續漢志補注引作「四十匹」。九卿十五匹；武官太尉、大將軍各六十匹，執金吾、諸校尉各三十匹。武官倍于文官。續漢志補注、通典職官、太平御覽時序部案：續漢志補注引作「名秩」，在立秋下。
古不墓祭。秦始皇起寢于墓側，〔四二〕漢因而不改。諸陵寢皆以晦、望、二十四氣、三伏、社、臘及四時上飯。其親寢所宮人，隨鼓漏理被枕，具盥水，陳莊具。天子以正月上原陵，公卿百官及諸侯王、郡國計吏皆當軒下，占其郡國穀價四方改易，欲先帝魂魄聞之也。後漢書明帝紀注
天子東耕之日，親率三公九卿，戴青幘，冠青衣，載青旂，駕青龍，〔四三〕公卿以下車駕如常法，往出種堂。天子升壇，上空無際，公卿耕訖，天子耕于壇，舉耒三〔推〕而已。〔四四〕北堂書鈔禮儀部、藝文類聚禮部、文選藉田賦注、太平御覽禮儀部
天子升壇，公卿耕訖，嗇夫下種。凡稱藉田為千畝，亦日帝藉，亦曰耕藉，亦曰東耕，亦曰親耕，亦曰王藉。初學記禮部、藝文類聚禮部、太平御覽禮儀部
天子父事三老，兄事五更。天子親割，三公設几，九卿正履，祝哽在前，祝咽在後。北堂書鈔設官部、文選辟雍詩注、〔四五〕太平御覽禮儀部
三老、五更，三代所尊也。安車輪，送迎至家，天子獨拜於屏。三者，道成於天、地、人。老者，久也，舊也。五者，訓于五品。更者，五世長子，更更相代，言其能以善道改更己也。三老、五更皆取有首妻，男女完具。後漢書明帝紀注、續漢志補注、北堂書鈔設官部
伏日萬鬼所行，故盡日閉，案：太平御覽引作「故謹」。不干它事。後漢書和帝紀注、太平御覽時序部
大將軍、三公臘賜錢各三十萬，〔四六〕牛肉二百斤，米二百斛；特進侯十五萬；卿十萬；校尉五萬；尚書丞、郎各萬五；〔四七〕案：何敞傳注引作「尚書三萬，侍中、將、大夫各二萬」。千石、六百石各七千；侍御史、謁者、議郎、尚書令各五千；郎官、蘭臺令史二千；案：續漢志補注引「二」作「三」。〔四八〕中黃門、羽林、虎賁士二人共三千；以為當祠門戶直，各隨多少受也。後漢書何敞傳注、續漢志補注案：續漢志補注引作「名秩」。
正月旦，天子御德陽殿，臨軒。公、卿、大夫、百官各陪位朝賀。蠻、貊、胡、羌朝頁畢，見屬郡計吏，皆陛覲。宗室諸劉雜會，皆冠兩梁冠，單衣。〔四九〕既定，〔五０〕計吏中庭北向坐。大官上食，賜群臣酒食，作九賓，撤樂。藝文類聚禮部、太平御覽時序部
正月朔賀，三公案：藝文類聚引作「大將軍、三公朝會」，下文亦少異。奉璧上殿，嚮西北。太常贊曰：「皇帝為三公興！」三公伏，皇帝坐，乃前進璧。〔五一〕古語曰「御坐則起」，此之謂也。藝文類聚禮部、太平御覽時序部
元日朝賀，三公拜璧殿上，獻壽觴。太平御覽時序部
正旦，飲柏葉酒，上壽。太平御覽木部
明帝永平元年，〔五二〕光烈陰皇后葬，魂車，鸞輅青羽，駕四馬，旂九斿，〔五三〕前有方相。鳳皇車，大將軍妻參乘，太僕御，女騎夾轂。宋書禮志、通典禮案：「僕」下當有「妻」字。〔五四〕
天子法駕，所乘曰金根車，駕六龍，以御天下也。有五色安車，有五色立車，各一，皆駕四馬。毛詩說云：〔五五〕「四者，示有四方之志也。」是為五時副車。藝文類聚舟車部、太平御覽車部
天子出祭陵，常乘金根車。春二月，青龍居在前。〔五六〕秋八月，白虎在前。太平御覽車部
大路龍旂，畫龍於旂上也。隋書禮儀志
皇后婕妤乘輦，餘皆以茵，四人輿以行。文選西都賦注、太平御覽皇親部
孝景帝六年，令二千石朱兩音緉，千石、六百石朱轓，〔五七〕較車耳反出為藩屏也。太平御覽車部
皇帝起居，索室清宮而後行。史記孝文本紀索隱、北堂書鈔帝王部
天子車駕次第謂之鹵簿。有大駕、法駕、小駕。大駕公卿奉引，大將軍參乘，太僕御，屬車八十一乘，備千乘萬騎，案：史記梁孝王世家索隱引下有「而出」二字。侍御史在左駕馬，詢問不法者。史記孝文本紀索隱、梁孝王世家索隱、後漢書皇后紀注、班固傳注、唐六典十七、文選東京賦注
祭南郊，乘大駕，奉引如故，其餘群司百官大出。祭北郊，乘大駕，奉引如故，其餘十歲五帝雞翅埽前後，〔五八〕諸軍悉行者也。北堂書鈔儀飾部
大駕鹵簿，五營校尉在前，案：西京賦注引「漢有五營」。名曰填衛。文選藉田賦注
乘輿大駕，則御鳳皇車，以金根為副。續漢志補注案：引作「漢官鹵簿。」〔五九〕
漢乘輿大駕儀，公卿奉引，太僕御，大將軍驂乘，屬車八十一乘，備千乘萬騎。法駕儀，公卿不在鹵簿中，河南尹、執金吾、洛陽令、案：史記孝文本紀索隱引作「京兆尹、長安令。」又案：此下當有「奉引」二字，見續漢志。〔六０〕奉車都尉、案：「都尉」當作「郎御」，見續漢志。〔六一〕侍中參乘，屬車三案：續漢志「三」作「四」，誤。十六乘。史記孝文本紀索隱、留侯世家索隱、太平御覽儀式部
甘泉鹵薄有道車五乘，游車九乘，在輿前。太平御覽車部
前驅有雲，案：當有「罕」字。〔六二〕皮軒鑾旗車。後漢書楊秉傳注
清道以旄頭為前驅。後漢書儒林傳序注
舊選羽林郎旄頭，被髮案：太平御覽引作「放髮」。為前驅，〔六三〕今但用營士。後漢書光武紀注、太平御覽儀式部
豹尾過後，執金吾罷屯解圍，天子鹵簿中，後屬車施豹尾于道路，豹尾之內為省中。水經注江水〔六四〕
騎執菰。初學記樂部〔六五〕
太常駕四馬，主簿前車八乘，有鈴下、侍閣、辟車、騎吏、五百等員。唐六典十四案：以下三條，唐六典引俱作「鹵簿篇」。又後漢書周紆傳注引「鈴下、侍閣、辟車，此皆以名自定者也」。
衛尉駕四馬，主簿前車八乘，有鈴下、侍閣、辟車、騎吏等員。唐六典十六
鴻臚駕四馬，主簿。〔六六〕唐六典十八
班劍者，以虎皮飾之。文選王文憲文集序注案：儉薨，追贈太尉，增班劍為六十人。續漢志：「佩刀，虎賁黃室虎文，其將白虎文。」然則班劍者亦鹵簿中所有也。
衣裳公侯華蟲，卿大夫藻火。太平御覽職官部案：與續漢志輿服不合，此當有誤。
周冕與古冕略等，周加垂旒，天子前後垂真白珠各十二。太平御覽服章部
冕廣七寸，長八寸。左氏正義桓公
天子冠通天，諸侯王冠遠游，三公、諸侯冠進賢，三梁；卿、大夫、尚書、二千石、博士冠兩梁；二千石以下至小吏冠一梁。案：志引作「平帝元始五年，令公、卿、列侯冠三梁，二千石兩梁，千石以下一梁」。三禮圖引亦作「千石」。此作「二千石」，誤。〔六七〕天子、公、卿、特進、諸侯祀天地明堂，皆冠平冕，天子十二旒，三公、九卿、案：三禮圖引作「九旒」。諸侯七旒，其纓各如其綬色，玄衣纁裳。後漢書明帝紀注、張宗傳注、〔六八〕隋書禮儀志、聶崇義三禮圖
幘者，古之卑賤執事不冠者之所服也。後漢書光武紀注、初學記服食部、〔六九〕藝文類聚服飾部、〔七０〕太平御覽服章部
孝武時，天子以下未有幘。元帝額上有壯髮，不欲使人見，乃使進幘，〔七一〕群寮隨焉。太平御覽皇王部
幘本無巾，如今半幘而已。王莽無髮，因為施巾，故里語曰：「王莽頭禿施幘屋。」太平御覽皇王部
孔子稱：「封太山，禪梁父，可得而數七十有二。」傳曰：「封者以金泥銀繩，印之以璽。璽，施也，信也。古者尊卑共之。」月令曰「固封璽」。春秋傳「襄公在楚，季武子使公冶問，〔七二〕璽書追而與之」是也。秦漢以來，尊者以為名，乃使避。太平御覽儀式部
子嬰上始皇璽，因服御之，代代傳受，號曰「漢傳國璽」。史記高祖本紀索隱
天子有傳國璽，文曰：「受命于天，既壽且康。」不以封也。北堂書鈔儀飾部、太平御覽儀式部
璽皆白玉螭虎紐，文曰「皇帝行璽」、「皇帝之璽」、「皇帝信璽」、「天子行璽」、「天子之璽」、「天子信璽」，凡六璽。「皇帝行璽」，凡封案：句絕。之璽賜王侯書。案：句絕。「信璽」，發兵案：句絕。徵大臣。「天子行璽」，案：句絕。策拜外國及案：當有訛脫。事天地鬼神。璽案：「璽」上當有脫，皆見漢舊儀。〔七三〕皆以武都紫泥封，青囊白素裏，兩端無縫，尺一板案：後漢書李雲傳注：「尺一之板，謂詔策也。見漢官儀。」中約署。皇帝帶綬，黃地六采，不佩璽。璽以金銀縢組，侍中組負以從。秦以前民皆佩綬，金、玉、銀、銅、犀、象為方寸璽，各從所好。〔七四〕奉璽書使者乘馳傳，其驛騎也，三騎行，晝夜千里為程。通典禮案：此段亦見漢舊儀。
金銅〔虎〕符五，〔七五〕竹使符十。文選冊魏〔公〕九錫文注〔七六〕
銅虎符發兵，長六寸。竹使符出入徵發。史記孝文本紀索隱〔七七〕
印者，因也。所以虎紐，案：北堂書鈔引作「虎劍」，〔七八〕太平御覽引作「虎細」，皆字之訛。陽類。虎〔者〕，〔七九〕獸之長，取其威猛，以執伏案：北堂書鈔引作「繫服」。群下也。龜者，陰物。抱甲負文，隨時蟄藏，以示臣道功成而退也。北堂書鈔儀飾部、太平御覽儀式部
尚書僕射，銅印青綬。續漢志補注、通典禮〔八０〕
孝武皇帝元狩四年，案：初學記引作「二年」。又上有「卿秩中二千石」六字。令通官印方寸大小，官印五分。王、公、侯金、，二千石銀，千石以下銅印。初學記職官部、太平御覽儀式部案：初學記引無末句，「銀」下有「印紐」三字。
千石至三百石銅印。北堂書鈔儀飾部〔八一〕
〔秩〕六百石，〔八二〕銅章墨綬。後漢書蔡邕傳注
綬者，有所承受也，所以別尊卑，彰有德也。北堂書鈔儀飾部、初學記器物部案：此下綬諸條，與續漢志輿服皆不合，亦見丁孚漢儀。
綬者，有所承受也。長一丈二尺，法十二月；闊三丈，案：廣韻四十四有注引作「廣三尺」。〔八三〕法天地人。舊用赤葦，示不忘古也。秦漢易之以絲，今綬如此。北堂書鈔儀飾部
乘輿綬，黃地案：初學記引下有「骨」字。白羽，青絳綠，〔八四〕五采，四百首，長二丈三尺。北堂書鈔儀飾部、初學記器物部
諸王綬，四采，絳地案：初學記引有「骨」字。白羽，案：北堂書鈔引作「黃地黃羽」，誤。〔八五〕青黃綠案：「綠」上當有「去」字。赤圭，〔八六〕二百六十首，長二丈一尺。侯綬，絳地，縹紺，百二十首，長二丈案：「二」當作「一」。八尺。〔八七〕北堂書鈔儀飾部、初學記器物部
公、侯、將軍，三采，案：「三」當作「二」，下當有「紫白純」三字，見通典禮。〔八八〕紫圭，長有一丈七尺，百八十首。公主、封君同。〔八九〕北堂書鈔儀飾部案：初學記器物部引「丞相、御史大夫、匈奴亦同」。
九卿、中二千石，青綬，三采，青白紅，純青圭，一丈七尺，一百廿首。北堂書鈔儀式部
二千石，綬羽青地，桃花縹，三采，百二十首，長丈七尺。〔九０〕黃綬，〔九一〕黃絲，一采，八十首，長丈七尺。民織綬皆如式，不如式，沒入官也。北堂書鈔儀飾部、初學記器物部
墨綬，白案：「白」字當衍。羽青地，絳二采，長丈七尺。初學記器物部
四百石丞、尉，皆黃綬大冠。北堂書鈔設官部
凡先合單紡為一絲，四絲為一扶，五扶為一首，五首成〔一〕文，文采純為〔一〕圭。〔九二〕首多者精，少者麤，皆廣尺六寸。北堂書鈔儀飾部
蕭何為相國，佩綠綬，公侯紫，卿二千石青，令長千石黑。隋書禮儀志〔九三〕
高祖在沛，隱芒碭山。每遊，上輒不欲令呂后知，常在深僻處，后亦常知其處。高祖問曰：「何以知之？」后曰：「君所居處，上有紫氣。」太平御覽天部
孝靈熹平〔二〕年八月辛未，〔九四〕白氣如匹練，衝北斗第四星，為大獸狀。明年，揚州刺史臧旻攻盜賊，斬首數千級。太平御覽天部
永和中，戶至千七十八萬，口五千三百八十六萬九千五百八十八。續漢志補注
景帝以來，於國學內立道館，以教學徒，不許人閒別立館舍。廣弘明集十四
高祖既登帝位，鮦陽、固始、細陽歲遣雞鳴歌士，常謳于闕下。藝文類聚居處部
王莽篡位，以劉字金刀，案：「字」下當有「有」字。罷五銖，更作小錢，文曰「貨泉」。其文反白水真人，此則世祖中興之瑞也。太平御覽資產部
不制之臣，相與比周，宮鄰金虎。案：東京賦注引「比周」下有「比周者」三字。〔九五〕宮鄰金虎者，言小人在位，比周相進，與君為鄰堅若金，〔九六〕讒言之人惡若虎。〔九七〕文選東京賦注、王元長三月三日曲水詩序注
帝室，猶古言王室。文選魏都賦注、西征賦注
凡章表皆啟封，其言密事得皁囊。後漢書蔡邕傳注、公孫瓚傳注
里語云「任智不正車生咀」。〔九八〕太平御覽人事部
肅宗賜諸尚書劍，陳寵濟南椎成。漢官儀「椎成」作「鍛成」。後漢書韓稜傳注
應劭字仲遠。漢官儀作仲瑗。後漢書應劭傳注
校勘記〔一〕「下號曰皇帝」五字乃涉御覽卷七六引下條漢雜事之文而衍，故刪。
〔二〕「第」原作「帝」，諸本後漢書光武帝紀注均作「第」，故改。
〔三〕初學記卷一０引作「國人美其繁以為興」。
〔四〕此出處當作廣韻卷二下平聲宵第四椒注。
〔五〕後漢書宦者傳論注無此引，實出文選范蔚宗宦者傳論注。
〔六〕續漢祭祀志補注諸本「千人」上均無「一」字，故刪。
〔七〕類聚卷六「刻號」下有「石」字。
〔八〕諸本續漢祭祀志補注「尚」下均有「言」字，故據補。
〔九〕諸本續漢祭祀志補注均作「扶挾」，孫輯誤作「扶掖」，據正。
〔一０〕事類賦注卷二六有此引，並與御覽果部引同。
〔一一〕續漢志補注諸本皆有「先」字，孫案非。
〔一二〕類聚卷一引無「有峰」二字。又事類賦注卷一引作「泰山東南名曰日觀，雞鳴時見日」。
〔一三〕文選頻延年車駕幸京口侍遊蒜山詩注引「泰觀者」作「言日觀者」。又引書作「漢書儀」。
〔一四〕盧文弨續漢書志注補曰：「周觀者，望見嵩山。齊西訛。」
〔一五〕初學記卷五、御覽卷三九「如從」上均引有「仰視天門」四字。
〔一六〕「十五六圍」原誤作「五六十圍」，據初學記卷五、御覽卷三九引而改。
〔一七〕御覽卷九五三、事類賦注卷二四「賴得」下均有「抱」字。
〔一八〕類聚卷八八引作「封為大夫松也」，御覽卷九五三作「封其樹為五大夫松」，事類賦注卷二四作「因封其樹為五大夫」，均與孫輯異。
〔一九〕此引又見書鈔卷九一，孫輯脫注。
〔二０〕據書鈔卷九一引補「天」字。
〔二一〕孔本書鈔卷九一「燔燎」下有「煙」字。
〔二二〕孔本書鈔九一「升車」兩引俱作「升山」。
〔二三〕「輦者」二字乃劉昭之語，孫輯誤引，故刪。
〔二四〕書鈔卷九一「大行禮畢」引在「退復位」之下。續漢志亦曰：「尚書令以五寸印封石檢。事畢，皇帝再拜，群臣稱萬歲。」孫輯引有誤。
〔二五〕「三引」當作「四引」。
〔二六〕孔本書鈔卷九一作「南北二檢」。
〔二七〕孔本書鈔卷九一即作「東方、西方各三檢」，孫輯所據本誤。
〔二八〕孔本書鈔卷九一「色」下引有「青」字。
〔二九〕書鈔卷九一、又卷一五一、御覽卷一五「屬天」均引作「上與天屬」。
〔三０〕孔本書鈔卷九一「人在」上無「山巔」二字，末句作「不知山下人之見也」。
〔三一〕影宋本御覽卷一五天部「久」正作「夕」，孫輯脫注。
〔三二〕據御覽卷八七二補「極望」二字。
〔三三〕「巔」原誤作「此」，據御覽卷八七二引改。
〔三四〕類聚汪紹楹校本無「下」字，又「闕」作「關」，甚是。
〔三五〕「見」殿本作「無」，點校本作「旡」，此從汲本。
〔三六〕點校本續漢志補注「行」上無「能」字，「臥」上有「正」字。
〔三七〕點校本續漢祭祀志補注「明日」下無「早」字，「迫前」下有「人」字。
〔三八〕據孔本書鈔卷九一改「上」作「天」。
〔三九〕孔本書鈔卷九一引有「日」字。
〔四０〕孔本書鈔九一此句引作「禪乎泰山，祭地於梁陰」。
〔四一〕漢書藝文志如淳注引作漢官。
〔四二〕「墓」原誤作「其」，諸本後漢書明帝紀注均作「墓」，故據改。
〔四三〕書鈔卷九一、類聚卷三九均作「駕蒼馬」。惟御覽卷五三七引作「駕蒼龍」。按張衡東京賦敘及藉田曰：「乘鑾輅而駕蒼龍。」則「青」當作「蒼」為是。馬而稱其為龍，以其八尺以上神駿如龍也。
〔四四〕據類聚卷三九、文選藉田賦注引補「推」字。又此引略見於初學記卷一四，孫輯脫注。
〔四五〕辟雍詩乃班固所作，文選附其於東都賦之末。
〔四六〕後漢書何敞傳注「臘賜」二字在「大將軍」之上，「各三十萬」作「各二十萬」。
〔四七〕點校本續漢志補注作「各萬五千」。
〔四八〕此句唯見續漢志補注，汲本作「二」，殿本、點校本作「三」。
〔四九〕類聚卷三九「單衣」上引有「皂」字。又「雜會」當作「親會」。
〔五０〕類聚卷三九「既定」下引有「上壽」二字。
〔五一〕類聚卷三九引作「天子為起，住入，太常住車曰：「皇帝為群公起。」天子坐，方前進」。
〔五二〕宋書禮志作「永平七年」。又後漢書明帝紀、皇后紀均作「七年」。孫輯舍宋書而從通典，失考。
〔五三〕宋書禮志「旂」上引有「龍」字。
〔五四〕宋書禮志引有「妻」字。
〔五五〕御覽卷七七三有兩引，皆無「說云」二字。又類聚卷七一引無「毛詩」以下十三字。
〔五六〕影宋本御覽卷七七三「青龍居」作「青安車」。
〔五七〕漢書景帝紀載中元六年五月詔曰：「令長吏二千石車朱兩轓，千石至六百石朱左轓。」疑御覽「朱兩」下脫「轓」字，「六百石朱」下脫「左」字。
〔五八〕唐類函「雞翅」作「雞翹」。續漢志亦曰：民或以為鸞旗為雞翹。孫輯從陳本，非。
〔五九〕續漢志補注實引作漢官鹵簿圖。
〔六０〕史記孝文本紀索隱引有「奉引」二字。
〔六一〕史記留侯世家索隱曰：「屬車即副車，而奉車郎御而從後。」據此則奉車郎所御乃副車，與孫案異。又續漢志曰：「奉車都尉，掌御乘輿車。」或「都尉」下脫「御」字亦未可知。
〔六二〕諸本後漢書楊秉傳注均有「罕」字，孫氏自誤。
〔六三〕後漢書光武帝紀注「郎」作「為」，御覽卷六八０「旄頭」上亦有「為」字。又御覽卷六八０引無「為前」二字，而後漢書光武帝紀注此二字引作「先」。疑此句當作「被髮先驅」。
〔六四〕水經注引作漢官序。
〔六五〕初學記所引實本宋書樂志，「菰」原作「箛」，據以正。
〔六六〕職官分紀卷二０引作「鴻臚主簿駕四馬」。
〔六七〕後漢書法雄傳注即作「千石」。
〔六八〕「張宗傳注」係「法雄傳注」之誤。
〔六九〕初學記無服食部，有器物部，然無此引。又書鈔卷一二七衣冠部有此引，孫輯脫注。
〔七０〕類聚衣冠部、服飾部均無此引。
〔七一〕影宋本御覽卷八九「乃使」引作「乃始」，是。
〔七二〕「使」原誤作「從」，據御覽卷六八二引改。又左傳襄公二十九年文亦作「使」。
〔七三〕按除「賜王侯書」漢舊儀作「賜諸侯王書」外，餘皆同。
〔七四〕漢舊儀「各從」作「各服」。
〔七五〕據文選冊魏公九錫文注補「虎」字。
〔七六〕據文選目錄補「公」字。
〔七七〕史記孝文本紀索隱引作漢舊儀，孫輯引誤。
〔七八〕孔本書鈔、俞本唐類函此引標目均作「虎紐」。
〔七九〕據書鈔儀飾部、御覽儀式部引補「者」字。
〔八０〕續漢志補注引作漢官。
〔八一〕初學記卷二六引與此同，作漢舊儀。
〔八二〕諸本後漢書蔡邕傳注「六百石」上均有「秩」字，故據補。
〔八三〕孔本書鈔卷一三一引作「三尺」。
〔八四〕書鈔卷一三一、初學記卷二六「綠」均引作「緣」。
〔八五〕孔本書鈔卷一三一仍作「絳地」，不誤。
〔八六〕孔本書鈔卷一三一引無「赤圭」二字。初學記卷二六作「赤采」。
〔八七〕孔本書鈔卷一三一「侯綬」下引有「三采」二字。初學記卷二六引有「三采」，但置「紺」字下。又書鈔「二丈八尺」作「一丈八尺」。
〔八八〕孔本書鈔卷一三一作「二采」，且上有「紫綬」二字，與續漢志同。
〔八九〕「公主、封君同」原誤作「公主同封君」，據孔本書鈔卷一三一、初學記卷二六引改。
〔九０〕初學記卷二六引作「長丈八尺」。
〔九一〕初學記卷二六曰：四百丞尉、三百長相、二百、百石為黃綬。疑書鈔有脫文。
〔九二〕據孔本書鈔卷一三一補兩個「一」字。續漢志亦作「五首成一文，文采純為一圭」。
〔九三〕隋書禮儀志作漢官之文。
〔九四〕據續漢天文志補「二」字。
〔九五〕文選三月三日曲水詩序注引有「比周者」三字。
〔九六〕文選東京賦注「為鄰」下引「貪求之德」四字。
〔九七〕「若」原作「如」，文選東京賦注、三月三日曲水詩序注均作「若」，故據改。
〔九八〕御覽卷四九六引作「仕宦不止車生耳」，與孫輯迥異。不詳孫氏所據為何本。


孫星衍敘錄隋志：漢官解詁三篇，漢新汲令王隆撰，胡廣注。唐志作三卷。後漢書胡廣傳：「所著詩、賦、銘、頌、箴、弔及（諸）解詁，〔一〕凡二十二篇。」不言此書卷數。續漢志補注引廣注，述此書始末極詳。王隆字文山，建武中為新汲令，見文苑傳。漢官篇仿凡將、急就，四字一句，故在小學中。今以隆書為正文，列廣注於下，末附胡廣漢制度十條。
漢官解詁一卷漢太傅胡廣注清孫星衍輯王隆漢官篇前安帝時，越騎校尉劉千秋校書東觀，好事者樊長孫與書曰：「漢家禮儀，叔孫通等所草創，皆隨律令在理官，藏于几閣，無紀錄者，久令二代之業，闇而不彰。誠宜撰次，依擬周禮，定位分職，各有條序，令人無愚智，入朝不惑。君以公族元老，正丁其任，焉可以已！」劉君甚然其言，與邑子通人〔郎中〕張平子參議未定，〔二〕而劉君遷為宗正、衛尉，平子為尚書郎、太史令，各務其職，未暇恤也。至順帝時，平子為侍中典校書，方作周官解說，乃欲以漸次述漢事，會復遷河閒相，遂莫能立也。述作之功，獨不易矣。既感斯言，顧見故新汲令王文山小學為漢官篇，略道公卿內外之職，旁及四夷，博物條暢，多所發明，足以知舊制儀品。蓋法有成易，而道有因革，是以聊集所宜，為作詁解，各隨其下，綴續後事，令世施行，庶明厥旨，廣前後憤盈之念，增助來哲多聞之覽焉。續漢志補注案：漢官篇正文別作一行，其有未備者，以續漢志小字補之。
太傅錄尚書事。
猶古冢宰總己之義也。續漢志補注
司馬中外以親寵殊，平事尚書，宰尹樞機，勉用八政，播時百穀。北堂書鈔設官部兩引
下理坤道，〔三〕上和乾光，謂之司空。北堂書鈔設官部、太平御覽職官部
將軍
前、後、左、右將軍，皆周末官，秦因之，位上卿，金印紫綬，皆掌兵及四夷。有長史，秩千石。北堂書鈔設官部
前、後、左、右將軍，宣元以後，〔四〕雖不出征，猶有其官，位在諸卿上。北堂書鈔設官部
太常，社稷郊畤，〔五〕事重職尊，故在九卿之首。北堂書鈔設官部、太平御覽職官部
古文儒林，舊藝皆說。北堂書鈔職官部
博士稽合同異，講論五始，為春秋。北堂書鈔設官部
公羊傳云：五始者，元年春王正月，公即位。元者，氣之始；春者，四時之始；王者，受命之始；正月者，政教之始；公即位者，一國之始也。北堂書鈔設官部
官名祭酒，皆一位之元長者也。古禮，賓客得主人饌，則老者一人舉酒以祭于地，舊說以為示有先。續漢志補注
光祿勳
勳猶閽也，易曰「為閽寺」。〔宦寺〕主殿宮門戶之職。〔六〕續漢志補注
光祿大夫，〔七〕諫議大夫，揖讓群卿，四方則之。北堂書鈔設官部
光祿大夫，本為中大夫。武帝元狩五年，置諫大夫為光祿大夫。世祖中興，以為諫議大夫。又有太中、中散大夫。此四等於古皆為天子之下大夫，視列國之上卿。續漢志補注、北堂書鈔設官部
武帝以中大夫為光祿大夫，與博士俱以儒雅之選，異官通職，周官所謂「官聯」者也。藝文類聚職官部、太平御覽職官部
溫故知新，率由舊章，與參國體，稽合同異，案：北堂書鈔引有此二句。皆能分明古今，辨章舊聞。北堂書鈔設官部、藝文類聚職官部、太平御覽職官部案：北堂書鈔引此在「視列國之上卿」下。藝文類聚、太平御覽引此在「所謂官聯者也」下。但此與光祿大夫不相比附，疑本議郎之職。今改為正文，而不復別出。
衛尉
衛尉主宮闕之內，衛士于垣下為廬，案：北堂書鈔設官部引作「為區廬于垣下」。各有員部。〔凡〕居宮中者，〔八〕皆施籍于門，案其姓名。若有醫巫僦人當入者，本官長吏為封啟傳，案：當作「本宮長史為封棨傳」，見續漢志。〔九〕審其印信，然後內之。人未定，又有籍，皆復有符。符用木，長二寸，以當所屬兩字為鐵印，〔一０〕亦太卿炙符，案：續漢志補注引作「長可二寸，鐵印以符之。」〔一一〕當出入者，案籍畢，復齒符，〔一二〕乃引內之也。其有官位得出入者，令執御者官，傳呼前後以相通。從昏至晨，分部行夜，夜有行者，輒前曰：「誰！誰！」若此不解，終歲更始，所以重慎宿衛也。藝文類聚職官部
諸門部各陳屯夾道，其旁當兵，以示威武，交戟，以遮妄出入者。續漢志補注
太僕廄府，皮軒鸞旗。初學記器物部
馬有廄，車有府。皮軒，以虎皮為軒。續漢志補注、初學記器物部、太平御覽車部
考工黃魏瑣連，孫吳之法。北堂書鈔武功部
兵書有黃氏瑣連之器，蓋弩射法也。北堂書鈔武功部
廷尉當理疑獄。北堂書鈔設官部讞，質也。續漢志補注
鴻臚贊通四門，撫柔遠賓。北堂書鈔設官部鴻，聲也。臚，傳也。所以傳聲贊導九賓也。太平御覽職官部昔唐虞賓于四門，此則禮賓之制，與鴻臚之任亦同。太平御覽職官部
宗正又歲一治諸王世譜差序秩第。續漢志補注
司農調均報度，輸漕委輸。續漢志補注
邊都諸官請調者，皆有調均報給之也。以水通輸曰漕。委，積也。郡國所積聚金帛貨賄，隨時輸送諸司農，曰委輸，以供國用。續漢志補注
侍中掌侍從左右，無員，常侍中。漢書百官公卿表注
給事〔中〕，〔一三〕常侍〔從〕左右，〔一四〕無員，位次侍中、中常侍，或名儒，或國親。漢東方朔拜中郎，為給事中。劉向諫議大夫，拜給事中也。北堂書鈔設官部
尚書出納詔命，齊眾喉口。北堂書鈔設官部、初學記職官部
唐虞曰納言，周官為內史。機事所總，號令攸發。北堂書鈔設官部、文選、晉紀總論注、後漢二十八將論注、〔一五〕辨亡論注太平御覽職官部
機密之事。文選晉紀總論注
士之權貴，不過尚書，其次諸吏。北堂書鈔設官部、太平御覽職官部諸吏，光祿勳是也。太平御覽職官部
御史
建武以來，省御史大夫官屬入侍蘭臺。蘭臺有十五人，特置中丞一人以總之。此官得舉非官，案：北堂書鈔引作「舉法」，皆誤。當作「舉非法」。〔一六〕其權次尚書。北堂書鈔設官部、太平御覽職官部
惠帝三年，相國奏遣御史監三輔。北堂書鈔設官部
孝宣感路溫舒言，秋季後請讞。時帝幸宣室，齋居而決事，令侍御史二人治書，御史起此。案：當重有「治書」二字。後因別置，冠法冠，秩百石，案：「百」上當有「六」字。有印綬，與符節郎共平廷尉奏事，罪當輕重。續漢志補注
執金吾，執禁典兵。北堂書鈔設官部執金吾，吾者禦也，典執金革，以禦非常也。北堂書鈔設官部
衛尉巡行宮中，則金吾徼于外，相為表裏，以擒姦討猾。續漢志補注、北堂書鈔設官部
太子太傅，日就月將，琢磨玉質。北堂書鈔設官部言太子有玉之質，〔一七〕琢磨以道也。位次太師。北堂書鈔設官部
少傅琢磨玉質，永承無疆。北堂書鈔設官部言太子者，珪玉也。北堂書鈔設官部
將作大匠樹栗、椅、桐、梓。〔一八〕續漢志補注古者列樹以表道，並以為林囿。四者皆木名，治宮室並主之。續漢志補注
中壘、城門，北軍士校，修爾車馬，以戒不虞。北堂書鈔設官部漢掌兵官。北堂書鈔設官部
河南尹
武帝太初元年，〔一九〕左內史為左馮翊，主爵都尉、右內史為右扶風、京兆尹，治京師，以為三輔，皆如郡。〔二０〕主爵列侯，其職並鴻臚。〔二一〕世祖案：當有「都」字。〔二二〕雒陽，改河南案：當有「郡」字。為河南尹。北堂書鈔設官部
三輔職如郡守，獨奉朝請。成帝丞相張禹遜位，位特進，奉朝請。又以關內侯蕭望之、大司馬嘉皆進奉朝請。光武司徒孫資加特進，奉朝請。奉朝請之號，則非為官。北堂書鈔設官部、太平御覽職官部
刺史十有三牧，分土食焉。北堂書鈔設官部
京畿師外，案：當有訛。十有三牧，分部馳郡行國，督察在位，奏以言，案：「奏」上當有「敷」字。錄見囚徒，案：「見」當作「視」。考實侵冤，退不錄職，案：「錄」當作「稱」。狀狀進一奏事焉。案：當有訛。北堂書鈔設官部
巡謂驛馬也，縣次傳駕之，以走疾，猶古言附遂。續漢志補注
縣邑囚徒，皆閱錄視，參考辭狀，實其真偽。有侵冤者，即時平理。續漢志補注
課第長吏不稱職者為殿，舉免之。其有治能者為最。察上尤異州，又狀州中吏民茂才異等，歲〔舉〕一人。〔二三〕續漢志補注
所察有條應繩異者，輒覆問之，不茹柔吐剛也。歲盡，齎所狀納京師，名奏事，差其遠近，各有常會。續漢志補注
中興不復自詣京師，其所道皆如舊典。續漢志補注假佐，取內郡善史書佐給諸府也。漢書王尊傳注
冀趙常山。太平御覽州郡部經曰「冀州既載」。居趙，今治常山。太平御覽州郡部
兗衛濟河。太平御覽州郡部經曰「濟河惟兗州」。衛國，今治山陽。太平御覽州郡部
青齊河岱。〔二四〕太平御覽州郡部經曰「海岱惟青州」。居齊國，今治焉。太平御覽州郡部
徐魯淮沂初學記州郡部、太平御覽州郡部
經曰「海岱及淮惟徐州」。又曰「淮沂其乂」。居魯國，今據豫州而東海。太平御覽州郡部
揚吳彭蠡。太平御覽州郡部
經曰「淮海惟揚州」。又曰「彭蠡既渚」。居吳國，今治九江。太平御覽州郡部
荊楚衡陽。太平御覽州郡部經曰「荊及衡陽惟荊州」。居楚國，今治武陵。太平御覽州郡部
益庸岷梁。太平御覽州郡部
經曰「華陽黑水惟梁州」。漢改梁州（治九江）〔為益州〕，〔二五〕今治廣漢。太平御覽州郡部
涼邠黑水。初學記州郡部、太平御覽州郡部
經曰「黑水西河惟雍州」。居邠國，漢改雍州為邠州，國右扶風栒邑縣，屬司隸部，不復屬州。今治漢陽。太平御覽州郡部
雍別朔方。太平御覽州郡部案：續漢志朔方郡在并州刺史部，無朔方刺史，與此不合。
漢別雍州之地，置朔方刺史。太平御覽州郡部
交阯南越。太平御覽州郡部漢平南越之地，置交州刺史，列諸州治蒼梧。太平御覽州郡部
幽燕朝鮮。太平御覽州郡部經無幽州，而周官有焉。蓋冀之別也。居燕國，今廣陽是。太平御覽州郡部
并代晉翟。太平御覽州郡部
經無并州，而周官有，蓋冀州之別也。居燕國，今廣陽是。太平御覽州郡部案：「居燕國，今廣陽是」七字，當有誤。
太守專郡，信理庶績，勸農賑貧，決訟斷辟，興利除害，檢察郡姦，舉善黜惡，誅討暴殘。北堂書鈔設官部、太平御覽職官部案：太平御覽引作「誅殺殘暴」。
秋冬歲盡，各計縣戶口墾田，錢穀入出，盜賊多少，上其集簿。丞尉以下，歲詣郡，課校其功。功多尤為最者，於廷尉案：此當作「慰」勞勉之，以勸其後。負多尤為殿者，於後曹別責，以糾怠慢也。諸對辭窮尤困，收主者，掾史關白太守，使取法，丞尉縛責，以明下轉相督敕，為民除害也。明帝詔書不得僇辱黃綬，以別小人吏也。續漢志補注
都尉將兵，副佐太守。〔二六〕北堂書鈔設官部、太平御覽職官部案：北堂書鈔引作「都尉一人」。〔二七〕
言與太守俱受銀印部符之任，為一郡副將，然俱主其武職，不預民事。舊時以八月都試，講習其射力，以備不虞。案：太平御覽引有「備盜賊也」四字。皆絳衣戎服，示揚威武，折衝厭難者也。北堂書鈔設官部〔二八〕
少官嗇夫，各擅其職。周禮天官疏謂倉庫少內嗇夫之屬，各自擅其條理所職主。周禮天官疏
鹽鐵官
鹽官掊坑而得鹽，或有鑿井海水而以得之者。鑄銅為器械，當鑄冶之（事）〔時〕，〔二九〕扇熾其火，謂之鼓鑄。續漢志補注
諸王諸王在長安，位次三公。北堂書鈔設官部光武封諸子，各四縣也。北堂書鈔設官部後漢妾數無限別，乃制設正適，曰妃，取小夫人不得過四十人。續漢志補注
列侯
列侯金印紫綬，以賞其有功，功大者食縣邑，小者食鄉亭，得臣其所食吏民。案：北堂書鈔封爵部引「大小隨邑縣鄉所食，臣其吏民也」。本為徹侯，避武帝諱曰通侯。舊時文書，或爵通侯也，〔三０〕後更曰列侯。今俗人或都言諸侯，乃王爾，非此也。藝文類聚封爵部、太平御覽封建部
諸王受封，皆受茅土，歸立社稷。本朝為宮室，自有制度。至於列侯歸國者，不受茅土，不立宮室，各隨貧富，裁制黎庶，以守其寵。續漢志補注、藝文類聚封爵部
車駕巡狩幸其國，諸侯衣玄端之衣，冠九旒之冕，其盛法服以就位也。今列侯自不奉朝請侍祠祭者，不得服此，皆當三梁冠，皁單衣，其歸國流黃衣皁云。續漢志補注
乘輿豹尾過後，罷屯解圍。續漢志補注
施于道路，豹尾之內為省中，故須過後，屯圍乃得解，皆所以戒不虞也。續漢志補注鸞旗，以銅作鸞〔鳥〕車衡上。〔三一〕續漢志補注
建蓋在中。續漢志補注
轂下，喻在輦轂之下，京師之中。〔三二〕文選曹子建責躬詩注、潘安仁在懷縣作詩注、曹子建求通親親表注、任彥升齊竟陵文宣王行狀注
天子出，車駕次第，謂之鹵簿。長安時，出祠天于甘泉用之，名曰甘泉鹵簿。文選任彥升為蕭揚州薦士表注
宗廟是古者清廟茅屋。續漢志補注
古之清廟，以茅蓋屋，所以示儉也。今之明堂，茅蓋之，乃加瓦其上，不忘古也。後漢書光武紀注、續漢志補注
桶，桶也。諸侯丹桶，以丹色也。太平御覽居處部案：「桶」當作「桷」。〔三三〕
梲，梁上柱也。諸侯藻〔梲〕，〔三四〕為藻文也。太平御覽居處部
附：漢制度案：漢制度之名，不見于隋書經籍志。續漢志補注引謝沈書曰：「太傅胡廣博綜舊儀，立漢制度，蔡邕因以為志。」今群書所引，附于解詁之後。
帝之下書有四：一曰策書，二曰制書，三曰詔書，四曰誡敕。策書者，編簡也，其制長二尺，短者半之，篆書，起年月日，稱皇帝，以命諸侯王。三公以罪免，亦賜策（書），〔三五〕而以隸書，用尺一木，兩行，惟此為異也。制書者，帝者制度之命，其文曰制詔三公，皆璽封，尚書令印重封，露布州郡也。詔書者，詔，告也，其文曰告某官云如故事。誡敕者，謂敕刺史、太守，其文曰有詔敕某官，他皆倣此。後漢書光武紀注、太平御覽文部
天子出，有大駕、法駕、小駕。大駕則公卿奉引，大將軍驂乘，太僕御，屬車八十一乘，備千乘萬騎。法駕，公不在鹵簿，唯河南尹、執金吾、洛陽令奉引，侍中驂乘，奉車郎御，屬車三十六乘。小駕，太僕奉駕，侍御史整車騎。後漢書儒林傳序注人君之居，前有朝，後有寢。終則制廟以象朝，後制寢以象寢。光武都洛陽，迺合高祖以下至平帝為一廟，藏十一帝主于其中。元帝次當第八，光武第九，故立元帝為祖廟，後遵而不改。後漢書光武紀注
列侯功德優盛，朝廷所敬異者，賜特進，在三公下，不在車騎下。續漢志補注
是為猥諸侯。續漢志補注戎，立車，以征伐。續漢志補注
春秋左氏傳有南冠而縶者，則楚冠也。秦滅楚，以其君服賜執法近臣御史服之。續漢志案：以下四條俱引作「胡廣說」。
高山冠，蓋齊王冠也。秦滅齊，以其君冠賜近臣謁者服之。續漢志
趙武靈王效胡服，以金璫飾首，前插貂尾，為貴職。秦滅趙，以其君冠賜近臣。續漢志
意謂北方寒涼，以貂皮煖額，附施於冠，因遂變成首飾。續漢志補注
校勘記〔一〕「及諸解詁」原作「及新解詁」，據後漢書胡廣傳改。
〔二〕點校本、汲本、殿本、集解本續漢百官志補注「通人」下均有「郎中」二字，據補。
〔三〕孔廣陶本（以下簡稱孔本）書鈔卷五二「坤道」作「川道」。
〔四〕「宣元」原作「宣化」，據孔本書鈔卷六四改。
〔五〕孔本書鈔卷五三「社稷」上有「掌」字。又此引還見於藝文類聚（以下簡稱類聚）卷四九，與孫輯引同，孫氏脫注。
〔六〕諸本續漢百官志補注「主殿宮」上均有「宦寺」二字，據補。
〔七〕孔本書鈔卷五六引作「光祿、太中」，與下文「諫議大夫」連讀。
〔八〕「凡」字據類聚卷四九引補。
〔九〕「本宮」，類聚卷四九、初學記卷一二、太平御覽（以下簡稱御覽）卷二三０俱引作「本官」。殿本續漢百官志亦同。黃山校補曰：「官本「宮」作「官」，是。今按：外人謂無官位者，考本官所遣，當封棨傳為信也。」孫案非，且脫注初學記、御覽兩出處。
〔一０〕類聚卷四九、初學記卷一二、御覽卷二三０「兩字」上均有「官」字。按續漢志作「宮名」，此處既指外人，則「宮名」亦當作「官名」。據此可知上述類書所引，「官」下當脫「名」字，而孫輯則全脫矣。
〔一一〕「符」原作「箸」，據諸本續漢百官志補注改。
〔一二〕初學記卷一二「復」下有「識」字，「齒符」下尚有「識其物色」四字。
〔一三〕據孔本書鈔卷五八補「中」字。此引又見類聚卷四八，亦作「給事中」。孫輯脫注。
〔一四〕書鈔卷五八、類聚卷四八、初學記卷一二「常侍」下均有「從」字，據補。
〔一五〕此引見於文選范蔚宗宦者傳論注，不出於文選後漢二十八將論注。
〔一六〕影宋本御覽卷二二五正作「得舉非法」，孫氏所據本誤。
〔一七〕孔本書鈔卷六五引作「言太子如珪玉」。
〔一八〕點校本續漢百官志補注「椅」作「漆」。按劉昭注下引毛詩傳、陸璣草木疏皆以釋「椅」，未言及「漆」。汲本、殿本、集解本亦均作「椅」。據此則作「漆」恐非。
〔一九〕「太初」原作「太元」，據孔本書鈔卷七六引改。又漢書百官公卿表亦作「太初」。
〔二０〕孔本書鈔卷七六「皆」上有「職」字。
〔二一〕孔本書鈔卷七六「並」下有「屬」字。
〔二二〕孔本書鈔卷七六正有「都」字，孫氏所據本誤。
〔二三〕諸本續漢百官志補注「歲」下均有「舉」字，據補。
〔二四〕「青齊」原作「青州」，據影宋本御覽卷一五七改。
〔二五〕據影宋本御覽卷一五七刪補。
〔二六〕御覽卷二四一其下尚引「備盜賊也」四字。
〔二七〕孔本書鈔卷六三「一人」上有「郡各」二字。
〔二八〕書鈔卷六三兩次引及此條，孫輯脫注。
〔二九〕諸本續漢百官志補注「之事」均作「之時」，據改。
〔三０〕類聚卷五一「通侯」下有「是」字。
〔三一〕諸本續漢輿服志補注「鸞」下均有「鳥」字，據補。
〔三二〕文選求通親親表注「京師」作「京兆」，齊竟陵文宣王行狀注又作「京城」。
〔三三〕影宋本御覽卷一八八兩「桶」字均引作「桷」，孫氏所據本誤。
〔三四〕據御覽卷一八八補「梲」字。
〔三五〕據後漢書光武帝紀注及御覽卷五九三引刪「書」字。


孫星衍敘錄後漢書衛宏傳：宏作漢舊儀四卷，以載西京舊事。隋志：漢舊儀四卷，衛敬仲撰。南監本作漢書儀。陳氏書錄解題：漢官舊儀三卷，漢議郎東海衛敬仲撰，或云胡廣。聚珍板所刊永樂大典本，亦作漢官舊儀。案：胡廣撰漢官解詁，非撰舊儀。或後人見此書所載多官制，因加「官」字。今以聚珍板二卷本為定，依宏本傳作漢舊儀，以諸書所引校證於下，別作補遺二卷。漢舊儀本有注，魏晉唐人引漢儀注，悉是此書。今不復分別，唯永樂大典本所存原注，仍以小字書之。
漢舊儀卷上漢議郎衛宏撰清孫星衍校皇帝起居儀宮司馬內，百官案籍出入，營衛周廬，晝夜誰何。殿外門署屬衛尉，殿內郎署屬光祿勳，黃門、鉤盾署屬少府。輦動則左右侍帷幄者稱警，車駕則衛官填街，騎士塞路。出殿則傳蹕，案：文選赭白馬賦注引作「駕出則傳蹕」。止人清道，案：東京賦注、赭白馬賦注引「人」上有「行」字。建五旗，案：漢書揚雄傳注引作「皇帝輿動，建五色旗」。丞相、九卿執兵奉引。乘輿冠高山冠，飛羽之纓，案：續漢志補注引「飛羽」作「飛月」。晉書輿服志引此文作「漢官儀」，「飛羽」作「飛翮」。幘耳赤，丹紈裏，案：續漢志補注引「裏」下有「衣」字。帶七尺斬蛇劍，履虎尾絇履，案：太平御覽服章部引作「豹履」。諸王歸國稱從。
皇帝六璽，皆白玉螭虎紐，案：唐六典八引作「獸紐」，因避唐諱改。文曰「皇帝行璽」、「皇帝之璽」、「皇帝信璽」、「天子行璽」、「天子之璽」、「天子信璽」，凡六璽。以皇帝行璽為凡雜以皇帝之璽賜諸侯王書；案：本作「皇帝行璽，凡封之璽，賜諸侯王書」。續漢志補注引同。今從唐六典引改。通典職官引此段作漢官儀，云「皇帝行璽、天子之璽賜王侯書」。以皇帝信璽發兵；案：「以皇帝」三字，從唐六典引補。其徵大臣，以天子行璽；案：續漢志補注引無「其」字。策拜外國事，案：唐六典引無「策拜」二字。以天子之璽；事天地鬼神，案：唐六典引作「鬼神事」。以天子信璽。皆以武都紫泥封，青布囊，案：續漢志補注引無「布」字。白素裏，兩端無縫，尺一板中約署。皇帝帶綬，黃地六采，不佩璽。璽以金銀縢組，案：下「璽」字，從續漢志補注引補。侍中組負以從。秦以前民皆佩綬，以金、銀、銅、犀、象為方寸璽，〔一〕案：「金」下本有「玉」字，從北堂書鈔儀飾部、太平御覽儀式部引刪。各服所好。漢以來，〔二〕天子獨稱璽，又以玉，群臣莫敢用也。案：「漢以」下十七字本脫，從太平御覽引補。北堂書鈔引作「自秦以來，天子之璽始以玉為之」。奉璽書使者乘馳傳，案：白帖三十五引「馳」作「驛」。其驛騎也，三騎行，晝夜行千里為程。
太官尚食，案：太平御覽職官部引作「上食」，下同。用黃金釦器；中官、私官尚食，用白銀釦器，如祠廟器云。案：「如祠廟器云」五字，從太平御覽引補。
中官、小兒官及門戶四尚、中黃門持兵，三百人侍宿。
冗從吏僕射，案：續漢志云「中黃門冗從僕射」。出則騎從夾乘輿車，居則宿衛，直守省中門戶。省中，禁中也。成帝外家王禁貴重，朝中為諱禁，故曰省。案：文選西征賦注引作「孝元皇后父名禁，避之，故曰省」。
中常侍，宦者，秩千石。得出入臥內禁中諸宮。案：通典職官引「禁中諸宮」作「舉法省中」。
侍中，無員。或列侯、將軍、衛尉、光祿大夫、侍郎為之，案：本作「光祿、將、大夫、郎為之」。藝文類聚職官部引作「光祿大夫為侍郎」，太平御覽職官部引作「光祿大夫為之」，今改正。得舉非法，白請及出省戶休沐，往來過直事。
御史，員案：漢書蕭望之傳如淳注引作「御史大夫史員」四十五人，皆六百石。案：太平御覽職官部引「皆」下有「是」字。其十五人衣絳，給事殿中，為侍御史，宿廬在石渠門外。案：「在石」二字本訛作「左右」，從通典職官、太平御覽引改。二人尚璽，〔四人〕持書給事，〔三〕二人侍前，中丞一人領。案：「前」字從通典、太平御覽引補。餘三十人留寺，案：蕭望之傳注引「餘」上有「其」字，「留寺」作「留守」。理百官事也，案：「事」字從太平御覽引補。皆冠法冠。案：四字從蕭望之傳注引補。
給事中，無常員，位次侍中、常侍。
尚書四人，為四曹。常侍曹尚書，案：「常」字從漢書成帝紀注、唐六典四引補。主丞相、御史事；二千石曹尚書，主刺史、二千石事；民曹尚書，案：成帝紀注、後漢書應劭傳注、唐六典四引皆作「戶曹」。主庶民上書事；主客曹尚書，案：本作「客曹」，「主」字從應劭傳注引補。主外國四夷事。成帝初置尚書，員五人，案：續漢志補注引作「初置五曹」。有三公曹，主斷獄事。案：「事」字從成帝紀注引補。
尚書令主贊奏封下書，僕射主閉封。〔四〕案：北堂書鈔設官部引「封」下有「府」字。丞二人，主報上書者，兼領財用火燭食廚。漢置中書官，案「書」字從北堂書鈔引補。初學記職官部引作「中書」，無「官」字。領尚書事。中書謁者令一人。成帝建始四年罷中書官，以中書為中謁者令。
尚書郎四人：其一郎主匈奴單于營部，案：「其一郎主」四字，從唐六典四引補。一郎主羌夷吏民，案：「一郎」本作「二郎」，從唐六典九引改。民曹一郎主天下戶口墾田功作，謁者曹一郎案：唐六典九引無「曹」字。主天下見錢貢獻委輸。
中臣在省中皆白請，其宦者不白請。尚書郎宿留臺，中官給青縑白綾被或錦被、帷帳、褥、通中枕，太官供食，湯官供餅餌果實，下天子一等。給尚書郎伯二人，女侍史二人，皆選端正者從直。伯送至止車門還，女侍史執香爐燒薰，從入臺護衣。
黃門令領黃門謁者。騎吹曰冗從，僕射一人，領髦頭。
左曹日上朝謁，秩二千石。
右曹日上朝謁，秩二千石。
黃門郎屬案：廣韻三十四果注引無此四字。〔五〕黃門令，日暮入對青鎖門案：續漢志補注引無「門」字。初學記職官部引作「青鎖闈」。太平御覽職官部引與今本同。拜，名曰夕郎。案：續漢志補注引「拜名」作「拜夕」。〔六〕
五官中郎將，秩比二千石，主五官郎中。
左、右中郎將，秩比二千石，主謁者、常侍侍郎，以貲進。左主謁者，右主常侍侍郎。案：太平御覽職官部引「左中郎將主謁者」，「右中郎將主常侍侍郎」，作二條。
五官屬光祿勳，不得上朝謁。兼左、右曹諸吏，得上朝謁。
郎中令主郎中。左車將主左車郎，右車將主右車郎，左戶將主左戶郎，右戶將主右戶郎，案：漢書百官公卿表如淳注引作「左、右車將主左、右車郎，左、右戶將主左、右戶郎」。秩皆比千石，獨郎中令比二千石。
黃門冗從持兵，無數，宣通內外。宦者署、尚書皆屬少府。殿中諸署、五郎將屬光祿勳。宮司馬、諸隊都候領督盜賊，屬執金吾。司馬掖門殿門屯衛士，皆屬衛尉。
右中二千石、二千石四官，案：此條本題「上事四官：少府、光祿勳、執金吾、衛尉也」。奉宿衛，各領其屬，斷其獄。
期門騎者，隴西工射獵人及能用五兵材力三百人，行出會期門下，從射獵，無員，秩比郎從官，名曰期門騎。置僕射一人，秩六百石。騎持五旗別外內。王莽更名虎賁郎，遷補吏署。中郎將一人，施旄頭，屬羽林，從官七百人，案：「從官七百人」五字，從漢書宣帝紀如淳注、宋錢文子補漢兵志引補。取三輔良家子，自給鞍馬。案：「鞍馬」二字從補漢兵志引補。諸孤兒無數，案：「諸」字從補漢兵志引補。父死子代，皆武帝時從軍死，子孤不能自活，養羽林，官比郎從官，從車駕，不得冠，置令一人，名曰羽林騎孤兒。
皇帝見諸侯王、列侯起，侍中稱曰：「皇帝為諸侯王、列侯起！」起立，乃坐。太常贊曰：「謹謝行禮。」皇帝在道，丞相迎謁，謁者贊稱曰：案：「稱」字從漢書翟方進傳注、後漢書陳忠傳注引補。「皇帝為丞相下輿」。立乃升車。皇帝見丞相起，謁者贊稱曰：「皇帝為丞相起。」立乃坐。案：「皇帝見丞相起」一段，翟方進傳注、陳忠傳注引在「皇帝在道」一段上。太常贊稱：「敬謝行禮。」宴見，侍中、常侍贊，御史大夫見皇帝稱「謹謝」，將軍見皇帝稱「謝」，中二千石見皇帝稱「謝」，二千石見皇帝稱「制曰可」，太守見皇帝稱「謝」。拜御史大夫為丞相，左、右、前、後將軍贊，五官中郎將授印綬；案：通典職官引無「綬」字，下同。拜左、右、前、後將軍為御史大夫，案：通典引作「拜御史大夫」，無「左、右、前、後將軍為」七字。中二千石贊，案：通典引無「中」字。左、右中郎將授印綬；拜中二千石，中郎將贊，御史中丞授印綬。印綬盛以篋，篋以綠綈案：下「以」字從太平御覽布帛部引補。表，白素裏。案：太平御覽引作「白表赤裏」。尚書令史捧，西向，侍御史東向，取篋中印綬，授者卻退，受印綬者手握持出，至尚書下，乃席之。案：「席」當作「帶」。丞相、列侯、將軍金印紫緺綬，中二千石、二千石銀印青緺綬，皆紐。其斷獄者，印為章也。案：續漢志補注引作「銀為章」。又「也」字從續漢志補注、通典職官引補。〔七〕
漢初置相國史，秩五百石。後罷，并為丞相史。
丞相府司直一人，秩二千石，職無不監。武帝初置。曰馬直官，今省。案：「馬直官」當作「司直官」。
列侯為丞相、相國，號君侯。案：漢書劉屈氂傳如淳注、文選贈五官中郎將詩注引無「相國」二字，又引「號」作「稱」。御史大夫為丞相，更春乃封，故先賜爵關內侯。案：「故先賜爵」句，從漢書平當傳如淳注引補。
丞相車黑兩轓，案：藝文類聚職官部引作「兩黑轓」，太平御覽職官部引作「兩墨轓」。〔八〕騎者衣絳，案：藝文類聚、太平御覽引作「戈緣」。〔九〕掾史見禮如師弟子，白錄不拜朝，示不臣也。聽事閣曰黃閣，案：二「閣」字皆當作「閤」。無鐘鈴。掾有事當見者，主簿至曹請，不傳召，掾見脫履，公立席後荅拜。百石屬不得白事，當謝者西曹掾為〔通〕謝部。〔一０〕吏二千石初除，詣東曹掾拜部，謁者贊之。
丞相門無塾，門署用梗板，方圓三尺，不堊色，不郭邑，署曰丞相府。東門、西門長史物故，廷尉正、監守。
丞相初置，吏員十五人，皆六百石，分為東、西曹。案：北堂書鈔設官部引「東西曹掾秩四百石」。東曹九人，出督州為刺史。西曹六人，其五人來白事東廂為侍中，一人留府曰西曹，領百官奏事。長安給騎亭長七十人，六月一更倉頭廬兒。出入大車駟馬，前後大車、駢車，中二千石屬官以次送從。
丞相、太尉、大將軍史，秩四百石。
丞相、刺史常以秋分行部，御史為駕四封乘傳。到所部，郡國各遣吏一人迎界上，案：漢書武帝紀注引作「各遣一吏，迎之界上」。得載別駕自言受命移郡國，與刺史從事盡界罷。行載從者一人，得從吏所察六條。刺史舉民有茂材，移名丞相，丞相考召，取明經一科，明律令一科，能治劇一科，各一人。詔選諫大夫、議郎、博士、諸侯王傅、僕射、郎中令，取明經。選廷尉正、監、平案章，取明律令。選能治劇長安、三輔令，取治劇。皆試守，小冠，滿歲為真，以次遷，奉引則大冠。
武帝元狩六年，初置大司馬。
丞相司直、〔一一〕案「直」本訛作「置」，今改正。諫大夫秩六百石；丞相少史秩四百石，案：漢書昭帝紀如淳注引「丞相少史」有武帝初置」四字。次三百石、百石。書令史斗食，缺，試中二十書佐高第補，因為騎史。武帝元狩六年，丞相吏員三百八十二人：史二十人，秩四百石；少史八十人，秩三百石；屬百人，秩二百石；屬史百六十二人，秩百石。皆從同秩補。以為有權衡之量，不可欺以輕重；有丈尺之度，不可欺以長短。官事至重，古法雖聖猶試，故令丞相設四科之辟，以博選異德名士，稱才量能，不宜者還故官。第一科曰德行高妙，志節清白。二科曰學通行修，經中博士。三科曰明曉法令，足以決疑，能案章覆問，文中御史。四科曰剛毅多略，遭事不惑，明足以照姦，勇足以決斷，才任三輔劇令。案：「劇」字從藝文類聚職官部引補。皆試以能，信然後官之。案：藝文類聚、太平御覽職官部引無「信」字，又「能」上有「其」字。第一科補西曹南閣祭酒，二科補議曹，三科補四辭八奏，四科補賊決。案：藝文類聚引無「賊」字。其以詔使案事御史為駕一封，行赦令駕二封，皆特自奏事，各以所職劾中二千石以下。選中二十書佐試補令史，令史皆斗食，遷補御史令史。其欲以秩留者，許之。歲舉秀才一人，廉吏六人。
丞相典天下誅討賜奪，吏勞職煩，故吏眾。
君侯月一行屯衛，騎不以車。衛士初至未入，君侯到都門外勞賜吏士。
武帝元封五年，初分十三州，刺史假印綬，有常治所。案：漢書武帝紀注引此在上文「常以秋分行部」上，又作「假刺史印綬」。奏事各有常會，擇所部二千石卒史與從，案：當有「事」字。〔一二〕傳食比二千石所傳。刺史奏幽隱奇士，拜為三輔縣令，比四百石。居後六卿，一切舉試守令，取徵事。徵事，比六百石。皆故吏二千石不以贓罪免，降秩為徵事。絳衣奉朝賀。案：注「絳衣奉朝賀」五字，從漢書昭帝紀注引補。
哀帝元壽二年，以丞相為大司徒。案：以上從續漢志補注引補。郡國守丞案：續漢志補注引無「丞」字。長史上計案：漢書朱買臣傳注引「郡國丞長吏與計吏俱送計」。事竟，遣君侯出坐庭，上案：續漢志補注引作「公出庭上」。親問百姓所疾苦。計室掾吏案：續漢志補注引作「記室掾史」一人大音者讀敕畢，遣敕曰：「詔書殿下，案：「殿」本作「數」，從續漢志補注引改。禁吏無苛暴，丞長史歸告二千石，順民所疾苦，案：「順」本作「凡」，從續漢志補注引改。急去殘賊，審擇良吏，無任苛刻。治獄決訟，務得其中。明詔憂百姓困於衣食，二千石帥勸農桑，思稱厚恩，有以賑贍之，無煩擾奪民時。案：續漢志補注引「擾」作「撓」。公卿以下，務飭儉恪，案：續漢志補注引「公卿」上有「今日」二字，無下文「今俗」二字。今俗奢奓過制度，日以益甚，二千石務以身帥有以化之。民冗食者請諭以法，案：本作「謹以法」，從續漢志補注引改。〔一三〕養視疾病，致醫藥務治之。案：「治」本作「活」，從續漢志補注引改。詔書無飾廚傳增養食，案：續漢志補注引作「無飾廚養」。至今未變，或更尤過度，案：續漢志補注引作「又更過度」。甚不稱。歸告二千石，務省約如法。且案不改者，長吏以聞。官寺鄉亭案：「官」本作「守」，從續漢志補注引改。漏敗，垣牆壞所治，案：續漢志補注引「所」作「不」。無辦護者，不稱任，案：續漢志補注引「稱」作「勝」。先自劾不應法。歸告二千石勿聽。」十年，更名相國。案：「十年，更名相國」六字，從續漢志補注引補。
惟神爵三年十月甲子，丞相受詔之官，皇帝延登，親詔之案：漢書五行志注引「丞相、御史大夫初拜，皇帝延登親詔」。曰：「君其進，虛受朕言。朕鬱于大道，獲保宗廟，兢兢師師，夙夜思過失，不遑康寧，晝思百官未能綏。於戲丞相，其帥意無怠，以補朕闕。於戲群卿大夫，百官慎哉！不勗于職，厥有常刑，悉乃心，和裕開賢，俾之反本乂民，廣風一俗，靡諱朕躬。天下之眾，受制於朕，丞相可不慎歟？於戲！君其誡之。」
丞相府官奴婢傳漏以起居，不擊鼓。官屬吏不朝，旦白錄而已。諸吏初除謁視事，問君侯應閤奴名，白事以方尺板叩閤，大呼奴名。君侯出入，諸吏不得見，見禮如師弟子狀。掾史有過，君侯取錄，推其錄，三日白病去。
御史、衛尉寺在宮中，案：漢書百官公卿表注引漢官儀：「衛尉寺在公門內。」太平御覽職官部引此句，下有胡廣曰：「宮闕寺內衛士，於周垣下為廬舍，若今之伏宿屋矣。」〔一四〕亦不鼓。
詔書以朱鉤施行。案：「以」本作「下」，從北堂書鈔藝文部引改。〔一五〕詔書下，有違法令，施行之不便，曹史白封還尚書，對不便狀。
丞相有病，案：漢書翟方進傳注引「病」作「疾」，下同。皇帝法駕親至問病，從西門入。即薨，移居第中，車駕往弔，賜棺、斂具，贈錢、葬地。案：翟方進傳注引「賜」、「贈」二字互易。葬日，公卿以下會送。案：翟方進傳注引「會送」作「會葬焉」。
有天地大變，天下大過，皇帝使侍中持節乘四白馬，賜上尊酒十斛，案：「酒」字從漢書翟方進傳如淳注、藝文類聚職官部引補。養牛一頭，策告殃咎。使者去半道，丞相即上病。使者還，案：「即」字從翟方進傳注引補。藝文類聚引作「丞相病上」，又「使者」上有「追」字。未白事，尚書以丞相不起病聞。丞相不勝任，使者奉策書，駕騩駱馬，案：藝文類聚職官部引無「騩」字。即時布衣，步出府，免為庶人。丞相有他過，使者奉策書，駕騅騩馬，即時步出府，乘棧車牝馬，案：藝文類聚引「牝」作「牡」。漢書孔光傳注引無「牝馬」二字。歸田里思過。日食，即日下赦曰制。詔御史，其赦天下自殊死以下。及吏不奉法，乘公就私，淩暴百姓，行權相放，治不平正，處官不良，細民不通，下失其職，俗不孝弟，不務於本，衣服無度，出入無時，眾彊勝寡，盜賊滋彰，丞相以聞。於是乃命刺史出刺并察監御史。元封元年，御史止不復監。後御史職與丞相參增吏員，凡三百四十一人，分為吏、少史、屬，亦從同秩補，率取文法吏。案：漢書武帝紀如淳注引「御史亦有屬」。
廷尉正、監、平物故，以御史高第補之。御史少史行事如御史，少史有所為，即少史屬得守御史，行事如少史。少史秩比六百石。御史少史物故，以功次徵丞相〔史〕守御史少史。〔一六〕所代到官視事，得留罷中二千石詹事、水衡都尉。
丞相史物故，調御史少史守丞相史，若御史少史。監祠寢園廟，調御史少史屬守，不足，丞相少史屬為倅，事已罷。
丞相、刺史、侍御史，皆稱卿，不得言君。
武帝時，案：三字從北堂書鈔設官部引補御史中丞督司隸，司隸督司直，司直督刺史二千石以下至墨綬。案：「刺史」二字從太平御覽職官部引補。北堂書鈔引作「御史中丞督司隸，司隸督丞相，丞相督司直，司直督刺史，刺史督二千石下至墨綬」，文與此異。〔一七〕
大夫見孝廉、上計丞、長史，皆於宮司馬門外，案：「於宮」二字本作「放官」，從北堂書鈔設官部引改。比丞相掾史白錄。
御史大夫寺在司馬門內，門無塾，門案：太平御覽職官部引無上「門」字。〔一八〕初學記職官部引作「門無扁題」。署用梓板，不起郭邑，題曰御史大夫寺。
大夫初拜，策曰：「惟五鳳三年正月乙巳，御史大夫之官，皇帝延登，親詔之曰：「御史大夫其進，虛受朕言。朕鬱于大道，獲保宗廟，兢兢師師，夙夜思己失，不遑康寧，晝思百姓未能綏。於戲御史大夫，其帥意盡心，以補朕闕。於戲九卿、群大夫，百官慎哉！不勗于厥職，厥有常辟，往悉乃心，和裕開賢，俾賢能反本乂民，靡諱朕躬。天下之眾，受制於朕，以法為命，可不慎歟？於戲御史大夫，其誡之。」」
御史大夫案：四字從續漢志補注引補。此條本與上文相連，今從續漢志補注，別為一條。敕上計丞、長史曰：「詔書殿下，案：「殿」本作「數」，從續漢志補注引改。布告郡國，臣下承宣無狀，多不究，百姓不蒙恩被化，守、丞、長史到郡，與二千石同力，案：「同」字從續漢志補注引補。為民興利除害，務有以安之，稱詔書。郡國有茂才不顯者言上，案：「有」字本在「郡國」上，從續漢志補注引改。殘民貪污煩擾之吏，百姓所苦，務勿任用。方察不稱者，案：「者」下本有「也」字。又無下文一段，從續漢志補注引刪改。刑罰務於得中，惡惡止其身。選舉民侈過度，務有以化之。問今歲善惡孰與往年，對上。問今年盜賊孰與往年，得無有群輩大賊，對上。」
校勘記〔一〕孔本書鈔卷一三一、影宋本御覽卷六八二引皆有「玉」字，孫氏刪之，非。
〔二〕此引從御覽卷六八二，非。當依書鈔卷一三一引作「自秦以來」。
〔三〕據通典卷二四、御覽卷二二七補「四人」二字。四庫館臣輯漢官舊儀即作「四人持書給事」。
〔四〕續漢百官志補注引蔡質漢儀作「主封門」，通典卷二二同。
〔五〕此出處當作廣韻卷三上平聲三十四果注。
〔六〕諸本續漢百官志補注均作「拜名」，孫案非，且斷句亦誤。
〔七〕諸本續漢志補注均作「印為章」，孫案非。又「也」字見通典禮部，非出於職官部。
〔八〕影宋本御覽卷二０四作「兩黑轓」，與類聚同。
〔九〕類聚卷四五、御覽卷二０四均作「戈絳」，孫案非。
〔一０〕據四庫館臣輯本補「通」字。
〔一一〕司直秩比二千石，不當與諫大夫同列，原引不誤。
〔一二〕漢書王尊傳如淳注引有「事」字。
〔一三〕唯點校本續漢志補注作「謹」，與永樂大典同。
〔一四〕漢書百官公卿表注所引乃漢舊儀，無「宮」下「門」字。孫氏言出漢官儀，乃涉百官公卿表旁注而誤。又師古注曰「胡廣云主宮闕之門內衛士，於周垣下為區廬。區廬者，若今之杖宿屋矣」，較御覽之引更詳確。又影宋本御覽卷二二九「宮」作「京」，引胡廣注則「寺」作「之」，「舍」作「者」，亦與孫案異。
〔一五〕孔本書鈔卷一０三仍引作「下」。
〔一六〕據四庫館臣輯本補「史」字。
〔一七〕孔本書鈔卷六二與四庫館臣輯本同。孫案乃沿陳本之訛。
〔一八〕影宋本御覽卷二二五引有上「門」字。
漢舊儀卷下議郎衛宏撰清孫星衍校中宮及號位皇后稱中宮。
婕妤見，大長秋稱「皇后為婕妤下輿」，坐稱「起」，禮比丞相。娙娥見，女御長稱「謝」，案：漢書戾太子傳如淳注引作「皇后見娙娥以下，長御稱謝」。禮比將軍、御史大夫。案：史記外戚世家索隱引作「娙娥秩比將軍、御史大夫」。昭儀見，稱「謝」，比中二千石。貴人見，稱「皇后詔曰可」，禮比二千石。美人無數。婕妤以下皆居掖庭，置令、丞、廬監，宦者。女御長如侍中。案：漢書外戚傳晉灼注引作「有女長御，比侍中（官）」。〔一〕戾太子傳注引作「女長御比侍中」，在「皇后見娙娥」上。
皇后一人。婕妤以至貴人，皆至十數。美人比待詔，無數，元帝、成帝皆至千人。〔二〕
侍中左右近臣見皇后，如見帝。見婕妤，案：「帝見」二字從藝文類聚職官部、太平御覽職官部引補。北堂書鈔設官部、初學記職官部引無「見」字。〔三〕行則對壁，坐則伏茵。案：北堂書鈔引作「守茵」。〔四〕皇后、婕妤乘輦，餘皆以茵，四人輿以行。案：藝文類聚后妃部引，與下二條相連。
皇后玉璽，文與帝同。皇后玉璽，金螭虎紐。一本無此條。案：下「玉璽」本作「之璽」，從初學記中宮部引改。太平御覽皇親部引「虎紐」作「武紐」。〔五〕注疑後人所加。
皇后春桑，皆衣青，手采桑，以繅三盆繭，案：「盆」字本作「瓮」，從藝文類聚后妃部引改。示群臣妾從。案：「示」字從藝文類聚引補。春桑生而皇后親桑，於苑中蠶室，養蠶千薄以上。案：藝文類聚引「薄」作「箔」。祠以中牢羊豕，祭蠶神曰苑窳婦人、寓氏公主，凡二神。群臣妾從桑還，獻於繭觀，案：藝文類聚引作「獻繭於館」。太平御覽布帛部引作「皇后親蠶，〔還〕獻繭」。〔六〕皆賜從采桑者樂。皇后自行。凡蠶絲絮，織室以作祭服。案：太平御覽服用部、布帛部引俱無「以」字。祭服者，冕服也。天地宗廟群神五時之服。皇帝得以作縷縫衣，皇后得以作巾絮而已。案：「后」下「得」字，太平御覽布帛部引作「間」，「巾絮」服用部引作「絮巾」。置蠶官令、丞，案：文選報任少卿書注引作「蠶室，置蠶官也」。〔七〕諸天下官下法皆詣蠶室，案：後漢書陳忠傳注引「少府若廬〔獄〕有蠶室」，疑此注文。〔八〕與婦人從事，故舊有東西織室作治。
皇后五日一上食，食賜上左右酒肉，留宿，明日平旦歸中宮。
皇帝聘皇后，黃金萬斤。案：北堂書鈔禮儀部引作「以金萬斤」。
立皇后、太子，大赦天下，賜天下男子爵，女子牛酒繒帛，夫增秩。
掖庭令晝漏未盡八刻，廬監以茵次上婕妤以下至後庭，訪白錄所錄，所推當御見。刻盡，去簪珥，蒙被入禁中，五刻罷，即留。女御長入，扶以出。御幸賜銀鐶，案：太平御覽服用部引作「宮人御幸賜銀環」。北堂書鈔儀飾部引「環」上有「指」字。令書得環數，計月日無子，罷廢不得復御。
宮人擇官婢年八歲以上，〔九〕侍皇后以下，年三十五出嫁。乳母取官婢。
皇太子稱家，動作稱從。
皇太子黃金印，紐，印文曰章，下至二百石，皆為通官印。
太傅一人，真二千石，禮如師。亡新更為太子師，中庶子五人，職如侍中，秩六百石。
中尚翼中涓，如中黃門，案：史記高祖功臣侯者年表集解引作「天子有中涓，如黃門」。皆宦者。
門大夫比郎將。
洗馬職如謁者，十六人，選郎中補也。
庶子舍人，四百人，如郎中，秩比二百石，無員，多至四百人。案：與續漢志不合。又補注「太子舍人」引漢官曰「十三人」，此當有訛。亡新改名為翼子。
率更令，秩千石，主庶子、舍人更直。亡新改為中更。丞一人，秩四百石。
家令，秩千石，主倉獄。亡新改為中更。
家府比二千石。
僕，秩千石，主馬。
庶子，秩比四百石，如中郎，無員。亡新改為中翼子。
衛率，秩比千石。案：漢官百官公卿表如淳注引作「衛率主門衛，秩千石」。丞一人，主門衛。
食官令，秩六百石。丞一人。
中盾，秩四百石，主周衛徼循。案：漢書敘傳注引作「主徼巡宮中」。
庶子、舍人五日一移，主率更長〔三〕不會輒斥。〔一０〕官奴擇給書計，案：漢書鮑宣傳臣瓚注引無「擇」字。從侍中以下為倉頭，案：鮑宣傳注引「以」作「已」，「倉」作「蒼」。青幘，與百官從事從入殿中。省中待使令者，皆官婢，擇年八歲以上衣綠曰宦人，案：「宦人」當作「宮人」。外戚傳注引「宮人者，省中侍使官婢，名曰宮人，非天子掖庭中也」。疑此注文。不得出省門。置都監。老者曰婢，婢教宦人給使尚書。侍中皆使官婢，不得使宦人。奴婢欲自贖，錢千萬，免為庶人。宮殿中宦者署、郎署，皆官奴婢。傳言曰作者，歌傳以呼召侍中以下署長。宦者及郎署長各顧門戶，擇官奴赤幘，部領作者，掃除曰正。歌傳取於雒陽，古周時傳呼聲法。
天子六廄，未央廄、承華廄、騊駼廄、路軨廄、案：漢書百官公卿表注引作「輅軨」，在「騎馬」下，又引皆無「」字。騎馬廄、大廄，馬皆萬匹。
中黃門駙馬、犬宛馬、案：「馬」字從文選赭白馬賦注引補。汗血馬、乾河馬、天馬、果下馬。果下馬，高三尺，駕輦。大宛、汗血馬皆高七尺。乾河馬，華山神馬種也。
長安城方六十里，案：史記呂太后本紀索隱、續漢志補注引皆作「方六十三里」。又史記高祖本紀索隱引「高祖六年，更名咸陽曰長安」，疑此注文。經緯各十五里，案：續漢志補注引「各」下有「長」字。十二城門，積九百七十三頃，百二十亭。案：三輔黃圖一引作「長安城中，經緯各長三十二里十八步，地九百七十三頃，八街九陌，三宮九府，三廟，十二門，九市，十六橋。地皆黑壤」。〔一一〕文與此異。長安城方六十里，中皆屬長安令。案：續漢志補注引無「方六十里」四字。置左、右尉。城東、城南置廣部尉，城西、城北置明部尉，凡四尉。
皇后、太子案：初學記中宮部引作「皇后、太后」。各食四十縣，案：初學記、藝文類聚后妃部、太平御覽皇親部兩引俱作「三十縣」。曰湯沐邑。
帝子為王。王國置太傅、相、中尉各一人，秩二千石，以輔王。僕一人，秩千石。郎中令，秩六百石，置官如漢官官吏。郎、大夫四百石以下自調除。國中漢置內史一人，秩二千石，治國如郡太守、都尉職事，調除吏屬。相、中尉、傅不得與國政，輔王而已。當有為，移書告內史。內史見傅、相、中尉，禮如都尉。太守、〔一二〕相置長史，中尉及內史令置丞一人，案：「令」當作「各」。皆六百石。成帝時，大司空何武奏罷內史，相如太守，中尉如都尉，參職。是後相、中尉爭權，與王遞相奏，常不和。案：續漢志補注引作「是後中尉爭權，與王相奏，常不和」。
王子為侯。案：四字從漢書武帝紀如淳注、文選六代論注引并為一條。侯、王歲以戶口酎黃金，獻于漢廟，案：武帝紀注、文選注、三輔黃圖五引無「獻」字。皇帝臨受獻金以助祭。大祠曰飲酎，案：三輔黃圖引注云：「因八月嘗酎，會諸侯廟中，出金助祭，謂之酎金。」飲酎受金，小不如斤兩，色惡，王奪戶，案：武帝紀注、文選注、三輔黃圖引作「王削縣」。侯免國。
漢承秦郡，置太守，治民斷獄。都尉治獄，都尉治盜賊甲卒兵馬。
民年二十三為正，一歲而以為衛士，案：漢書高帝紀如淳注引無「而以」二字。一歲為材官騎士，習射御騎馳戰陣。八月，太守、都尉、令、長、相、丞、尉會都試，課殿最。水處為樓船，亦習戰射行船。案：通典職官引無「行船」二字。
邊郡太守各將萬騎，行障塞烽火追虜。置長史一人，掌兵馬。丞一人，治民。當兵行，長史領。置部都尉、千人、司馬、候、農都尉，皆不治民，不給衛士。材官、樓船年五十六老衰，乃得免為庶民，案：「庶」字從漢書高帝紀如淳注引補。又「老衰」作「衰老」。就田里。民應令選為亭長。
亭長課射，游徼徼循。尉、游徼、亭長，皆習設備五兵。五兵：弓弩，戟，盾，刀劍，甲鎧。案：北堂書鈔設官部引作「五兵，言弩，戟，刀，鉤，鎧也」。〔一三〕
鼓武吏案：續漢志補注引漢官儀「鼓」下無「武」字。赤幘大冠，行縢，帶劍佩刀，持盾被甲，設矛戟，習射。
設十里一亭，亭長、亭候；五里一郵，郵閒案：史記留侯世家索隱引作「郵人居閒」。相去二里半，司姦盜。亭長持三尺板以劾賊，索繩以收執盜。
舊制尉皆居官署，有尉曹官中領平鎖署。
更令吏曰令史，丞吏曰丞史，案：漢書陳涉傳晉灼注引兩「吏」字俱作「史」。尉吏曰尉史，捕盜賊得捕格。
縣戶口滿萬，置六百石令，多者千石。戶口不滿萬，置四百石、三百石長。大縣兩尉，小縣一尉，丞一人。三百石丞、縣長黃綬，皆大冠。亡新命長為宰，皆小冠，號曰夫子。亡新時有五百石，八百石。府下置詔獄。府，河南府也。鄧展曰：舊洛陽有兩獄。案：注引鄧展，非本文。
建始二年，益三河及大郡太守秩。十二萬戶以上為大郡太守，小郡守遷補大郡。
元朔三年，以上郡、西河為萬騎太守，月奉二萬。綏和元年，省大郡萬騎員，秩以二千石居。舊制：令六百石以上，尚書調；拜遷四百石長相至二百石，丞相調；除中都官百石，大鴻臚調；郡國百石，二千石調。哀帝時長相皆黑綬。亡新吏黑綬，有罪先請，與廉吏同。
內郡為縣，三邊為道，皇后、太子、公主所食為邑。
算民，案：後漢書皇后紀注引「八月初為算賦，故曰算民」。疑此注文。年七歲以至十四歲出口錢，人二十三。二十錢，以食天子。案：「二十錢」三字從漢書昭帝紀如淳注引補。高帝紀如淳注、後漢書光武紀注引作「出口錢，人二十，以供天子」。〔一四〕其三錢者，武帝加口錢，以補車騎馬。案：高帝紀注、光武紀注引作「至武帝時，又口加三錢，以補車騎馬」。舊本「馬」下本有「逋稅」二字，是後人因光武紀注誤加，今刪。又令民男女年十五以上至五十六出賦錢，案：「出」字從高帝紀如淳注、光武紀注引補。人百二十為一算，以給車馬。案：高帝紀如淳注引為「治庫兵車馬」。民田租，案：「租」本作「積」，從文選天監三年策秀才文注引改。以給經用，備凶年。山澤魚鹽市稅，以給私用。
漢舊制，天下郡國凡百六，邑侯國凡千八百。上林苑中昆明池、鎬池、牟首諸池，取魚鱉，給祠祀。用魚鱉千枚以上，餘給太官。案：「上林苑」以下，當別為一條。
上林苑中，廣長三百里，置令、丞、左右尉。案：「廣長」以下十一字，從太平御覽居處部引補。初學記居處部引「尉」上有「中部」二字。三輔黃圖四引作「有令有尉，禽獸簿記其名數」。百五十亭苑，案：此句從初學記引補。苑中養百獸。案：「苑中」二字從三輔黃圖引補。〔一五〕又「養」上本有「以」字，從兩書引刪。禽鹿嘗祭祠祀，賓客用鹿千枚，兔無數。佽飛具繒繳案：漢書元帝紀如淳注引「繒」作「矰」。以射鳧鴈，應給祭祀置酒，每射收得萬頭以上，給太官。
上林苑中，天子遇秋冬射獵，案：「遇」字從太平御覽居處部引補。又引下有「苑中」二字。取禽獸無數實其中。離宮觀七十所，案：太平御覽、白帖三十八引無「觀」字。皆容千乘萬騎。
武帝時，使上林苑中官奴婢，及天下貧民貲不滿五千案：太平御覽居處部引「五千」作「五十萬」。徙置苑中養鹿。因收撫鹿矢，人日五錢，到元帝時七十億萬，以給軍擊西域。
古者諸侯治民。周以上千八百諸侯，其長伯為君，次仲、叔、季為卿大夫，支屬案：本此下有「為庶于，皆世官位。至秦始皇帝滅諸侯為郡縣，不世官，守、相、令、長以他姓相代，去世卿大夫支屬」共三十七字，複衍也，今刪。〔一六〕為士、庶子，皆世官位。至秦始皇帝滅諸侯為郡縣，不世官，守、相、令、長以他姓相代，案：本無「長」字，從上復出者添。去世卿大夫士。
漢承秦爵二十等，以賜天下。爵者，祿位也。
公士，一爵。賜一級為公士，謂為國君列士也。
上造，二爵。賜爵二級為上造，上造乘兵車也。
簪褭，三爵。賜爵三級為簪褭。
不更，四爵。賜爵四級為不更，不更主一車四馬。
大夫，五爵。賜五級為大夫，大夫主一車，屬三十六人。
官大夫，六爵。賜爵六級為官大夫，官大夫領車馬。案：北堂書鈔設官部引「領」下有「他」字。
公大夫，七爵。賜爵七級為公大夫，公大夫領行伍兵。
公乘，八爵。賜爵八級為公乘，與國君同車。
五大夫，九爵。賜爵九級為五大夫。以上次年德者案：「者」字從北堂書鈔設官部引補。為官長將率。秦制爵等，生以為祿位，死以為號謚。
左庶長，十爵。
右庶長，十一爵。
左更，十二爵。
中更，十三爵。
右更，十四爵。
少上造，十五爵。
大上造，十六爵。
駟車庶長，十七爵。
大庶長，十八爵。
侯，十九爵。案：漢書百官公卿表十九「關內侯」。
列侯，二十爵。
秦制二十爵。男子賜爵一級以上，有罪以減，年五十六免。無爵為士伍，年六十乃免者，案：本作「老」，今改。有罪，各盡其刑。凡有罪，男髡鉗為城旦，城旦者，治城也；女為舂，舂者，治米也，皆作五歲。完四歲，鬼薪三歲。鬼薪者，男當為祠祀鬼神，伐山之薪蒸也；女為白粲者，以為祠祀擇米也，皆作三歲。罪為司寇，司寇男備守，女為作，如司寇，皆作二歲。男為戍罰作，女為復作，皆一歲到三月。案：此下疑有脫訛。令曰：秦時爵大夫以上，令與亢禮。
五人為伍，伍長一人。十人為什，什長一人。百人為卒，卒史一人。五百人為旅，旅帥一人。二千五百人為師，師帥一人。萬二千五百人為軍，軍將一人。以上卿為將軍。九夫為井，四井為邑，四邑為邱，四邱為乘。乘則具車一乘，四馬，步卒三十六人。千乘之國，馬四千匹，步卒三萬六千人，為三軍，大國也。次國二軍，小國一軍。
校勘記〔一〕據漢書外戚傳晉灼注刪「官」字。原注「官」作「宮」，屬下讀，句作「宮長豈此邪」。
〔二〕四庫館臣輯本作「皆且千人」。
〔三〕孔本書鈔卷五八、中華書局排印本初學記卷一二「婕妤」上均有「見」字。
〔四〕孔本書鈔卷五八作「伏茵」。
〔五〕影宋本御覽卷一三五仍作「虎紐」。
〔六〕影宋本御覽卷八一九「獻」上有「還」字，據補。
〔七〕胡刻本文選注引作「衛宏漢儀以為置蠶宮，今承諸法云」。
〔八〕據後漢書陳忠傳注「若盧」下補「獄」字。
〔九〕「官婢」原作「宮婢」，據四庫館臣輯本改。漢書外戚傳注即曰：「宮人者，省中侍使官婢，名曰宮人。事見漢舊儀。」亦可為證。
〔一０〕據四庫館臣輯本補「三」字。
〔一一〕「地皆黑壤」四字係三輔黃圖之文，與漢舊儀無涉，孫氏引誤。
〔一二〕「太守」係「太傳」之誤。說見四庫館臣輯本按語。
〔一三〕孔本書鈔卷七九作「五兵言弩，盾，刀，鉤，鎧也」。
〔一四〕漢書高帝紀如淳注僅引下文「又令」至「以給車馬」二十八字，未及孫案所引十字。下案亦然。
〔一五〕三輔黃圖所引與「上林詔獄」相聯繫，與此引多異。補「苑中」二字，當依御覽卷一九六。
〔一六〕浙江書局本漢舊儀未衍此三十七字，孫氏所據本誤。下案亦同。
漢舊儀補遺卷上漢議郎衛宏撰清孫星衍校集太尉、司徒長史，秩比二千石，號為「毗佐三台，助鼎和味」。其遷也，多據卿校也。北堂書鈔設官部、文選潘安仁金谷集作詩注〔一〕公府掾試博士者，拜郎中也。〔二〕北堂書鈔設官部
或曰漢初掾史辟，皆上言，故有秩皆比命士。其所不言，則為百石屬。其後皆自辟，故通為百石云。太平御覽職官部
御史中丞，兩梁冠，秩千石。內掌蘭臺，〔外〕督諸州刺史，〔三〕糾察百寮。北堂書鈔設官部
御史中丞朝會獨坐。出討姦猾，內與尚書令、司隸校尉會同，皆專席，京師號之〔曰〕「三獨坐」者也。〔四〕北堂書鈔設官部
侍御史，周官也。始皇滅楚，以其君冠賜御史。漢興襲秦，因而不改。掌注言行，糾諸不法。府掾屬高第補之。秩六百石，員五十人。北堂書鈔設官部案：當依續漢志作「十五人」。
惠帝三年，相國奏遣御史監三輔郡，察辭詔凡九條。監者二歲更，常以中月奏事也。北堂書鈔設官部
太常卿贊饗一人，〔五〕秩六百石，掌贊天子。史記封禪書索隱、續漢志補注
太常主導贊助祭，皆平冕七旒，玄上纁下，華蟲七章。漢陵屬三輔，太常月一行。太平御覽職官部
丞舉廟中非法者。續漢志補注
廟祭，太祝令主席酒。續漢志補注
大宰令屠者七十二人，宰二百人。漢書宣帝紀注
太史令冠一梁，秩六百石。丞二人，三百石。北堂書鈔設官部
太史令凡歲將終，奏新年歷。凡國祭祀喪娶之事，掌奏良日及時節禁忌。北堂書鈔設官部
太史公，武帝置，位在丞相上。天下計書先上太史公，副上丞相，序事如古春秋。司馬遷死後，宣帝以其官為令，行太史〔公〕文書而已。〔六〕漢書司馬遷傳如淳注
承周史官，至武帝置太史公。司馬遷父談為太史。〔七〕遷年十三，乘傳行至天下，〔八〕求古諸侯之史記。太平御覽職官部
博士，秦官。博者，通于古今；〔士者〕辯于然否。〔九〕北堂書鈔設官部
孝文皇帝時，博士七十餘人，朝服玄端，章甫冠。藝文類聚職官部、太平御覽職官部
武帝初置博士，取學通行修，博學多藝，曉古文爾雅，能屬文章者為高第。朝賀位次中郎官史。〔一０〕稱先生，不得言君，其真弟子稱門人。北堂書鈔設官部、藝文類聚職官部、太平御覽職官部
博士祭酒，選有道之人習學者祭酒。〔一一〕國子，卿大夫之子弟。北堂書鈔設官部
太常博士弟子試射策，中甲科補郎，中乙科補掌故。史記錯列傳索隱
光祿大夫，秩比二千石，不言屬光祿勳。光祿勳門外特施行馬，以旌別之。太平御覽職官部案：藝文類聚職官部、白帖七十五引作「漢官儀」。〔一二〕
三署郎見光祿勳，執板拜；若見五官、左右將，執板不拜；於三公、諸卿，無敬。通典職官
有二郎為此頌貌威儀事。有徐氏，徐氏後有張氏，不知經，但能盤辟為禮容。天下郡國有容史，皆詣魯學之。漢書儒林傳蘇林注
謁者缺，選郎中（令）美鬚〔眉〕大音者以補之。〔一三〕功次當遷，欲留增秩者，許之。北堂書鈔職官部、唐六典九、通典職官
孝武太初初置羽林，象天有羽林星，為國之羽翼，如林之盛也。北堂書鈔設官部
羽林郎，選良家子弟〔便〕弓馬者為之。〔一四〕一名巖郎，言其禦侮巖除之下，或謂嚴厲素。北堂書鈔設官部
未央廄主理大廄三署，案：北堂書鈔引作「主治獄五署郎」。〔一五〕屬太僕。北堂書鈔設官部、〔一六〕初學記政理部
太僕牧師諸苑三十六所，分布北邊、西邊。以郎為苑監，官奴婢三萬人，分養馬三十萬頭，〔一七〕擇取教習給六廄，牛羊無數，以給犧牲。漢書景帝紀如淳注、後漢書和帝紀注、〔一八〕三輔黃圖四、唐六典十七、藝文類聚職官部、太平御覽職官部
別火，獄令官，主治改火之事。漢書如淳注
郡邸獄，治天下郡國上計者，屬大鴻臚。漢書宣帝紀注、太平御覽刑法部
司空詔獄，治列侯、二千石，屬宗正。北堂書鈔設官部〔一九〕
漢制：八座丞、郎初拜，並集都〔座〕交禮，遷又解交。〔二０〕太平御覽職官部
高后選孝廉為郎。吏二千石以上，視事滿三年，得任同產若子一人為郎。漢書哀帝紀應劭注、北堂書鈔設官部
符節令，領尚書符璽郎四人。北堂書鈔設官部
太官令一人，秩六百石，掌鼎俎饌具。世祖中興，以孝廉年滿五十守宮令，與謁者失職權者與之。〔二一〕北堂書鈔設官部
尚書陳忠奏太官宜著兩梁冠。〔二二〕北堂書鈔設官部
太官主飲酒，〔二三〕皆令、丞治。太官湯官奴婢各三千人，置酒，〔二四〕皆緹蔽膝綠幘。北堂書鈔設官部、太平御覽職官部、布帛部
獄二十六所，導官無獄。漢書張湯傳蘇林注
若盧獄令，主治庫兵、將相大臣。漢書百官公卿表如淳注、王吉傳注、後漢書和帝紀注案：後漢書注引作「主鞫將相大臣」。
若盧右丞，〔二五〕主治庫兵者。漢書王吉傳注
中書令，〔二六〕領贊尚書，出入奏事，秩千石。唐六典九
中書掌詔誥荅表，皆機密之事。〔二七〕北堂書鈔設官部
掖庭詔獄令丞，宦者為之，主理婦人女官也。漢書劉輔傳注
執金吾車駕出，從六百騎，走六千二百人。北堂書鈔設官部
中壘校尉主北軍壘門內，尉一人主上書者獄。上章於公車，有不如法者，以付北軍尉，北軍
尉以法治之。漢書劉向傳如淳注
寺互。都船獄令，主治水官也。〔二八〕漢書百官公卿表如淳注
太子家獄，治太子官屬、太子太傅。北堂書鈔設官部〔二九〕
將作大匠改作少府，案：「改」當作「將」。續漢志云：「承秦，曰將作少府。」景帝中六年更名也。藝文類聚職官部
省中有五尚，即尚食、尚冠、尚衣、尚帳、尚席。通典職官案：省中五尚不見於百官公卿表，疑屬大長秋。
上林詔獄主治苑中禽獸宮館事，屬水衡。漢書成帝紀注
長安中諸官獄三十六所。漢書宣帝紀注
東市獄屬京兆尹，西市獄屬左馮翊。北堂書鈔刑法部、太平御覽刑法部
司隸校尉，武帝初置。後諸侯王貴戚不服，乃以中都中官徒奴千二百人屬為一校尉部刺史，督二千石也。北堂書鈔設官部
司隸校尉統皇太子、三公以下，〔及〕旁州郡，〔三０〕無所不統也。北堂書鈔設官部
司隸校尉初置，唯蓋寬饒、王章、鮑宣，貴戚憚之，京師政清。北堂書鈔設官部〔三一〕
司隸治所，故孝武廟。續漢志補注
駙馬都尉，掌騎從，武帝置，秩比二千石。太平御覽皇親部
持節夾乘輿車騎從者，云常侍騎。史記爰盎列傳索隱
諸給事中日上朝謁，〔三二〕平尚書奏事，分為左右曹。以有事殿中，故曰給事中。多名儒、國親為之，掌左右顧問。漢書百官公卿表晉灼注、通典職官、初學記職官部、太平御覽職官部
吏四百石以下，自除國中。漢書衡山王傳如淳注
刺史得擇所部二千石卒史與從事。漢書王尊傳注
武帝元年，令郡國舉孝廉各一人，詣御史舉試，拜為郎中。北堂書鈔設官部
大縣二人，其尉將屯九百人。史記陳涉世家索隱
諸侯王印，黃金橐駝紐，〔三三〕文曰璽，謂刻曰某王之璽。赤地綬。列侯黃金印，龜紐，文曰印。謂刻曰某侯之印。丞相、大將軍案：初學記引無「大」字黃金印，龜紐，文曰章。謂刻曰某官之章。御史大夫章。匈奴單于黃金印，橐駝紐，文曰章。御史、案：初學記引無「御史大夫」以下。二千石案：初學記引「二」上有「中」字。銀印，紐，文曰章。千石、六百石、四百石銅印，鼻紐，文曰印。謂紐但作鼻，不為蟲獸之形，而刻曰某官之印。章，二百石以上，〔三四〕皆為通官印。漢書百官公卿表注、北堂書鈔儀飾部、初學記服食部、文選王仲宣誄注、通典職官、白帖十三、太平御覽儀式部案：漢書注、通典引注本作正文，今改正。
郡國銅虎符三，竹使符五。後漢書宦者傳論注、〔三五〕文選鮑明遠擬古詩注
校勘記〔一〕按文選潘安仁金谷集作詩注引作漢官儀之文，與御覽卷二０九引同。孫氏既以據御覽所引入漢官儀，不當于此出處中復注文選注。
〔二〕孔本書鈔卷五六引作漢官儀之文，孫氏既據以引入所輯漢官儀上卷，不當于此復出。
〔三〕據俞安期唐類函補「外」字。又孔本書鈔卷六二引無「內掌」以下九字。
〔四〕據書鈔卷六二引補「曰」字。
〔五〕「太常卿」三字，孫氏所補，依例當作小字。
〔六〕據漢書司馬遷傳如淳注補「公」字。
〔七〕影宋本御覽卷二三五「談」下有「世」字。
〔八〕影宋本御覽卷二三五「乘傳」上有「使」字，「行」下無「至」字。
〔九〕據孔本書鈔卷六七補「士者」二字。又類聚卷四六引作漢官儀之文。
〔一０〕類聚卷四六引作「中都官史」，御覽卷一三六則作「中都官吏」。
〔一一〕「習學者」原作「有學者」，據書鈔卷六七改。
〔一二〕影宋本御覽卷二四三此引亦作漢官儀，孫氏所據本誤。
〔一三〕據唐六典卷九、通典卷二一引刪「令」字。又書鈔卷六二、唐六典卷九、通典卷二一均有「眉」字，據補。
〔一四〕據孔本書鈔卷六三補「便」字。通典卷二八亦作「便弓馬者」。
〔一五〕孔本書鈔卷四五引作「主治廄五署郎」，「獄」字在前引「未央廄」下。又初學記卷二０亦作「未央廄獄」。
〔一六〕「設官部」係「刑法部」之訛。
〔一七〕漢書景帝紀注、三輔黃圖卷四「頭」均作「匹」。孫輯此引皆本唐六典卷一七。
〔一八〕後漢書和帝紀注引作漢官儀。
〔一九〕「設官部」係「刑法部」之誤。
〔二０〕據御覽卷二一三補「座」字。又其引乃漢官儀之文，孫氏既已輯入漢官儀，于此不當復出。
〔二一〕孔本書鈔卷五五「以」下有「新平」二字。此引文句怪譎，疑有脫誤。
〔二二〕孔本書鈔卷五五「太官」下有「令」字。
〔二三〕影宋本御覽卷二三０作「主飯肉，湯官酒」，且為小注。續漢志亦曰「湯官丞主酒」。孫輯引有誤。
〔二四〕御覽卷二二九作「大置酒」，又卷八一六作「大置酒日」。
〔二五〕此四字孫氏所補，依例當作小注。
〔二六〕此三字亦當作小注。
〔二七〕孔本書鈔卷五七首引有「尚書令并掌詔奏，既置」九字。
〔二八〕漢書百官公卿表如淳注引漢儀注僅「寺互」二字，餘皆如淳之語。
〔二九〕「設官部」乃「刑法部」之誤。
〔三０〕據孔本書鈔卷六一補「及」字。又孔本作漢官儀之文。
〔三一〕孔本書鈔卷六一引作漢官儀。
〔三二〕漢書百官公卿表注、通典卷二一「諸」下均引有「吏」字。
〔三三〕漢書百官公卿表注、通典卷三一皆作「諸侯王黃金璽」。又續漢志補注引東觀書亦作「復設諸侯王金璽綟綬」。據疑此引「黃金」當在「印」上，且「印」亦當作「璽」。
〔三四〕漢書百官公卿表注「二百石以上」引在「銅印」之上，且有「至」字與「四百石」三字相啣接。又孔本書鈔卷一三一「四百石」作「三百石」，無「章二百石」以下。
〔三五〕此引實出文選范蔚宗宦者傳論注，其引「郡國」作「郡分」。
漢舊儀補遺卷下漢議郎衛宏撰清孫星衍校集晝漏盡，夜漏起，宮中衛宮，城門擊刁斗，周廬擊木柝。文選新刻漏銘注、陽給事誄注夜漏起宮中，宮城門擊柝，〔一〕繫刁斗，傳五夜，百官徼，直符案：文選注引作「傳五伯官直符」。行，衛士周廬擊木柝，傳呼備火。〔二〕北堂書鈔武功部、儀式部、文選新刻漏銘注
五夜：甲、乙、丙、丁、戊夜。案：初學記器物部引「五夜：甲夜、乙夜、丙夜、丁夜、戊夜」。及相傳救守火帥內戶外，〔三〕數五止。北堂書鈔儀飾部
夜漏起，中黃門持五夜，相傳授。文選新刻漏銘注
立夏、立秋晝六十二刻，夏至晝六十五刻。夜漏不盡五刻，擊五鼓；夜漏不盡三刻，擊三鼓。初學記器物部
冬至晝四十一刻，後九日加一刻，至立春晝四十六刻，夜五十四刻。〔四〕北堂書鈔儀飾部
漢制：天地以下，群臣所祭凡一千五百四十。新益為萬五千四十。案：「新」上疑脫「亡」字。漢法；三歲一祭天于雲陽宮甘泉壇，以冬至日祭天，天神下。三歲一祭地于河東汾陰后土宮，以夏至日祭地，地神出。五帝祭于雍〔五〕畤。〔五〕藝文類聚禮部、太平御覽禮儀部
元年祭天，二年祭地，三年祭五帝于五畤。三歲一遍，皇帝自行，他祠不出。史記封禪書索隱、太平御覽禮儀部
祭天地五（祀）〔畤〕，〔六〕皇帝不自行，祠還致福。漢書賈誼傳應劭注
皇帝案：藝文類聚引「皇帝」作「桓帝」，字訛，下同。祭天，居雲陽宮，齋百日，上甘泉通天臺，高三十丈，以候天神之下，見如流火。舞女童三百人，皆年八歲。天神下壇所，舉烽火。皇帝就竹宮中，不至壇所。案：漢書禮樂志注引「竹宮去壇三里」，疑此注文。甘泉臺去長安三百里，望見長安城，案：太平寰宇記三十一引作「甘泉宮」。皇帝所以祭天之圓丘也。〔七〕藝文類聚禮部、太平御覽禮儀部案：太平寰宇記引作「黃帝以來，圓丘祭天處」。藝文類聚又引作「成帝」。
通天臺高三十丈，望雲雨悉在其下，去長安三百里，望見長安城。案：史記孝武帝本紀索隱、漢書武帝紀注、郊祀志注、文選籍田賦注引同。〔八〕武帝祭天，上通天臺。舞八歲童女三百人，置祠具，招仙人。祭天已，令人升通天臺，以候天仙。天神既下祭所，若大流星，乃舉烽火，而就竹宮望拜。太平寰宇記三十
武帝於甘泉宮更置前殿，始廣諸宮室。有芝生甘泉殿邊房中。太平寰宇記三十一
芝有九莖，金色，〔九〕綠葉朱實，夜有光，乃作芝房之歌。三輔黃圖二、太平寰宇記三十一
通天臺上有承露〔盤〕，〔一０〕仙人掌擎玉杯，〔以〕承雲表之露。〔一一〕元鳳閒，臺自毀，椽桷皆化為龍鳳，隨風雨飛去。太平寰宇記三十一
皇帝祭天自行，群臣從之，齋皆百日，他祠不出。祭天紫壇幄帳。〔一二〕案：續漢志補注引作「幄帷」。高皇帝配天，居堂下西嚮，紺幄，〔一三〕紺席。續漢志補注、北堂書鈔禮儀部、服飾部、初學記禮記、藝文類聚禮部、服飾部、太平御覽禮儀部、服用部
祭天，用六綵綺席六重，〔一四〕長一丈，中一幅，四周緣之。玉几、玉飾器，凡七千三百物備具。〔一五〕養牛五歲，至三千斤。史記封禪書正義、〔一六〕漢書郊祀志注、續漢志補注、北堂書鈔禮儀部、服飾部、藝文類聚禮部、太平御覽禮儀部、珍寶部、服用部、布帛部
大祀，齋五日。小祀，齋三日。〔一七〕北堂書鈔禮儀部
齋則食丈二尺旋案，陳三十六肉，九穀飯。北堂書鈔酒食部、初學記器物部、太平御覽服用部案：太平御覽引作「九穀飲食」。
齋法：食肉三十六兩。太平御覽飲食部
凡齋，紺幘；耕，青幘；秋貙劉，服緗幘。續漢志補注
祠五祀，謂五行金、木、水、火、土也。木正曰句芒，火正曰祝融，金正曰蓐收，水正曰玄冥，土正曰后土，皆古賢能治成五行有功者也，主其神祀之。太平御覽禮儀部
〔凡〕聖王之法，〔一八〕追祭天地日月星辰山川萬神，皆古之人也，能〔紀〕天地五行氣，奉（成）〔其〕功以成人者也。〔一九〕故其奉祀，皆以人事之禮，食之所食也，非祭食天與土地、金、木、水、火、土、石也。太平御覽禮儀部
祭參、〔二０〕辰星於池陽谷口，夾道左右為壇，營覆地各周三十六里。史記封禪書索隱、太平御覽禮儀部
祭地河東汾陰后土宮，宮曲入河，古之祭地澤中方丘也。禮儀如祭天，名曰汾葵，一曰葵丘也。藝文類聚禮部、太平御覽禮儀部案：漢書武帝紀注引作「葵上」。
郊泰畤，皇帝平旦出竹宮，東向揖日，其夕，西南向揖月，便用郊日，不用春秋。漢書武帝紀臣瓚注
祭五岳，祠用三正色牲。十月涸凍，二月解凍，皆祭祀。乘傳車，稱使者。太平御覽禮儀部
祭四瀆，用三正色牲，沈珪，有車馬紺蓋。史記封禪書索隱、初學記地部、太平御覽地部、禮儀部案：初學記引「四瀆」下有「江、河、淮、濟」四字。
祭人先於隴西西縣人先山，山上皆有土人，山下有畤，埒如種菜畦，畤中各有一土封，故云畤。史記封觶書集解、索隱、太平御覽禮儀部
祭〔西〕王母於石室，〔二一〕皆在所二千石令長奉祠。太平御覽禮儀部
祭三皇、五帝、九皇、六十四民，案：「民」當作「氏」。皆古帝王，凡八十一姓也。太平御覽禮儀部
宗廟三年大祫祭，子孫諸帝以昭穆坐於高廟，諸隳廟神皆合食，設左右坐。高祖南面，幄繡帳，望堂上西北隅。帳中坐長一丈，廣六尺，繡裀厚一尺，著之以絮四百斤。曲几，黃金釦器。高后右坐，亦幄帳，卻六寸。白銀釦器。每牢中分之，左辨上帝，右辨上后。俎餘委肉積於前殿千斤，〔二二〕名曰堆俎。子為昭，孫為穆。昭西面，曲屏風，穆東面，〔二三〕皆曲几，如高祖。饌陳其右，各配其左，坐如祖妣之法。太常導皇帝入北門。群臣陪者，皆舉手班辟抑首伏。
大鴻臚、大行令、九儐傳曰：「起。」復位。而皇帝上堂盥，侍中以巾奉觶酒從。帝進拜謁。贊饗曰：「嗣曾孫皇帝敬再拜。」前上酒。卻行，至昭穆之坐次上酒。子為昭，孫為穆，各父子相對也。畢，卻西面坐，坐如乘輿坐。贊饗奉高祖賜壽，皇帝起再拜，即席以大牢之左辨賜皇帝，如祠。其夜半入行禮，平明上九卮，畢，群臣皆拜，因賜胙。皇帝出，即更衣巾，詔罷，當從者奉承。續漢志補注、初學記禮部、藝文類聚禮部、太平御覽禮儀部
皇帝唯八月飲酎，車駕夕牲，牛以絳衣之。案：太平御覽引「絳」作「繡」。皇帝暮視牲，以鑑燧案：唐會要引作「鑑諸」。取水於月，以陽燧案：續漢志補注引作「火燧」。取火於日，為明水〔火〕。〔二四〕左袒，以水沃牛右肩，案：太平御覽引「肩」作「臂」。手執鸞刀，以切牛毛血案：通典引作「以切牛尾之毛」。薦之，而即更衣巾，侍上熟，〔二五〕乃祀之。續漢志補注、唐會要七、通典禮、太平御覽時序部、禮儀部
皇帝會諸侯酎金廟中，以上計儀設九賓陪位也。初學記禮部、藝文類聚禮部
宗廟一歲十二祠。五月嘗麥。六月、七月三伏，立秋貙婁，案：漢書武帝紀如淳注引「立秋貙膢」。又嘗粢。八月先夕饋，皆一太牢，酎祭用九太牢。案：太平御覽禮儀部引「八月飲酎，用九太牢」。十月嘗稻，又飲蒸，二太牢。十一月嘗，十二月臘。〔二六〕又每月一太牢，如閏加一祠，與上十二為二十五祠。漢書韋玄成傳晉灼注
高帝母，案：章帝紀注引上有「昭靈后」三字。起兵時死小黃北，後於小黃作陵廟。〔二七〕史記高祖本紀正義、漢書高帝紀如淳注、後漢書章帝紀注、虞延傳注、續漢志補注案：章帝紀注引末句作「為作園廟於小黃柵」。
先媼已葬陳留小黃。漢書高帝紀晉灼注
高皇帝家在豐中陽里，為沛泗上亭長。及為天子，立沛廟，祠豐故宅。藝文類聚居處部
故孝武廟。續漢志補注案：引在「建武二年，立高廟於雒陽」下。
南陵，即文帝薄太后葬之所，亦謂南霸陵，因置縣以奉陵寢。太平寰宇記二十五案：「南陵」二字，本寰宇記文。
武、昭、宣三陵，（邑）皆三萬戶。〔二八〕史記呂不韋列傳索隱
使者監祠，南面立，〔二九〕不拜。續漢志補注案：引在「立社稷」下。
古時歲再祠靈星，靈星春秋之太牢禮也。〔三０〕續漢志補注、北堂書鈔禮儀部
漢五年，修復周室舊祀，〔三一〕祀后稷於東南。常以八月祭以太牢，〔三二〕舞者七十二人，冠者五六三十人，童子六七四十二人，為民祈農報功〔厥〕。〔三三〕案：太平御覽引此一段，史記正義引無「常以八月」至「四十二人」二十九字。夏則龍星見而始雩。龍星左角為天田，右角為天庭。〔三四〕天田為司馬，教人種百穀為稷。靈者，神也。辰之神為靈星，故以壬辰日祠靈星於東南，金勝為土相也。史記封禪書正義、太平御覽禮儀部
春始案：太平御覽引作「春日」。〔三五〕東耕於藉田，官祠先農。先農即神農炎帝也。祠以一太牢，百官皆從。皇帝親執耒耜而耕。案：續漢志補注引此句在下文「以為粢盛」下，又有「古為甸師官」五字。天子三推，三公五，孤卿十，〔三六〕大夫十二，士庶人終畝。案：明帝紀注引有「皇帝親執耒耜」以下，無下文「大賜、三輔」以下十九字。大賜三輔二百里孝悌、力田、三老布帛。百穀萬斛，〔三七〕為立案：明帝紀注引「為立」作「乃致」。藉田倉，置令、丞。穀皆給祭天地、〔三八〕宗廟、群神之祀，以為粢盛。後漢書明帝紀注、續漢志補注、北堂書鈔禮儀部、太平御覽禮儀部
三老、五更，三代所尊。北堂書鈔設官部
天子父事三老，兄事五更，天子獨拜於屏，其明日三老詣闕。北堂書鈔設官部
求雨，太常禱天地、宗廟、社稷、山川以賽，各如其常牢，禮也。四月立夏旱，乃求雨禱雨而已；後旱，復重禱而已；訖立秋，雖旱不得禱求雨也。續漢志補注
武帝元封日到七月畢賽之，秋冬春不求雨。〔三九〕續漢志補注
五儀案：二字有訛。元年，儒術奏施行董仲舒請雨事，始令丞相以下求雨雪，曝城南，舞女童禱天神。五帝五年，始令諸官止雨，朱繩縈社，擊鼓攻之。太平御覽禮儀部
成帝二年六月，〔四０〕始命諸官止雨，朱繩反縈社，擊鼓攻之，是後水旱常不和。續漢志補注
踐祚、改（行）〔元〕、〔四一〕立皇后、太子，赦天下。每赦，自殊死以下，〔四二〕〔及〕謀反大逆不道諸不當得赦者，〔四三〕皆赦除之。令下丞相御史，復奏可，分遣丞相御史乘傳駕行郡國，解囚徒，布詔書。郡國各分遣吏傳廄車馬行屬縣，解囚徒。初學記政理部、太平御覽刑法部
冊皇子為諸侯王，皆於上東門中，以東門在卯故也。太平寰宇記二十五
臘者，報諸鬼神、古聖賢著功於民者，〔四四〕皆享之。藝文類聚歲時部、白帖四、太平御覽歲時部〔四五〕
常以正歲十二月命時儺，以桃弧、葦矢且射之，赤丸、五穀播灑之，以除疾殃。文選東京賦注
方相帥百隸及童女，以桃弧、棘矢、土鼓，鼓且射之，以赤丸、五穀播灑之。續漢志補注、通典禮昔顓頊氏有三子，生而亡去案：東京賦注引作「已而」，無「亡去」二字。為疫鬼。一居江水為瘧鬼，案：續漢志補注引作「是為虎」，字訛。一居若水為罔兩鬼，案：東京賦注又引「魊鬼」也。一居人宮室區隅漚庾，案：東京賦注引無「漚庾」二字。「漚庾」即「區隅」之音，誤入正文。善驚人小兒。〔四六〕於是以歲十二月使方相氏蒙虎皮，黃金四目，玄衣丹裳，執戈持盾，帥百吏及童子而時儺，以索室中，而毆疫鬼。續漢志補注、通典禮、文選東京賦注、太平御覽時序部
山海經稱東海之中度朔山，山上有大桃，屈蟠三千里，東北閒百鬼所出入也。上有二神人，一曰神荼，二日鬱壘，主領萬鬼。惡害之鬼，執以葦索以食虎。黃帝乃立大桃人於門戶，畫神荼、鬱壘與虎、葦索，以禦鬼。太平御覽果部
正月五日，大置酒，饗衛士。補漢兵志
乘輿大駕儀，公卿奉引，大僕御，大將軍參乘，屬車八十一乘，備千乘萬騎。北堂書鈔儀飾部、文選藉田賦注
漢乘輿法駕，奉車都尉御，侍郎參乘也矣。北堂書鈔設官部
法駕，公卿不在鹵簿中，河南尹、執金吾、洛陽令奉引，案：史記孝文本紀索隱引漢官儀文，與此略同，作「京兆尹、長安令」。侍中參乘，屬車三十六乘。前有九旒雲罕，鳳皇闟戟，皮軒鸞旗車，〔四七〕皆大夫載。汗西郡案：當作「漢西都」祀天於甘泉宮。大駕祀天，法駕祀地，五郊、明堂省十三，祀宗廟省九，謂之小駕。大駕，大僕校駕。法駕，黃門令校駕。北堂書鈔儀飾部
帝崩，唅以珠，案：後漢書注引「飯含者，以珠玉實口」。〔四八〕纏以緹繒十二重。以玉為襦，如鎧狀，連縫之，〔四九〕以黃金為縷。腰以下以玉為札，長一尺，〔廣〕二寸半為柙，〔五０〕案：「柙」字或作「匣」。下至足，亦縫以黃金縷。請諸衣衿斂之。凡乘輿衣服，已御，輒藏之，崩皆以斂。漢書霍光傳注、董賢傳注、後漢書皇后紀注、劉盆子傳注、續漢志補注、通典禮
王侯葬，腰以下玉為札，長尺，廣二寸半，〔五一〕為匣，下至足，綴以黃金縷為之。後漢書梁竦傳注
高帝崩三日，小斂室中牖下。案：通典「牖」作「墉」，下皆同。〔五二〕作栗木主，長八寸，前方後圓，圍一尺，置牖中，望外，內張綿絮以障外，以皓木大如指，長三尺，四枚，纏以皓皮四方置牖中，主居其中央。七日大歛棺，以黍飯羊舌祭之牖中。已葬，收主。為木函，藏廟太室中西牆壁埳中，案：後漢書光武紀注引下有「去地六尺一寸，祭則立主於坎下」十三字。通典禮又載賀循引漢儀作「去地六尺一寸，當祠則設坐於埳下」。望內，外不出室堂之上。坐為五時衣、冠、履，几、杖、竹籠。為甬人，無頭，坐起如生時。皇后主長七寸，圍九寸，在皇帝主右旁。高皇帝主長九寸。上林給栗木，長安祠廟作神主，案：禮記祭法疏云：「案漢儀，高帝廟主九寸，前方後圓，圍一尺。后主七寸。」東園秘器作梓宮，〔五三〕素木長丈三尺，崇廣四尺。續漢志補注、通典禮案：漢書董賢傳注引作「棺梓素木長二丈，崇廣四尺」。後漢書皇后紀注引作「梓宮長二丈，廣四尺」。
天子即位，案：引本作「漢舊儀略載諸帝壽陵曰：天子即位」云云。明年，將作大匠營陵地，用地七頃，方中用地一頃，深十三丈，堂壇高三丈，墳高十二丈。武帝墳高二十丈，明中高一丈七尺，四周二丈，案：漢書霍光傳如淳注引作「天子陵中明中高丈二尺四寸」。內梓棺柏黃腸題湊，案：霍光傳注引作「內梓宮，次楩槨，柏黃腸題湊」。以次百官藏畢。其設四通羡門，容大車六馬，皆藏之內方，外陟車石。外方立，先閉劍戶，戶設夜龍、莫邪劍、伏弩，設伏火。已營陵，餘地為西園后陵，餘地為婕妤以下，次賜親屬功臣。續漢志補注
諸侯王薨，天子遣使者往，使者皆素服。通典禮
高祖廟有鍾十枚，各受十石，案：北堂書鈔引作「受千石」。〔五四〕撞之，聲聞百里。三輔黃圖五、北堂書鈔樂部
望華蓋。北堂書鈔帝王部
民臣被其德，以為僥倖也。漢書高帝紀晉灼注
有稱萬歲，可十萬人聲。史記孝武本紀正義
校勘記〔一〕疑「擊柝」二字係衍文。
〔二〕文選新刻漏銘注引作「讙呼備火」。
〔三〕孔本書鈔卷一三０引「及」作「又」，「帥」作「師」。
〔四〕孔本書鈔卷一三０引作「冬至晝三十五刻，後九日加一刻，立春晝夜三十八刻」。標目卻作「冬晝三十刻，春晝四十刻」。
〔五〕據御覽卷五二七補「五」字。下條亦作「五畤」。
〔六〕據漢書賈誼傳應劭注改「五祀」作「五畤」。
〔七〕按類聚卷三八作「成帝已來所祭天之圓丘也」。御覽卷五二七則作「黃帝以來所祭天之圓丘也」，「成」作「城」，屬上讀。又史記孝武本紀正義引括地志曰：「通天臺，即黃帝以來祭天圜丘之處。」太平寰宇記亦同。據此則「皇帝所以」恐當以作「黃帝以來」為是。
〔八〕史記孝武本紀索隱引「三百里」作「二百里」。又文選藉田賦注無此引，實出西京賦注，孫案非。
〔九〕三輔黃圖卷二「金色」上有「芝」字。
〔一０〕據太平寰宇記卷三一補「盤」字。
〔一一〕據太平寰宇記卷三一補「以」字。
〔一二〕續漢志補注、初學記卷一三、御覽卷五二六「幄帳」均引作「幄帷」；書鈔卷九０、類聚卷三八作「帷幄」，無作「幄帳」者。疑此引當以作「幄帷」為是。
〔一三〕續漢志補注作「紺帷帳」，類聚卷六九、御覽卷七００作「紺幄帳」，疑此引脫「帳」字。
〔一四〕御覽卷七０九「用」上有「登地」二字。
〔一五〕御覽卷五二七「凡」下引有「器」字。又漢書郊祀志有兩引，其一此句作「用玉几玉飾器凡七十」，與諸引皆異。
〔一六〕史記封禪書正義無此引，孝武本紀正義引「養牛」以下八字，孫注誤。
〔一七〕孔本書鈔卷八八引作「制祀天齋七日，宗廟五日，小祀三日」。
〔一八〕據御覽卷五二六補「凡」字。
〔一九〕據御覽卷五二六補「紀」字，又改「成」為「其」。
〔二０〕影宋本御覽卷五二六「祭」上有「各王封」三字。
〔二一〕據御覽卷五二六補「西」字。
〔二二〕續漢志補注「殿」作「數」。
〔二三〕兩「面」字原均誤作「南」，據續漢祭祀志補注、類聚卷三八、初學記卷一三、御覽卷五二六引改。
〔二四〕諸引「水」下俱引「火」字，據補。
〔二五〕點校本續漢禮儀志補注據盧文弨校，改「巾」作「中」，且置於「侍」字之下。
〔二六〕漢書韋玄成傳晉灼注「十二月臘」下有「二太牢」三字。
〔二七〕續漢志補注、後漢書虞延傳注均作「為作陵廟於小黃」。
〔二八〕「邑」係衍文，據史記呂不韋傳索隱刪。
〔二九〕點校本續漢志補注「南面」作「南向」。
〔三０〕孔本書鈔卷九０作「雒陽歲再祀靈星者。青龍星大小辰為靈星，左角為天田，右角為天庭」，文大異。又點校本續漢志補注據盧文弨校刪下「靈星」二字，改「之太」作「用少」。
〔三一〕史記封禪書正義「周室」作「周家」，「舊祀」作「舊祠」。
〔三二〕影宋本御覽卷五二六「以」作「一」。
〔三三〕據史記封禪書正義補「厥」字。
〔三四〕「天庭」原作「大庭」，據孔本書鈔卷九０改。
〔三五〕影宋本御覽卷五三二作「春始」，孫氏所據本誤。
〔三六〕諸本中唯點校本後漢書明帝紀注作「孤卿七」。
〔三七〕續漢志補注「百穀」上引有「種」字。
〔三八〕續漢志補注、後漢書明帝紀注「皆」下均有「以」字。
〔三九〕「春」原作「夏」，諸本續漢禮儀志補注均作「春」，據改。
〔四０〕諸本中唯點校本續漢志補注作「成帝三年六月」。
〔四一〕據初學記卷二０、御覽卷六五二引改「行」作「元」。
〔四二〕「殊」原作「除」，據初學記卷二０、御覽卷六五二改。
〔四三〕據初學記卷二０、御覽卷六五二補「及」字。
〔四四〕御覽卷三三「古聖賢」上引有「即」字。
〔四五〕「歲時部」係「時序部」之誤。
〔四六〕文選東京賦注引作「善驚人為小鬼」。
〔四七〕孔本書鈔卷一三０作「皮軒鸞車旗」。然據續漢志，疑「車」字係衍文。
〔四八〕按後漢書皇后紀注「飯含者」以下八字，乃李賢之語，非漢舊儀之文。
〔四九〕漢書霍光傳注「縫」作「綴」，下「縫」字亦然。後漢書劉盆子傳注亦作「綴」。
〔五０〕據漢書霍光傳注、後漢書劉盆子傳注補「廣」字。
〔五一〕「二寸半」原誤作「一寸半」，後漢書梁竦傳注諸本皆作「二寸半」，故改。
〔五二〕萬有文庫本通典此處作「牖」，下文則作「墉」。
〔五三〕點校本、殿本續漢禮儀志補注「梓宮」作「梓棺」。
〔五四〕孔本書鈔卷一０八作「受十石」，孫輯乃沿陳本之訛。